
Viaţa celui întru Sfinţi părintelui nostru Teofan, Zăvorâtul de la Vâşa 


lerarhul Teofan (în lume Gheorghii Vasilievici Govorov) s-a născut în ziua de 
10 ianuarie 1815 în satul Cerpanskoe, judeţul Eleţk, gubernia Orlovului, în 
familia preotului Vasilii Timofeevici Govorov, care vreme de 30 de ani a 
îndeplinit îndatorirea de protopop, câştigându-şi cinstire şi dragoste din partea 
mai-marilor şi a celor cârmuiţi de el. Pe lângă Gheorghii, părintele Vasilii şi 
soţia lui, Tatiana Ivanovna, aveau încă trei fii şi trei fiice. Govorovii duceau o 
viaţă creştină pilduitoare, deosebindu-se prin adânca lor evlavie şi prin des- 
chiderea sufletească faţă de oameni. În acelaşi duh s-au străduit să-şi crească şi 
odraslele. Fiind un om foarte citit, părintele Vasilii s-a ocupat personal de 
pregătirea copiilor săi pentru şcoală, iar Tatiana Ivanovna, care era de o rară 
bunătate şi adâncă cucernicie, s-a îngrijit de educaţia lor duhovnicească. 


Când Gheorghii a împlinit 8 ani, a fost dat la şcoala duhovnicească din Livna. 
Intrucât primise o temeinică pregătire acasă, băiatul a învăţat foarte bine şi se 
purta, potrivit conducerii şcolii, „cu o modestie exemplară”. 


În anul 1829, Gheorghii Govorov a fost transferat, în rândul celor mai buni 
elevi, la seminarul duhovnicesc din Orlov. Acesta era condus pe atunci de 
arhimandritul Isidor, care avea să devină mitropolit al Sankt-Petersburgului şi 
Novgorodului. 


Profesorii seminarului erau oameni talentaţi şi râvnitori. De pildă, profesor de 
retorică era pe atunci ieromonahul Platon, viitor mitropolit al Kievului şi 
Gnlitiei, ştiinţele filosolce erau predate de Evfimii Andreevici Ostromâslenskii. 


În seminar, la fel ca în şcoală, Gheorghii a strălucit printre colegii săi prin râvna 
pentru învăţătură şi prin bunele sale obiceiuri. În ultimii ani de seminar au 
început să se definească foarte limpede felul de a gândi şi interesele viitorului 
ierarh. Dintre materiile care se predau în cadrul ştiinţelor filosofice, cel mai mult 
îi plăcea psihologia, iar dintre ştiinţele teologice studia cu deosebită osârdie 
Sfânta Scriptură. 


Terminând seminarul în anul 1837 ca şef de promoţie, Gheorghii Govorov a fost 
trimis pentru continuarea studiilor la Academia Duhovnicească din Kiev, care în 
acei ani cunoştea o adevărată înflorire. 


Mitropolitul Filaret (A mfiteatrov) al Kievului, pe care, pentru sfinţenia vieţii lui, 
contemporanii îl numeau „Filaret cel evlavios”, dădea mare atenţie dezvoltării 
vieţii lăuntrice, duhovnicesc-religioase, a studenţilor Academiei. Acolo s-a 
desăvârşit educaţia lui Gheorghii Govorov şi s-a stabilit limpede orientarea 


generală a căii lui duhovniceşti. Materiile preferate ale viitorului arhipăstor erau 
cele teologice, mai ales Sfânta Scriptură şi retorica bisericească. 


Conducerea Academici îl caracteriza astfel: „foarte smerit”, „purtarea lui îi face 
cinste”, „se deosebeşte prin bunele sale obiceiuri, prin corectitudinea în 
îndeplinirea îndatoririlor, prin dragostea față de slujbe”. Toate aceste bune 
însuşiri ale caracterului său arătau desluşit calea spre viața monahală, pentru 
care se pregătise, precum se vede, din tinereţe. Hotărârea de a se afierosi lui 
Dumnezeu era temeinică şi neclintită în el. 


În ziua de 1 octombrie a anului 1840, de praznicul Acoperământului Preasfintei 
Născătoare de Dumnezeu, când rămăsese încă un an până la absolvirea 
definitivă a studiilor academice, a înaintat conducerii Academiei cererea de a fi 
tuns întru monahism, în care scria: „Având osârdie statornică spre îndeletnicirea 
cu teologia şi spre viaţa anahoretică, am dat făgăduinţa de a-mi închina viaţa 
chemării monahale, pentru a putea îmbina amândouă aceste chemări în slujirea 
pe care o voi aduce Bisericii”. 


Cererea studentului Govorov a fost aprobată şi pe data de 15 februarie a anului 
1841, a fost tuns întru monahism cu numele de Teofan. Cinul tunderii a fost 
săvârşit în biserica Sfântului Duh a mănăstirii Bratskii din Kiev de către rectorul 
Academiei, arhimandritul Ieremia, care avea să ajungă arhiepiscop al Nijnii- 
Novgorodului. În aprilie 1841, în catedrala mare a Adormirii Maicii Domnului 
din Lavra Kievo-Pecerska, monahul Teofan a fost hirotonit întru ierodiacon, iar 
în iulie - întru ieromonah de către acelaşi Ieremia (care devenise între timp 
episcop al Cighirinului). Ieromonahul "Teofan a trecut prin aceste însemnate 
întorsături ale vieţii sale ca student în ultimul an al Academiei. 


„O privire de ansamblu asupra religiei vechi-testamentare” - iată tema lucrării 
lui de diplomă, care avea să fie trimisă Sfântului Sinod spre examinare împreună 
cu alte lucrări de o deosebită calitate. Judecător aspru al lucrărilor teologice, 
Sfântul Filaret, mitropolitul Moscovei, care era membru permanent al Sfântului 
Sinod, a remarcat talentul şi hărnicia părintelui Teofan. 


În anul 1841, ieromonahul Teofan a absolvit Academia cu titlul de magistru şi a 
intrat în arena pedagogică. A îndeplinit, una după alta, îndatoririle de 
supraveghetor al şcolii duhovniceşti Kievo-Sofiiskaia, de rector al seminarului 
din Novgorod, iar apoi de profesor şi de inspector adjunct al Academiei 
Duhovniceşti din Sankt-Petersburg. 


Deprins din copilărie să facă toate cu simţul răspunderii, părintele Teofan îşi 
îndeplinea toate îndatoririle cu conştiinciozitate şi cu osârdie. In activitatea sa 
profesorală, tânărul teolog, lăsând deoparte metodele filosofico-raționaliste de 


lucru, se întemeia pe experienţa ascetică şi psihologică. După Sfânta Scriptură şi 
scrierile Sfinţilor Părinţi, principalele surse ale cursurilor lui erau Vieţile 
Sfinților şi cercetările psihologice. 


Ieromonahul Teofan era profund devotat însemnatei lucrări a educaţiei creştine, 
şi totuşi îl atrăgea alt lucru — viaţa anahoretică. În sfera îndatoririlor lui intrau 
griji administrative şi gospodăreşti, pe care nu le avusese nicicând la suflet, şi ca 
atare nu era mulțumit lăuntric dc activitatea sa. Duhul lui tindea spre sfera mai 
apropiată sufleteşte a vieții călugărești şi a împărtăşirii prin rugăciune cu 
Dumnezeu. ,....îndatoririle ştiinţifice au început să mă împovăreze de nu mai pot 
răbda", îi scria el Preasfinţitului Ieremia, „îmi vine să mă duc în Biserică şi să 
rămân acolo”. 


Pe atunci, cârmuirea Rusiei hotărâse în mod definitiv să înființeze o Misiune 
Duhovnicească în Ierusalim. În fruntea acesteia a fost numit un excelent 
cunoscător al Orientului, celebrul arheolog bisericesc, arhimandritul Porfirie 
Uspenskii, iar în calitate de colaboratori ai acestuia au fost invitaţi profesori şi 
absolvenţi ai Academiei Duhovniceşti din Sankt-Petersburg. Ieromonahul 
Teofan nutrea de multă vreme dorinţa fierbinte de a merge la Locurile Sfinte ale 
Palestinei. De a face cunoştinţă îndeaproape cu starea Ortodoxiei din Orient, cu 
viaţa schitică a aleşilor lui Dumnezeu pustnicii monahi - de a se apropia de 
tradiția vie a gândirii Sfinților Părinți. Prilej mai potrivit pentru împlinirea 
acestei dorinţe nici că se putea găsi. De aceea, Teofan a răspuns cu bucurie la 
invitaţia dc a colabora cu arhimandritul Porfirie. 


Cei şase ani petrecuţi în Orient au fost pentru ieromonahul Teofan un răstimp de 
neîncetate eforturi şi preocupări ştiinţifice. Membrii Misiunii au fost la Iordan, la 
Betleem, la Nazaret, în alte oraşe evanghelice şi locuri de însemnătate istorică 
ale Palestinei. În anul 1850 ei au călătorit în Egipt, au vizitat Alexandria, Cairo 
şi mănăstirile din partea locului. 


Părintele Teofan se ostenea fără încetare: împlinindu-şi fără abatere îndatoririle, 
reuşea să facă multe şi pentru sporirea propriei culturi. La lerusalim a învăţat să 
zugrăvească icoane, a deprins foarte bine limba greacă, a studiat limbile 
franceză, ebraică şi arabă. 


În Palestina, părintele Teofan a făcut cunoştinţă cu nevoinţa călugărilor din 
vechile mănăstiri ale Orientului, şi îndeosebi cu tradiţia lucrării minţii din Lavra 
Cuviosului Sava cel sfințit, unde a avut fericirea de a trăi o vreme. Acolo a avut 
acces la monumente de literatură ascetică din veacurile trecute, a studiat vechile 
scrieri din biblioteca Lavrei. Acolo a găsit şi adunat numeroase manuscrise 
foarte vechi ţinând de moştenirea patristică. 


În Sinai, viitorul ierarh a făcut cunoştinţă amănunţită cu vestitul manuscris biblic 
din secolul al IV-lea, care avea să fie editat după aceea de Tischendoll. 


În Egipt a străbătut şi a cercetat pustia - acest adevărat leagăn al ascetismului 
creştin şi arenă a primilor nevoitori creştini. Deşi părintele Tcofan n-a avut 
prilejul de a se închina sfintelor odoare ale Muntelui Athos, în timpul călătoriilor 
prin Orient a auzit multe lucruri despre viaţa bătrânilor athoniţi. S-a pătruns 
adânc de ea şi s-a legat de monahi din Athos cu trainice fire duhovniceşti, pe 
care le-a păstrat până la sfârşitul vieţii. 


Tocmai de acest răstimp este legat începutul lucrării viitorului ierarh de strân- 
gere a felurite manuscrise şi tipărituri, pe care de-a lungul vieţii sale le-a tradus 
din greaca veche şi din neogreacă în rusește, între care lucrările Sfinţilor Părinţi 
filocalici. 


Slujirea de şase ani în Palestina a ieromonahului Teofan a avut pentru întreaga 
lui viață o deosebită însemnătate: a plăcut înaintea Domnului să-l pună pe 
viitorul Său nevoitor şi stâlp al credinţei chiar în centrul Ortodoxiei pentru ca el 
să se desăvârşească în ascetism şi să slujească altora drept călăuză a credinţei şi 
a evlaviei. 


În anul 1853 a început războiul Crimeei iar pe data de 3 mai a anului 1854 
Misiunea Duhovnicească Rusă a fost rechemată. 


În anul 1855 ieromonahul Teofan a fost ridicat la rangul de arhimandrit. 
Numirea arhimandritului Teofan în importantul post de paroh al bisericii 
ambasadei din Constantinopol a avut loc pe data de 21 mai 1856. 


Biserica din Constantinopol suferea pe atunci mari greutăţi legate de conflictul 
dintre greci şi bulgari. Bulgarii îşi apărau autonomia religioasă, pretinzând 
slujbe în limba slavonă şi păstori din sânul poporului lor. Patriarhia din 
Constantinopol refuza categoric orice concesie. Preocupându-se de cât mai 
grabnică rezolvare a acestui conflict. Conducerea Rusiei şi Sfântul Sinod i-au 
încredinţat arhimandritului Teofan în calitatea lui de cunoscător al Orientului, 
misiunea de a strânge informaţii care ar putea să clarifice conflictul în cauză. 


Părintele Teofan a îndeplinit această sarcină şi în martie 1857, i-a prezentat 
arhiepiscopului Inochentie al Ilersonului un răspuns consistent şi amănunţit. EI 
nu şi-a exprimat presupunerile cu privire la deznodământul conflictului greco- 
bulgar, dar şi-a manifestat foarte clar atitudinea în privinţa acestuia, arătând că 
nu se îndoieşte de caracterul drept şi legitim al cererilor bulgarilor şi că este 
totodată interesat de îmbunătățirea poziţiei Bisericii constantinopolitane în 
Imperiul turcesc. 


Prin simpatia sa față de poporul bulgar, prin înţelegerea nutrită față de cererile 
lui legitime, prin dorinţa sinceră de a-i ajuta, părintele Teofan s-a făcut foarte 
iubit de bulgari. 


Deşi îngrijorat de situaţia dificilă din Biserica Bulgară, arhimandritul Teofan nu 
era nepăsător nici față de Biserica din Constantinopol. EI a făcut cunoştinţă 
îndeaproape cu viaţa internă a Patriarhatului Constantinopolitan, cu starea 
clerului acestuia - şi i s-a descoperit o situaţie jalnică. Părintele Teofan a scris 
despre toate acestea într-o dare de seamă către Sfântul Sinod, în care cerea 
ajutor de la “mărinimoasa Rusie”, care “nu trebuie să-şi lase maica după 
credință în starea aceasta neajutorată”. Pentru marinarii şi pelerinii ruşi din 
Constantinopol, arhimandritul Teofan a propus construirea unui spital şi 
organizarea unei frății cu Biserică proprie. 


Părintele Teofan trăia în pace cu toţi: şi cu grecii, şi cu bulgarii, şi cu împreună- 
slujitorii săi din ambasadă. Pentru caracterul său paşnic şi plăcut, arhimandritul 
Teofan era iubit şi de oamenii lumeşti cu care ajungea să vorbească pe teme de 
credinţă. 


Viitorul ierarh a adunat în Orientul ortodox numeroase mărgăritare de mult preţ 
ale literaturii patristice, mai ales as- . Continuând să studieze limba greacă, a 
cărei cunoaştere l-a ajutat în viitoarele osteneli. 


In aceeaşi perioadă a început corespondenţa părintelui Teofan cu prinţesa P. S. 
Lukomskaia, corespondenţă ai cărei rezultat aveau să fie “Scrisorile despre viaţa 
creştină”. 


Între anii 1857 şi 1859 arhimandritul Teofan a condus Academia Duhov- 
nicească din Sankt-Pelcrshurg. 


În anul 1859 după atâtea mutări neaşteptate din loc în loc, a fost în cele din urmă 
chemat la slujirea episcopală. La început a ocupat catedra Tambovului, iar în 
1863 i s-a dat spre cârmuire mai numeroasa turmă din eparhia Vladimirului. În 
cuvântul ţinut la numirea sa ca episcop, arhimandritul "Teofan a comparat viaţa şi 
variata sa activitate cu un glob ce se învârte fără zgomot în direcția loviturilor 
care îi sunt date. EI şi-a arătat supunerea faţă de voia lui Dumnezeu, smerenia 
sisimțământul propriei nevrednicii. 


Adresându-se membrilor Sinodului, şi-a mărturisit tainica dorinţă de a ajunge la 
cele mai înalte nevoinţe ale virtuţii: “Nu ascund”, a zis părintele Teofan, „faptul 
că, dacă Pronia m-ar duce într-un loc unde să mă pot deda fără împiedicare 
îndeletnicirilor dragi inimii mele. Aceasta ar veni în întâmpinarea dorințelor 
mele tainice”. În sufletul Preasfinţitului s-a născut încă de pe atunci hotărârea 


de a părăsi lumea şi de a se retrage în pustie dar fiind deprins să se supună fără 
cârtire oricărei însărcinări, a luat asupra sa. ca pe o datorie a ascultării, înalta 
nevoinţă a slujirii arhiereşti. 


Cei şapte ani de slujire arhierească la cele două catedre (în Tambov, apoi în 
Vladimir) au fost pentru Preasfinţitul Teofan vreme de grijă neobosită pentru 
binele păstoriţilor. EI însoțea aproape fiecare slujbă cu un cuvânt foarte ziditor - 
şi roada propovăduirii lui în Tambov s-a concretizat în cele două volume de 
predici către turma de acolo. 


lerarhul Teofan s-a îngrijit de buna rânduială a instituţiilor de învăţământ 
duhovnicesc. El a îndemnat conducerea seminarului din Tambov să facă 
reparaţii capitale Bisericii seminarului; cu ajutorul lui au fost deschise nume- 
roase şcoli parohiale, şcoli de duminică şi şcoli particulare. Începând cu data de 
1 iulie 1861 prin mijlocirea Preasfinţitului înaintea Sfântului Sinod au început 
să apară “Informaţiile eparhiale ale Tambovului”. Iar din 1865 “Informaţiile 
eparhiale ale Vladimirului". 


În pofida numeroaselor şi feluritelor griji legate de cârmuirea eparhiei, ierarhul 
Teofan găsea vreme şi pentru activitatea sa ştiințifico-literară. 


De această perioadă este legată lucrarea lui teologică „Scrisori despre viaţa 
creştină", care cuprinde întregul sistem al învăţăturii morale creştine. 


În anul 1961 ierarhul Teofan a trăit o mare bucurie. În urma unei hotărâri a 
Sfântului Sinod, a luat parte la solemnitatea deschiderii moaştelor ierarhului 
Tihon de Zadonsk. Acest eveniment a produs asupra lui o mare impresie şi a 
slujit drept luminare harică a propriilor lui năzuinţe. 


În calitate de cap al eparhiei Vladimirului, ierarhul Teofan întreprindea adesea 
călătorii misionare în centrele schismaheilor de rit vechi, propovăduia acolo cu 
râvnă învăţătura Bisericii Ortodoxe, iar la sfârşitul anului 1865 a deschis în satul 
Mster din judeţul Viaznikovsk frăţia ortodoxă a Dumnezeieştii Arătări. 


Rezervându-şi pentru somn doar puţină vreme, episcopul Teofan s-a dăruit cu 
totul slujirii turmei sale. Întotdeauna mângâietor, el se purta faţă de toţi, 
indiferent de rangul şi de vârsta lor, cu cea mai mare blândeţe şi bunătate. Dacă 
era nevoit ca mai mare al eparhiei, să pedepsească un vinovat, lăsa aceasta pe 
seama chelarului catedralei, temându-se parcă să încalce legea dragostei, ce l-a 
călăuzit întotdeauna în viaţă şi în lucrarea sa pastorală. 


Oricât ar fi fost însă de înalte calitățile personale ale Preasfințitului Teofan 
mulțumită cărora slujirea lui în cinul arhieresc făgăduia să aducă atâtea roade 


bune Sfintei Biserici, ca arhiereu eparhiot era adesea nevoit să se ocupe cu 
lucruri care nu erau deloc pe inima lui. Din tinereţe năzuia spre însingurare, 
văzând idealul călugăresc în desăvârşita lepădare de toate grijile lumeşti. Ca 
atare, tot mai puternic şi stăruitor a început să se statornicească în el gândul 
retragerii din activitatea arhierească şi al alegerii unui loc de vieţuire unde să se 
poată dărui doar nevoinţelor duhovniceşti. Încă de când era la catedra 
Tamhovului îndrăgise mănăstirea Vâşa, despre care a spus nu o dată: „Nu-i loc 
mai bun ca Vâşa” Tocmai într-acolo năzuiau gândurile ierarhului când s-a 
hotărât să se îndepărteze pentru totdeauna de îndatoririle cârmuirii eparhiei, care 
erau străine de sufletul lui contemplativ. 


Atunci când în anul 1866, Sfântul Sinod a primit de la Preasfinţitul cererea de 
retragere, ca simplu monah, în mănăstirea Vâşa, membrii lui au rămas 
nedumeriţi şi neştiind cum să procedeze în legătură cu cererea, i-au cerut mai 
întâi de toate mitropolitului Isidor, întâi-stătătorul Sinodului, să afle calea 
corespondenţei particulare ce l-a făcut pe solicitant să ia o asemenea hotărâre. 


În scrisoarea sa de răspuns, Preasfinţitul Teofan scria: “Caut linişte, ca să mă 
dăruiesc mai în tihnă îndeletnicirilor dorite, cu dorinţa neabătută ca roada 
ostenelilor mele să fie şi folositoare, şi de trebuinţă Bisericii lui Dumnezeu. Am 
de gând să slujesc în continuare Bisericii lui Dumnezeu, numai că în alt chip". 
Totodată, ierarhul recunoştea cât se poate de făţiş că de multă vreme nutrea în 
suflet visul de a se dedica vieţii contemplative în liniştea însingurării şi a oste- 
nelilor legate de cercetarea şi tâlcuirea Sfintei Scripturi. 


Acceptând explicația Preasfințitului, Sfântul Sinod i-a aprobat cererea şi el a 
fost numit întâi-stătător al mănăstirii Vâşa. 


Mişcătoare a fost despărțirea turmei din Vladimir de păstorul ei iubit. Nici lui nu 
i-a venit uşor să plece de la ea. “Pentru Dumnezeu să nu vă supăraţi pe mine 
fiindcă vă părăsesc” a grăit el în cuvântul de rămas-hun. „Nu plec fiindcă aş fi 
fost silit s-o fac, bunătatea voastră nu mi-ar îngădui să vă schimb pe o alta 
turmă. Sunt însă atras de vieţuirea slobodă de griji, căutând şi așteptând ceea 
ce e mai bun, cum este propriu firii noastre. Cum s-a întâmplat asta, nu mă voi 
apuca să lămuresc. Un lucru vreau să spun: că în afara cursului exterior al eve- 
nimentelor care înrâuresc faptele noastre, există schimbări lăuntrice, care duc 
la anume hotărâri; în afară de necesitatea exterioară există o necesitate 
lăuntrică la care ia aminte conştiinţa şi căreia nu i se poate împotrivi inima. În 
starea aceasta aflându-mă, un lucru cer de la iubirea voastră: lăsând deoparte 
judecarea şi osândirea pasului deja făcut de mine, sporiţi rugăciunea voastră, 
ca Domnul să nu zădărnicească aşteptarea mea şi să îmi dăruiască, deşi nu fără 
osteneli, să dobândesc ceea ce caut”. 


Locuitorii Vladimiruiui şi-au petrecut înlăcrimaţi păstorul drag... 


Ajungând la Vâşa, Preasfinţiul Teofan a început prin a lepăda îndatorirea de 
întâi-stătător al mănăstirii preferând să rămână acolo ca simplu monah. Îndelung 
aşteptata însingurare spre care ierarhul năzuise cu atâta stăruință, venise în 
sfârşit, cu mila lui Dumnezeu... Până la sfârşitul vieţii, ierarhul Teofan s-a simţit 
pe deplin fericit la Vâşa. "Mă numiţi ««fericit!». Aşa mă şi simt, şi n-aş da Vâşa 
mea nici pe mitropolia Sankt-Petersburgului, nici pe patriarhie, dacă s-ar 
reintroduce şi dacă m-ar alege patriarh. Vâşa n-o dau decât pe Împărăţia 
Cerurilor”. 


În primii şase ani petrecuţi la Vâşa ierarhul s-a pregătit pentru înalta nevoință a 
zăvorârii. Laolaltă cu obştea, mergea la toate slujbele mănăstirești, iar în 
duminici şi sărbători slujea chiar el împreună cu arhimandritul şi cu ieromonahii. 
Cuvânt de învăţătură nu rostea, dar însăşi slujirea lui înaintea altarului lui 
Dumnezeu era, după mărturia monahilor de la Vâşa, învăţătură vie pentru toți: 
ca o făclie nestinsă, el ardea în rugăciune înaintea chipurilor Mântuitorului, 
Maicii Domnului şi Sfinţilor... 


După Paştele anului 1872, ierarhul Teofan a început viaţa de zăvorât. Şi-a 
întocmit în chiliile sale o bisericuţă cu hramul Botezului Domnului, în care a şi 
început a oficia toate slujbele bisericeşti cu desăvârşire singur, fără împreună- 
slujitori. Nu primea pe nimeni, afară de igumenul Arcadie, duhovnicul lui şi de 
ucenicul de chilie, aşa încât nici rudele, nici cunoscuţi, nici măcar persoanele de 
viţă împărătească nu-i puteau tulbura zăvorârea când vizitau mănăstirea. 


În primii zece ani, ierarhul zăvorât a slujit Liturghia în biserica sa de chilie doar 
în duminici şi sărbători, iar în ultimii unsprezece ani, zilnic. Întrebat fiind de 
unul dintre cinstitorii săi de care era foarte apropiat, ierarhul a răspuns: „Slujesc 
după Slujebnic, în tăcere, câteodată şi cânt..." Şi, cu toate că viul grai al 
ierarhului a amuţit pentru cei cu care avusese cândva împărtăşire nemijlocită, ci 
a început să aibă o şi mai roditoare înrâurire asupra oamenilor prin cărţile şi 
scrisorile sale de Dumnezeu luminate. 


Nu refuza să îndrume prin scrisori pe nimeni dintre cei care îi cereau sfat şi 
lămuriri în probleme ale vieţii duhovniceşti. Primind în fiecare zi între douăzeci 
şi patruzeci de scrisori, ierarhul zăvorât răspundea la fiecare dintre ele, 
pătrunzând cu o excepţională sensibilitate în starea duhului celui ce îi scria .Toţi, 
de la înalți funcţionari şi până la oamenii de rând, cereau de la el sfat, lămurirea 
nedumeririlor, căutau la el mângâiere în necazuri, uşurare în nevoi. 


Ca om trecut cu lucrul prin toate treptele sporirii duhovniceşti şi ca adânc 
cunoscător al inimii omeneşti, Preasfinţitul era neasemuit în răspunsurile pe care 


le dădea chiar şi la probleme atât de generale la prima vedere cum ar fi: ce este 
viaţa duhovnicească? cum să punem în acord cerințele legii creştineşti cu 
feluritele îndatoriri pe care le pun asupra noastră familia şi societatea? cum să 
nu cădem în deznădejde în mijlocul feluritelor ispite? cum să punem început 
lucrării desăvârşirii morale şi, mergând pas cu pas pe această cale, să intrăm tot 
mai adânc în mântuitoarea curte a Bisericii? Dezlegând aceste probleme şi altele 
asemenea lor, el nu lăsa, pare-se, nimic nelimpezit... Aproape nici un detaliu al 
vieţii duhovniceşti în toate mişcările ei de taină nu scăpa de adânca lui luare- 
aminte. Şi ştia să explice toate atât de simplu, pe înţeles, şi să arunce o lumină 
atât de limpede asupra lor! 


În scrisori, episcopul Teofan spunea aceleaşi lucruri ca în cărţile sale, dar într-o 
formă mai simplă şi mai clară. Sesizând cu fineţe necesitățile duhovniceşti ale 
celui care-i scria, ierarhul lămurea toate problemele şi nedumeririle amănunțit, 
din inimă, fără să-şi cruţe puterile. Avea însuşirea deosebită de a pătrunde în 
starea celui care-i scria şi de a stabili deîndată cu el o cât se poate de strânsă 
legătură duhovnicească, întemeiată pe o deplină francheţe. lerarhul şi-a păstrat 
această francheţe şi dragoste către aproapele până la fericitul său sfârşit. 


Lucrările teologice ale ierarhului Teofan au apărut, fără îndoială, ca rezultat al 
înaltei lui nevoinţe duhovniceşti. Cea mai mare parte dintre cărțile lui duho- 
vniceşti au fost alcătuite în vremea petrecută la Vâşa. 


Obiectele şi conţinutul scrierilor Zăvorâtului de la Vâşa sunt foarte variate, dar 
tema principală a acestor scrieri este mântuirea în Hristos. În anul 1868 a apărut 
lucrarea fundamentală a sfântului arhipăstor: „Calea spre mântuire (scurt eseu de 
ascetică)”. La temelia ei stau cursurile de teologie morală ţinute de ierarhul 
Teofan în Academia Duhovnicească din Sankt-Petersburg. În carte este expusă 
toată esenţa învăţăturii morale a ierarhului Teofan. El însuşi spunea: „Aici se 
cuprinde tot ce am scris, scriu şi voi mai scrie”. În această carte, autorul 
urmăreşte întreaga viață a omului care a purces pe calea mântuirii, dă reguli 
călăuzitoare pentru lucrarea creştină. „Aceste reguli îl iau pe om de la răspântiile 
păcatului, îl trec pe calea de foc a curățirii şi îl ridică înaintea feţei lui 
Dumnezeu, adică până la acea treaptă a desăvârşirii de care e în stare omul, întru 
măsura vârstei plinirii lui Hristos”. 


Între anii 1870 şi 1871, în jurnalul „Domaşniaia Beseda (Convorbirea casnică)” 
au fost tipărite „Scrisorile despre viaţa duhovnicească”, care au apărut mai apoi 
şi ca volum de sine stătător. Ele reprezintă o expunere profundă a fenomenelor 
vieţii duhovniceşti, începând de la primele mişcări harice ale inimii creştineşti la 
împărtăşirea cu Dumnezeu şi sfârşind cu cea mai înaltă desăvârşire duhov- 
nicească a creştinului. 


În anul 1878, monahii mănăstirii athonite Sfântul Pantelimon au editat cartea 
ierarhului numită: „Ce este viața duhovnicească şi cum să ne rânduim în ca”. 
„Aceste scrisori”, scria ierarhul, „sunt adresate unei frumoase domnişoare şi 
zugrăvesc viața duhovnicească aşa cum este ea... Domnişoara cu pricina 
locuieşte împreună cu tatăl ei: nu vrea să se căsătorească, dar nici în mănăstire n- 
are curaj să intre. Domnul s-o rânduiască. Obiceiurile ei sunt foarte bune şi de 
nădejde. Da - mântuirea nu ţine de locul unde trăieşti. ea este cu putinţă în orice 
loc şi se lucrează în orice loc. Pentru cei ce se mântuiesc, pretutindeni este cale 
strâmtă şi necăjită. Şi nimeni nu s-a priceput încă s-o presare cu flori”. Această 
lucrare, ca şi „Calea spre mântuire”, ajută omul să întoarcă spatele păcatului şi 
privind mai adânc în sine, să purceadă pe calea strâmtă ce duce la viaţa veşnică. 


La temelia de Dumnezeu înţelepţitelor scrieri ale sfântului arhipăstor au stat 
scrierile dascălilor bisericeşti şi asceţilor răsăriteni. Remarcabil cunoscător al 
literaturii ascetice, Preasfinţitul Teofan nu numai că se călăuzea în scrierile sale 
după tradițiile sale, ci le-a şi întrupat pe acestea în viaţa sa, verificând adevărul 
premiselor ascetice ale Sfinţilor Părinţi prin propria experienţă duhovnicească. 


Deosebit de prețioase pentru ştiinţa teologică sunt numeroasele lucrări de 
teologie morală ale ierarhului. In aceste producţii Preasfinţitul Teofan a descris 
idealul adevăratei vieţi creştine şi căile ce duc la atingerea lui. 


În scrierile ierarhului Teofan sunt expuse bazele psihologici patristice. 
Arhipăstorul a pătruns în cele mai ascunse tainiţe ale sufletului omenesc. În 
lucrările lui profunzimea analizei psihologice şi a teologiei se îmbină în modul 
cel mai natural cu simplitatea expunerii. Cercetând puterile sufleteşti şi 
duhovniceşti ale omului, Preasfinţitul Teofan pătrunde adânc în lumea lui 
lăuntrică. Această pătrundere este a unei atente observaţii şi a marii experienţe 
duhovniceşti a lerarhului. 


Una dintre cele mai însemnate realizări ale vieţii Preasfințitului Teofan este 
reprezentată de remarcabilele lui lucrări exegetice, care constituie un preţios 
aport pentru biblistica rusă. În anul 1869 a lost editată tâlcuirea ierarhului la 
psalmul 53. În anul 1871 tâlcuirea la Hexapsalm, iar începând din anul 1872 
lucrările exegetice ale sfântului arhipăstor au început să fie tipărite cu 
regularitate în periodicele eparhiale: au văzut lumina tiparului vestitele lui 
comentarii la Epistolele pauline şi la psalmul 118. În anul 1885 a apărut cartea 
lui „Istoria evanghelică despre Dumnezeu Fiul, Care S-a întrupat pentru a 
noastră mântuire, expusă în ordine cu cuvintele sfinților evangheliști”. Această 
carte a ierarhului Teofan reprezintă o completare a lucrării „Indicaţii pe care 
urmându-le fiecare poate să-şi alcătuiască din cele patru Evanghelii o singură 
istorie evanghelică completă", editată încă din anul 1871. 


În strânsă legătură cu toate lucrările teologice ale episcopului Teofan stă 
activitatea lui de traducător. EI şi-a adunat experienţa duhovnicească nu doar din 
propriile trăiri lăuntrice, ci şi din literatură ascetică, de care a fost întotdeauna 
foarte interesat. Cea mai importantă dintre operele de traducător ale ierarhului 
este „Filocalia" la baza căreia stau scrierile despre viaţa duhovnicească ale 
întemeietorilor şi marilor învăţători ai ascetismului creştin: Antonie cel mare. 
Macarie Egipteanul, Marcu Ascetul, Isaia Pustnicul. Evagrie, Pahomie cel mare, 
Vasilie cel mare, Maxim mărturisitorul, loan Scărarul şi alți Sfinţi Părinţi. 
Traducerile lui se disting prin faptul că sunt foarte accesibile, fiind însoțite de 
completări şi de explicaţii. În anul 1881 ierarhul Teofan a terminat traducerea 
operelor Cuviosului Simeon Noul Teolog, pe care mai apoi avea să le 
recomande adeseori fiilor săi duhovniceşti: „Simeon Noul Teolog este o 
comoară nepreţuită. El insuflă mai puternic decât oricine râvna pentru viaţa 
harică lăuntrică... El expune cu o excepțională stăruință esenţa vieţii creştine, 
arătând cât se poate de cuprinzător cum vine ea de la Domnul Mântuitorul. Și 
totul este la el întregat atât de limpede, că supune mintea fără putinţă de 
împotrivire”. 


Prin statornica luare aminte la sine, prin trezvie şi priveghere nevoitorul-zăvorât 
a ajuns la cea mai înaltă treaptă a desăvârşirii duhovniceşti. În ce a constat şi 
cum a decurs viaţa lăuntrică, duhovnicească a ierarhului în cei 22 de ani de 
zăvorâre a rămas pentru toți o taină. Singurul martor cu care nevoitorul era 
nevoit să aibă împărtăşire faţă către faţă a fost Evlampie, ucenicul lui de chilie. 
îndatoririle acestuia însă erau foarte restrânse. În fiecare zi, la un semnal anume 
el apărea din odaia sa de la etajul inferior al locuinţei vlădicii ca să-1 servească o 
ceaşcă de cafea şi prânzul, care în zilele de dulce era alcătuit dintr-un ou şi un 
pahar de lapte, iar la patru seară îi aducea o ceaşcă de ceai. Aceasta era hrana 
zilnică a nevoitorului. În sarcina aceluiaşi ucenic de chilie intra şi pregătirea de 
cu seara a toate cele de trebuință pentru săvârşirea Sfintei Liturghii: prescura, 
vinul roşu. 


Ierarhul obişnuia să scrie în derâdere despre zăvorârea sa, smerenia făcându-l să 
nu dea însemnătate faptului că trăia în singurătate, rupt de lume. „Mi-a mers 
vestea de zăvorâre” scria el "iar aici nici miros de zăvorât nu este. Mă apucă 
râsul când spune cineva că sunt zăvorât. Lucrurile nu stau deloc aşa. Trăiesc cât 
se poate de obişnuit, atâta doar că nu primesc pe nimeni, în timp ce adevărata 
zăvorâre înseamnă să nu mănânci, să nu bei, să nu dormi, să nu faci nimic ci 
numai să te rogi. lar eu stau de vorbă cu Evlampie (ucenicul de chilie), mă plimb 
pe balcon şi îi văd pe toţi, corespondez... Mănânc, beau şi dorm pe săturate. 
Vreau măcar să postesc ca zăvorâţii adevăraţi, însă trupul neputincios nu ştie 
cum să dea bir cu fugiţii... Şi lenea nu mă lasă să lucrez ceva. Aş tot dormi şi aş 
şedea cu mâinile în sân. Câteodată mai cârcălesc ceva, însă îmi vine gândul: «La 
ce să mă chinuiesc?» şi mă las păgubaş... trec zile după zile. şi moartea se 


apropie. Ce să zic şi cum să mă îndreptăţesc - nu găsesc nicicum! E jale! În 
scrierile lui Efrem Sirul este o plângere: «De scris, scriu bine, dar eu, eu cum 
sunt?» Vai! Dacă el a găsit de cuviinţă să spună asta, noi, frate, cum ne-om mai 
descurca?... Te apuci să scrii - ce-i mai mustri pe alţii!... Undeva scrie la 
Prorocul: „Vai celor ce scriu”. Cu adevărat, vai! Scrii tot felul de lucruri, dar tu 
nici nu te mişti din loc... Aici este beleaua... Pesemne că pe noi, cărturarii, doar 
mormântul o să ne îndrepte în privinţa asta... De îndreptat, bineînţeles c-o să ne 
îndrepte, dar n-o să fie prea târziu?! Sufletul meu s-a împietrit însă şi nici nu 
vrea să ia aminte. Parcă nici n-ar fi vinovat, ci sfânt. Vai! Vai!” în ultimii ani, 
din pricina scrisului îndelung şi încordat, ierarhului-zăvorât a început să-i 
slăbească vederea, dar a continuat să se ostenească la fel ca înainte, străduindu- 
se să-şi păstreze programul zilnic. Doar începând cu 1 ianuarie 1894, cu cinci 
zile înainte de sfârşitul lui, acest program zilnic a început să fie încălcat... 


Făclia vieţii nevoitorului se mistuia treptat - şi el, dându-şi seama de acest lucru, 
îşi aştepta liniştit moartea. „A muri", scria vlădică, „nu este cine ştie ce. Trebuie 
să aşteptăm asta. Aşa cum cel ce priveghează ziua aşteaptă noaptea ca să 
doarmă, şi cel viu trebuie să-şi privească dinainte sfârşitul, când se va odihni. 
Atâta dăruieşte, Doamne: să adorm în Domnul, ca totdeauna cu Domnul să fiu”. 


În ajunul praznicului Dumnezeieştii Arătări, simțindu-se slăbit vlădică i-a cerut 
ucenicului de chilie să-l ajute să se plimbe prin cameră. Acesta l-a sprijinit să 
facă de câteva ori inconjorul odăii, după care, obosind vlădică, i-a dat drumul 

şi apoi s-a întins pe pat. În ziua următoare, de hramul Bisericii sale de chilie, a 
fost totuşi în stare să slujească dumneziasca Liturghie. În acea zi a întârziat să 
dea semn pentru orarul de seară, şi ucenicul de chilie s-a văzut nevoit să arunce 
cu de la sine putere o privire în chilia ierarhului. Vlădică zăcea în pat cu ochii 
închişi; mâna stângă îi odihnea pe piept, iar cea dreaptă era în poziţia 
binecuvântării arhicreşti. 


Ierarhul Teofan a adormit cu pace în Domnul chiar în ziua hramului Bisericii 
sale de chilie... 


Prohodirea răposatului episcop-zăvorât a fost săvârşită pe 11 ianuarie de către 
episcopul Ieronim al Tambovului, luând parte o mulţime uriaşă de clerici şi de 
mireni. 


Trupul răposatului arhipăstor a fost îngropat în catedrala cu hramul icoanei 
Maicii Domnului Kazanskaia a mănăstirii din Vâşa, şi anume în altarul clin 
dreapta, cu hramul icoanei Maicii Domnului Vladimirskaia. La căpătâiul 
mormântului a fost ridicată o lespede pe care au fost înfăţişate trei cărți ale 
ierarhului: „Filocalia”, „Tâlcuirea epistolelor pauline” şi ”Inia a învăţăturii 
morale creştine”. 


Într-una din lucrările sale, ierarhul Teofan scrie: „Cei morţi continuă să trăiască 
şi pe pământ, în amintirea celor ce pun faptele lor bune”. Sfântul arhipăstor şi-a 
închinat toată viaţa căutărilor căii spre viaţa veşnică, şi în scrierile sale a arătat 
această cale şi generaţiilor următoare. 


În anul 1988 la Sinodul Local al Bisericii Ortodoxe Ruse ierarhul Teofan 
Zăvorâtul a fost canonizat ca „nevoitor al credinței şi bunei cinstiri, care a 
înrâurit adânc renaşterea duhovnicească a societăţii contemporane lui. Prin 
nevoința rugăciunii sale contemplative, prin curăția inimii, prin întreaga 
înţelepciune şi evlavia sa, ierarhul Teofan a dobândit darul de a trăi asceza 
Sfinților Părinţi. Ca teolog şi exeget, el a expus această experiență în 
numeroasele sale scrieri, care pot fi privite de către fu Bisericii ca ajutoare 
prețioase în lucrarea mântuirii creştine". 


Răspunsuri la probleme ale intelectualilor 
Stau şi cuget 


Ce mult înseamnă gândul grijuliu, priveghetor şi cu luare aminte! EI îl pune pe 
om în rânduială atât pe dinlăuntru, cât şi pe dinafară şi îl învaţă să întoarcă toate 
spre slava lui Dumnezeu. El se naşte împreună cu frica lui Dumnezeu şi 
împreună cu ea creşte. Cu cât e mai înaltă vieţuirea, cu atât este şi gândul mai 
puternic - în schimb, cu atât mai primejdios este să îl pierzi. Chiar şi o slăbire a 
lui de o clipă este primejdioasă, darmite 

una prelungită. Tocmai de aceea a spus Domnul: Tuturor zic: privegheaţi. 
Gândul acesta înmulţeşte ostenelile şi nevoinţele care aduc totdeauna o mai mare 
sau mai mică oboseală. De simțământul oboselii se şi apucă totdeauna vrăjmaşul 
pentru a tăia râvna, „Vezi cât te-ai ostenit", zice că te-au lăsat puterile; hai, las-o 
mai moale”. Dorinţa de a o „lua mai moale” e cel dintâi vrăjmaş al ostenelilor 
întru mântuire; că cuprinde atât sufletul, cât şi trupul. Pleacă tu urechea la acest 
gând, şi mii de glasuri se vor aduna din suflet şi din trup cerând drepturi la „mai 
moale” şi „mai uşor”. Asta-i deja stare de ispită, din care fără luptă n-ai a ieşi. 
Aşadar, luptă-te şi biruie, căci dacă te vei pleca ei îţi vei strica rânduielile, îţi vei 
băga tulburare în cuget şi în simţăminte, te vei răci, vei bate pasul pe loc. Iar 
după aceea vor veni chemările ademenitoare ale patimilor, şi dacă n-ai să-ţi vii 
în fire ai să cazi în păcatele tale obişnuite. 


Temelia vieţii de osteneală spre mântuire este răbdarea. Răbdarea, în chipul său 
cel adevărat, nu este clintită de nici o potrivnicie. Ba seamănă cu oţelul călit, cu 
diamantul, cu o stâncă ce se înalță deasupra valurilor. Dar ca să devină astfel, 
înaintea ei trebuie să meargă moartea lăuntrică faţă de toate, afară de Dumnezeu 
şi de cele dumnezeieşti. Mortul nu simte nimic: nici cel cu adevărat răbdător nu 
simte nimic din ceea ce îl bate din afară. Temelia acestei morți duhovniceşti se 
pune chiar la întoarcerea păcătosului. Ca un prunc nou născut, la început e slabă, 
dar creşte o dată cu îndreptarea spre bine a obiceiurilor. O dată cu ea cresc şi 
ostenelile, creşte şi răbdarea. De aici reiese că răbdarea nu se face dintr-o dată 
de diamant. Înaintea ei merge uneori un lung răstimp de creştere, în care 
răbdarea este întovărăşită de durere, de apăsare şi suferință sufletească mai 
mult sau mai puţin vie. În starea aceasta, răbdarea este murire dureroasă faţă de 
sine şi faţă de toate cele zidite, pentru Dumnezeu. 


Şi răbdarea este ispitită de ademenirea lui „mai uşor”. Ca aceste ademeniri să fie 
cât mai puţine, nu trebuie să ne apucăm dintr-o dată de nevoinţe grele, ci să 
începem de la măsuri mici şi să urcăm la cele mari, după felul în care a făcut 
Sfântul Dorotei cu Dositei în privinţa mâncării. Este însă şi un hotar ce nu se 
poate trece: nu ţine trupul. Aşa trebuie făcut în privinţa tuturor trebuinţelor 
trupeşti. În satisfacerea lor este un prag de jos. Legea nevoinţei este aici 


următoarea: ajungând la acest prag de Jos, opreşte-te la el, aşa încât din partea cu 
pricina să nu mai ai tulburare, iar apoi întoarce-ți toată luarea aminte şi toată 
osteneala spre cele dinlăuntru. 


Un Bătrân duhovnicesc spunea: „A dat Dumnezeu şi dorm acum când voiesc şi 
cât voiesc”. La fel se întâmplă cu mâncarea şi băutura. Trupul nu e vrăjmaş. 
Pune-l în rânduiala şi îți va fi prietenul cel mai de nădejde. Da atunci, cine-i 
vrăjmaşul? Obiceiul de a face cheful trupului, deprinderea de a face grija 
trupului spre poftă. Cum vrea trupul ceva, i se şi dă negreşit, ba încă se mai şi 
gândeşte omul cum să-i facă mai dulce mulţumirea. În această rânduiala trupul 
aici vine răul, că se întoarce rânduiala pe dos: trupul, neavând minte, nu poate să 
se tină singur în rânduială, iar sufletul nici o vorbuliță nu cutează să spună 
împotriva lui. 


De unde vine potopul plăcerilor şi patimilor trupeşti? De la slugărnicia 
sufletului, care vrea să facă plăcere trupului. trupului, ca atare, îi este nefiresc 
acest potop. - la dobitoace nu îl vedem. În el îşi face de cap sufletul, ale cărui 
porniri sunt nemărginite. Întorcând spatele lucrurilor ce pot cu adevărat să-l 
mulțumească, fiindcă sunt nemărginite, la fel cu pornirile lui, unindu-se cu 
plăcerile trupeşti şi aşteptând să oprească în ele binele căutat, sufletul împinge 
tot mai departe hotarele lor fireşti ca să le aducă în potrivire cu nemărgirea 
pornirilor sale. Împingând tot mai departe aceste hotare, atât cantitativ, cât şi 
calitativ, sufletul, în nădejdea de a dobândi aici deplinătatea bunătăților, ajunge 
la nebunie desantata (manie) în pornirile sale de a face plăcere trupului şi tot nu 
află ceea ce caută, ci doar aduce neorânduială, atât în sine, cât şi în trup: în sine 
fiindcă nu-şi face ceea ce trebuie să şi facă, iar în trup fiindcă trupului îi este 
pusă în toate o maşină firească, a cărei încălcare e stricătoare pentru el. 

Degeaba se spune că ascețţii îşi urăsc trupul. Ei nu fac altceva decât să-l pună în 
rânduiala sa şi să-i îndeplinească cerinţele cu măsură - supunând, fireşte, această 
măsură unor scopuri aparte. Trupul este unealta sufletului în împlinirea 
scopurilor petrecerii lui pământeşti. Asceţii fac şi din îndeplinirea cerinţelor 
trupeşti o unealtă pentru aceleaşi seopuri. De pildă, întrucât privegherea dezvolta 
în suflet umilinţa mântuitoare, ei îşi scurtează somnul şi adeseori nu dorm deloc: 
întrucât simţurile îi răspândesc, taie prin însingurare revărsarea senzaţiilor 
asupra lor. şi aşa mai departe. 


Alfa şi Omega 


Despre Domnul, Mântuitorul nostru, Care ne-a mântuit pe noi prin moartea Sa 
pe Cruce, s-a zis că El este Mielul, Cel înjunghiat de la întemeierea lumii (Apoc. 
13. 8). Prin urmare la intemeierea lumii s-a avut în vedere moartea pe cruce, 
astfel spus întemeierea lumii s-a săvârşit potrivit 1deii crucii. Dacă istoria lumii 


şi mai ales a omului a fost după, împlinire a acestui plan, ce stă la temelia 
întemeierii lumii, se cuvine să spunem că Crucea Domnului a fost scopul 
reformei premergătoare ei şi este punctul de plecare al istoriei care i-a urmat. Ea 
e puterea care pune în mişcare tot ce se întâmplă în lume; tot ea va pune capăt 
curgerii întâmplărilor din timp. Când se va arăta semnul Fiului Omului va veni 
de îndată Judecata, la care se va hotărî soarta pământului şi începutul vieţii 
celei noi. 


Innoirea lumii 


Arâtându-Se apostolilor după învierea Sa, Domnul a zis că 1 s-a dat toată 
stăpânirea în cer şi pe pământ (Mt. 28, 18). Aşadar, principiile creştine au 
început să cârmuiască lumea - altfel spus, puterile dumnezeieşti reaşezătoare au 
început lucrarea lor de la persoana Dumnezeu-Omului în toate făpturile 
dimpreună, care aveau nevoie de reaşezare, Făptura a simţit asta, a presimţit 
slobozirea sa de deşertăciunea care avea să crească de aici şi a început să suspine 
pentru asta, precum a auzit de Dumnezeu insuflatul apostol (Rom. 8, 22). 
Această reaşezare se desfăşoară în chip nevăzut pentru privirea noastră slabă şi 
chiar poate să ni se pară cu totul altceva - însă lucrarea lui Dumnezeu se 
desfăşoară nu potrivit presupunerilor noastre, ci după planul Lui. La sorocul 
rânduit de Sus se va arăta făptura înnoită, când nimeni nu se va aştepta la asta. 
Împărăţia lui Dumnezeu nu vine cu pândire. 


Destinele lumii 


Când în Apocalipsă a fost înfăţişată cartea destinelor, pecetluită cu şapte peceţi, 
s-a auzit glas: Cine este. vrednic a deschide cartea şi a dezlega peceţile ei? 
(Apoc. 5, 2) Răspunsul a fost: Mielul lui Dumnezeu, adică Domnul lisus 
Hristos, Cel răstignit pe cruce. Mielul deschide pecete după pecete, iar un şir de 
arătări însoţeşte fiecare deschidere a unei peceţi (Apoc. 5; 6). Aceasta este 
întruparea în chipuri a cuvintelor Domnului: Datu-Mi-s-a toată puterea în cer şi 
pe pământ (Mt. 28, 18). 


Întâmplările curg potrivit poruncii Domnului şi, prin urmare, totul are ca scop 
Împărăţia cea întemeiată şi păzită de către EI. Noi nu putem pricepe cum se 
leagă cutare sau cutare întâmplare de acest scop, dar nu încape îndoială că toate 
se îndreaptă spre el. Nu ni s-a dat să înţelegem cum, întrucât cârmuirea lumii nu 
este treaba noastră. Treaba noastră e să ne mântuim prin mijlocul care ne-a fost 
deschis de către Domnul Dumnezeu, şi într-acolo trebuie să se îndrepte toată 
grija noastră. 


Lumea văzută este o taină şi istoria celor ce se întâmplă în lume este o taină; 
atât una, cât şi cealaltă sunt pecetluite de noi. Priveşte, minunează-te şi măreşte 
neurmata minte a lui Dumnezeu: nu-i mai bine să încetăm a alcătui presupuneri 
şi a construi teorii. Acesta va fi un lucru mult mai rațional decât a construi tot 
felul de teorii din propriul cap. 


Nepătrunsul în înnoirea lumii 


Există la apostol ideea potrivit căreia Domnul împărăţeşte: să se supună sub 
picioarele Lui toţi vrăjmaşii Lui. lar când toţi aceştia sc vor supune, atunci şi 
însuşi Fiul Se va supune Celui ce a supus Lui toate, şi va fi Dumnezeu toate 
întru toate (I Cor. 15. 28). 


Aici se vorbeşte despre Domnul ca despre Dumnezeu-Omul, Reaşezătorul celui 
căzut şi Mântuitorul celui pierdut, este arătată o anumită trăsătură a înnoirii ce 
va să fie a lumii - dar în ce constă esenţa ei nu putem pătrunde cu mintea. Nu 
putem pătrunde în ce va sta această supunere a Fiului, Care şi acum face totul 
după voia Tatălui, şi potrivit de o fiinţimii cu EI nu poate face altfel. Nu putem 
pătrunde nici ce înseamnă: va fi Dumnezeu toate întru toate. Aceasta presupune, 
fără urmă de îndoială, o luminoasă bună-fiinţare atotcuprinzătoare a tuturor 
făpturilor. Ce gând răpitor de îmbucurător! 


Dar iadul? Ce va fi cu puterile necurate şi cu nenorociţii de păcătoşi osândiţi? 
Sfântul loan Gură de Aur spune că ei vor fi dincolo de hotarul acelei lumi în 
care Dumnezeu va fi toate întru toate. Şi acolo va fi Dumnezeu, dar numai cu 
puterea şi cu dreptatea, pe când aici şi cu fericirea. 


Nemţii, cărora suntem îndemnați cu atâta osârdie să le urmăm, vor să filosofeze 
altfel. Lor li se pare că supunerea tuturor vrăjmaşilor va însemna că, în cele din 
urmă, şi dracii vor înceta sa lupte împotriva lui Dumnezeu, îşi vor recunoaşte 
greşeala şi se vor supune. Dacă dracii se vor pocăi cu atat mai grabnic se vor 
pocăi păcătoşii, păcatele a tot răul vor pieri, va împărăţi doar binele - şi asta 
înseamnă că va fi Dumnezeu toate întru toate. Chinuri vor părea a fi veşnice. 
Vor trece mii de ani, milioane de milioane de ani, dar până la urmă va veni 
sorocul când chinurile se vor termina. Toţi se vor curăţi şi va veni 0... bucurie 
paradisiacă generală. 


Nu se scapă din vedere faptul că supunerea vrăjmaşilor sub picioarele Domnului 
nu înseamnă recunoaşterea de bunăvoie a stăpânirii Celui ce 1-a supus, cum o 
cere simțământul de pocăință şi de întoarcere, ci doar curmarea putinţei de a 
lucra împotriva lui Dumnezeu, legarea lor. Ei t vor mai fi gata să se lupte şi vor 
scrâşni din dinţi, însă puteri nu vor mai avea ca să mai facă ceva. Dracii nu pot 


merge de-a dreptul împotriva lui Dumnezeu: ei 1 se împotrivesc îndemnându-i 
în păcat pe oameni, care ar trebui să fie ai lui Dumnezeu. 


Astfel, câtă vreme vor mai fi oameni prin care pot să-şi arate împotrivirea faţă de 
Dumnezeu, dracii încă vor fi parte luptătoare; dar când nu vor mai fi asemenea 
oameni împotrivirea lor se va curma şi atunci se vor despărți în donă tabere: 
oamenii care s-au dat întru totul lui Dumnezeu în Domnul lisus Hristos şi dracii- 
luptători împotriva lui Dumnezeu dimpreună cu oamenii satanizaţi prin lucrarea 
dracilor; atunci va fi şi sfârşitul lumii. Drepţii vor merge în viaţa veşnică, iar 
păcătoşii satanizaţi în chinul veşnic, în tovărăşia dracilor şi în împărtăşirea cu ci. 


Se vor sfârşi aceste chinuri? Dacă se vor sfârşi satanismul şi 
satanizarea, şi chinurile pot să se sfârşească. Dar satanismul şi 
satanizarea se vor sfârşi oare? O să vedem atunci... Dar până atunci să 
vedem că precum viaţa veşnică, unde vor merge drepţii, n-are sfârşit 
nici chinul veşnic care-i ameninţă pe păcătoşi nu va avea sfâr-şit. Nici 
o presupunere nu dovedeşte putinţa încetării satanismului. Ce n-a 
văzut satana după căderea sa? Câtă puteri ale lui Dumnezeu nu s-au 
arătat? Cum a fost doborât prin puterea Crucii Domnului? Cum este 
supusă până acum prin această putere toată viclenia şi răutatea lui? Şi 
tot nu-i ajunge, tot se împotriveşte, cu cât merge mai departe, cu atât 
se îndărătniceşte mai tare. Nu n-are nici o nădejde de îndreptare! lar 
dacă n-are el nădejde de îndreptare, nu au nici oamenii satanizaţi prin 
lucrarea lui. Aşadar chinurile veşnice nu au cum să nu mai fie. 





Bucuria vieţii 


Bucurie a vieţii!... Ce bucurie să le întâlnească omul la cineva! Tu eşti un 
oaspete ceresc pe acest pământ al necazurilor. Şi totuşi, apostolul a rostit ca pe o 


poruncă: Bucuraţi-vă pururea (Filip. 4. 4). Ce-i drept, această poruncă e datorie 
doar pentru cei ce au primit chezăşia bucuriei în Duhul Sfânt: dar care dintre fii 
şi fuicele Bisericii este străin de harul Duhului Slant? Prin urmare, toţi au izvorul 
bucuriei. 


Și atunci, de ce nu se bucură toată lumea? Pesemne fiindcă nu ascultă de altă 
poruncă a apostolului: Duhul să nu-L stingeţi (| les. 5. 19). A fost stins Duhul - 
s-a astupat şi izvorul bucuriei, a venit şi mâhnirea apăsătoare. 


Trei poveri se pun asupra celui ce stinge Duhul, şi îl apasă: 
— gândul la ce va fi. 
— trista aducere-aminte a conştiinţei de ce a fost şi grija de ce este şi 
— umblă omul cu capul în pământ. 


Ce este de făcut? 


Pocăieşte-te, ia asupră-ţi osteneala facerii de bine, varsă necazul tău la Domnul 
şi iarăşi vei ridica fruntea şi vei privi mai vesel la viaţă. Atunci se va întoarce la 
tine şi izvorul bucuriei harul lui Dumnezeu. 


De ce avem cu toţii gânduri atât de grele? Fiindcă luăm asupra noastră toată 
purtarea de grijă pentru noi - iar aici totul se destramă, nimic nu e temeinic, 
nimic nu e Statornic. Și Stă omul, şi îşi stoarce mintea cum Să facă temeinic şi 
statornic ceea ce se străduieşte să zidească. 


De câte mii de ani îşi stoarce mintea, şi tot n-a aflat nimic! | s-ar putea spune: 
„Materialul tău e prost, schimbă-l”, dar ce putere are un cuvânt când experienţa 
miilor de ani nu-l învaţă minte? Şi atunci, aşa vor rămâne lucrurile? Păi da, câtă 
vreme aşa va rămâne omul. Încă din Rai i s-a părut că Dumnezeu nu rânduieşte 
cum trebuie viaţa lui şi că va rândui el singur toate cu mai multă deşteptăciune şi 
mult mai bine. 


Prima experienţă nereuşită a fost foarte pilduitoare, prima amăgire atrăgătoare şi 
l-a atras, în ciuda învăţăturii de minte. 


> Dumnezeu a poruncit în Rai ce şi cum trebuie să fie; omul a zis; „Ba nu, 
nu aşa, uite aşa!” Acest „nu aşa, uite aşa” a ajuns deviza îngâmfatelor 
gânduri omeneşti. 

> A dat Dumnezeu Descoperirea, ca să arate cum trebuie să privim toate; 
omul zice: „Nu, nu aşa, uite aşa! ” - şi construieşte propria viziune asupra 
lumii. 

> Mântuitorul a venit şi a rânduit mântuirea; omul aude binevestirea despre 
aceasta şi zice: ,„, Nu aşa, uite aşa! ” - şi construieşte planuri proprii. 


> Domnul a întemeiat pe pământ, ca pe un stâlp de nor Biserica, pentru a 
arăta drumul spre necurmata bună-finţare - la care omul zice; „Nu aşa, 
uite aşa! ” şi îşi croieşte propriile drumeaguri şi cărărui. 


Astfel, câtă vreme va dăinui în om această sete de a îndrepta dumnezeieştile 
rânduieli, el tot o să gândească gânduri grele şi tot nu o să-i vină nimic de 
Doamne-ajută în minte. 


Asta nu va lua sfârşit decât atunci când omul, obosind, va pune toate gândurile 
sale la picioarele tronului purtării de grijă dumnezeieşti şi va înălța glas: Cu 
judecăţile care le ştii, mântuieşte-mă! Dar şi aceasta nu se întâmplă decât în 
parte, iar societatea omenească, luată ca întreg, se va toi învârti în deşert după 
năravul său cel vechi şi iată cum se lămureşte spusa de toți ştiută: Deşertăciunea 
deşertăciunilor, toate sunt deşertăciune (Ecl- 1.2). 


Tocmai asta este 


Uitând de Dumnezeu, „deştepţii”” vremurilor noastre cred că toate vin „de la 
natură” - credinţa ce le vine fie din dispoziţia lor morală, fie dintr-un sistem de 
raționamente suigeneris. 

Îi întrebi: „Dar natura ce e?” - „Păi uite, tot ce vezi”, răspund ei. „Dar ce 
anume? Văd soarele, luna, stelele acestea sunt natura? ” - „Nu. ” - „„ Văd aerul, 
apa, pământul - acestea sunt natura? ” - „,„Nu.” - „lar nu? Bine, văd plantele, 
animalele, omul - acestea sunt natura? ” - ,, Nu.” -,, Și atunci, ce este natura?” 


Trebuie să fie ceva nevăzut, nepipăibil, care există în întregul ansamblu al celor 
ce sunt. Dacă spunem că totalitatea celor cc sunt este natura, atunci, dat fiind că 
nici o parte nu reprezintă în sine natura, trebuie să socotim natura drept ceva 
atotpătrunzător, atotcuprinzător, nevăzut în cele văzute. Astfel, pozitiviştii 
trebuie, vrând-nevrând, să admită un concept de natură foarte... abstract şi ideal. 


Ii mai întrebi pe „„deştepții”” de acum: „Floarea asta de ce-i aşa?” - „Natura a 
făcut-o”, răspund. „Dar animăluţul ăsta, de ce-i aşa? ” - „„Aşa l-a lăsat natura”. 
„De ce primăvara e aşa, iar iarna altfel? ” - „„ Organizarea naturii”. Orice i-ai 


întreba - natura şi iar natura. Aşadar, natura este ceva atotlucrător, 
atotrânduitor - iar întrucât rânduieşte tot ce vedem noi pe bucățele, înseamnă că 
ea nu poate fi ceva dintre cele care se văd şi pe deasupra trebuie să fi existat 
înaintea tuturor, să premeargă tuturor, ca să le poată face pe toate. 


Coroborând toate raționamentele, trebuie să recunoaştem că natura este ceva 
nevăzut, nepipăibil, atotpătrunzător, dinainte de timp, veşnic. lar dacă ne gândim 
cât de imensă este producţia naturii, cu câtă înţelepciune şi desăvârşită finalitate 


sunt rânduite toate, la însuşirile arătate mai sus va trebui să adăugăm că ea este 
atotputernică, prea înţeleaptă, bună şi dreaptă. 


Cu alte cuvinte, va fi tot Dumnezeu, adică ceea ce pozitiviştii nu vor să 
recunoască şi despre care se tem chiar să vorbească. În Evul mediu se făcea 
deosebire între natura ca ansamblu al celor existente şi natura atotorganizatoare: 
aceasta din urmă era desemnată prin cuvintele natura naturans, iar prima ca 
natura naturata. Potrivit logicii lor, reieşea că într-un sistem atotcuprinzător de 
filosofare nu poţi rămâne numai cu cea din urmă; dar aceeaşi logică pretindea că 
natura naturans să nu fie confundată sub nici o formă cu natura naturata. 


Tentativa de confundare a lor a început cu Kant şi a fost încheiată de Ilegel. 
Acum, gândirea „hegelizantă” e la modă, deşi nu se exprimă întotdeauna 
hegelian. Aşa sunt vremurile: este la modă să încropeşti o filosofare proprie, fără 
să te gândeşti prea mult la temeinicia ei. 


Setea şi izvoarele 


Auzim în Biserică cuvânt de la faţa Domnului: Cela ce însetează, să vină la 
Mine şi să bea (In. 7, 37). Câţi dintre cei ce aud acest cuvânt nu sunt munciţi de 
sete, şi totuşi nu merg la Izvorul atotalinător, în ciuda faptului că au în faţa 
ochilor şi izvorul, şi marea mulțime a celor ce şi-au potolit setea din acest Izvor! 
Oare le place însetarea sau nu le place Izvorul atotalinător? Cine ştie! Nici ei nu 
ştiu de ce nu merg la EI. 


Acest Izvor este fără plată, în timp ce toate celelalte la care merg sunt plătite şi 
cu averea, şi cu sănătatea, iar câteodată chiar cu cinstea şi vrednicia omului. Este 
de neînțeles: dc ce se duc la acestea gloate întregi, iar la EI de-abia găseşti pe 
cineva? De parcă acelea sunt mai aproape şi potolesc mai grabnic setea, iar EI 
este şi mai departe, şi chiar dacă potoleşte setea, n-o potoleşte ca acelea. Ar 
trebui să-şi cerceteze mai amănunţit înşelările, să statornicească mai limpede cât 
preţ au şi apoi să hotărască ce sete trebuie potolită şi care trebuie înăbușită; 
atunci fiecare sete ar trage la izvorul înrudii cu ea şi s-ar arăta că înşelările pe 
care le potoleşte Izvorul atotalinător sunt înăbuşite în ei, nu mai cer nimic şi nu 
mai trag, către Izvor. 


Şi atunci, cum trebuie stârnite ele? Ca ele să se aprindă, trebuie stinse celelalte. 
Că asta trebuie, pricepe fiecare, dar nu vrea şi aici e tot secretul: nu vrea. Ce să 
mai zici, făptura liberă: ce vrea, aceea face, iar ce nu vrea - nu face, cine să o 
silească? Păi, atunci îndulciţi-vă de avantajul libertăţii voastre şi chinuiţi-vă cu 
înşelări nepotolite! Dar să vă amintiţi că atâta timp cât vă aflaţi aici, oricare din 
înşelările voastre tot se mai potoleşte (sau pare potolită) pentru o clipă, dar pe 
lumea cealaltă ce va fi? Ce veţi face acolo cu înşelările voastre? Setea va trăi, 


dar să o potoliți nu veţi avea cu ce - iată şi focul, foc veşnic, căci sufletul nu 
moare. lar a trece la cei ce nu au însetări chinuitoare nu va fi cu putinţă, căci 
între unii şi ceilalți prăpastie mare s-a întărit (Lc. 16, 26), şi de la unii la ceilalţi 
nu este chip de trecere. 





Limba patimilor 


Oricare patimă, ca şi păcatul îndeobşte, îşi are limba sa. Această limbă nu este 
alcătuită din vorbe goale, ci exprimă conceptele şi principiile prin care patima îşi 
apără dreptul de a exista între celelalte manifestări ale vieţii, apără legitimitatea 
sa. Inima iubitoare de păcat primeşte întotdeauna cu convingere aceste 
argumente ale patimilor, în ciuda faptului că toate sunt evident lipsite de 
consistenţă. 


Tocmai aici este rădăcina orbirii păcătosului. Este vorba de o predispoziţie în 
folosul păcatului, este vorba şi de prejudecăţi ale inimii, de care nu eliberează 
nici un fel de educaţie exterioară, oricât de strălucită ar fi. Când patima 
ademeneşte, ispitindu-l pe cel liber de ea, ca şi când se scoală în cel robit de ea, 
se arată întotdeauna însoţită de suita concepţiilor mincinoase, care ascund 
urâţenia ei. 


Pe cel care nu se fereşte, nălucile acestea îl înhaţă şi parcă îl înfăşoară în beznă 
şi în ceaţă. Şi merge omul în urma patimii spre pierzarea sa - nu numai liniştit, ci 
chiar cu o anume însufleţire, ca la un lucru drept, care îi pregăteşte slavă. Ceaţa 
aceasta se destramă, dar după ce faptul e consumat. 


Înaintea celui ce nu se lasă de prima dată pradă patimii se proțăpeşte suita ei 
şi îşi începe apologia. Ea îi vâră sub nas drepturile sale la atenţie, dar omul le 
contestă - şi dacă e bun avocat în privinţa asta o face lesne, iar patima, 
ruşinată, se depărtează. Totuşi, aici cumpăna dreptăţii nu se înclină totdeauna 
potrivit legilor dreptăţii: se bagă viclenia inimii şi tulbură dreptul mers al 
lucrurilor. Atunci, chiar fără să mai aştepte sfârşitul procesului, preşedintele 
completului de judecată înclină deseori să hotărască în folosul amăgitoarei. 
Ce este de făcut? Trebuie ca omul să demonteze dinainte toate argumentele 


patimilor şi să le cerceteze punctele slabe, apoi să îşi formeze contra 
argumente pe care să le pună în inima Sa ca pe o rezervă de arme biruitoare. 
Când va începe „procesul” cu patima, trebuie doar să scoată la lumină aceste 
contra argumenle. şi patima va fugi cum fuge de Cruce puterea necurată. 





Eroarea de calcul 


Au fost (poate că sunt şi acum) „isteţi” cărora li se pare că chinurile din iad nu 
vor fi veşnice: dar pare-se că nu a fost nici unul care să respingă cu totul 
existenţa lor. Simţământul dreptăţii există chiar şi la păcătoşii cei mai înrăiți, 
împiedicându-i să gândească aşa ceva; nici măcar fiinţele nevăzute care îşi dau 
"revelaţiile” spiritiştilor nu resping existența pedepselor în viitor, ci doar o 
întorc cu şiretenie în fel şi chip ca să acopere grozăvia lor, măcar că nu poate 
exista ceva mai îndoielnic decât conştiinţa lor. 


Bun, să zicem ca voi: chinurile din iad nu sunt veşnice - dar cât timp au să ţină 
ele? „Milioane de ani să fie, şi tot trebuie să se termine” - spuneţi voi. Dar ce 
folos avem de aici noi, păcătoşii? Chinul de acolo va fi de nerăbdat, cum nici nu 
ne putem închipui aici pe pământ. lar dacă şi aici mai sunt câteodată, să zicem, 
asemenea pătimiri încât o zi pare cât un an pentru cel ce suferă, acolo ce va fi? 
Fiecare clipă se va preface într-o sută de ani. 


Prorocul David spune că la Dumnezeu o mie de ani este ca o zi; prin urmare, 
este valabilă şi reciproca: o zi este ca o mie de ani. Dacă acceptăm calculul 
acesta, şi dintr-un an de-al nostru o să iasă 365 de mii de ani, din zece - mai bine 
de trei milioane şi jumătate, iar dintr-o sută... pierzi firul socoteli. 


Aşadar, proastă născocire. Inventaţi mai bine că n-o să fie deloc chinuri - însă 
nu numai pe hârtie, nu doar după părerea voastră, ci aduceţi-ne adeverinţă de la 
Cel ce are cheile iadului; atunci noi, păcătoşii, o să avem patalama la mână: 
„Poftim, nene, păcătuieşte cât ai chef şi cum ai chef !" Iar aşa, cum socotiți voi... 
mulțumim de grija fierbinte pentru noi! Pe lângă asta, la voi totul pluteşte într- 
aşa o ceaţă... 


Uitaţi că dincolo va fi veşnicie, nu timp; prin urmare, totul va fi veşnic, nu 
vremelnic. Voi socotiți chinurile cu sutele, miile şi milioanele de ani - or, 
dincolo va începe prima clipă, însă nu va avea sfârşit, căci va fi clipă veşnică. 
Socoteala nici nu va merge mai departe, ci se va opri la prima clipă şi acolo va 
rămâne. 


Bineînţeles, când aude omul ori citeşte pe undeva filosofarea „deştepţilor” 
umaniști, inima iubitoare de păcat parcă se înveseleşte; dar pe urmă, dacă stai şi 
cugeţi, toate spaimele se întorc şi tot acolo ajungi: mai bine să te laşi de păcat şi 
să te pocăieşti, altfel poți să te păcăleşti cu socoteala - şi încă în aşa hal, că n-ai 
să mai îndrepți treaba cu nimic. 


Iar treaba e de viaţă şi de moarte, nu poţi să judeci despre ea cum se nimereşte, 
ci cu prevedere, şi dacă e să-ți dai cu presupusul, trebuie să-ți dai cu toată 
încredințarea. Păi ce, puţine abureli auzi de la spiritişti?! Celor de la care îşi iau 
învăţătura li se văd bine coarnele, dar ei tot îi ascultă şi nu văd că dracii nu vor 
să fie în iad singuri, drept care se şi îngrijesc să ia cu sine cât mai mulţi oameni. 


„Nuuu”, zic ei, „nu sunt chinuri mari, acolo, puţin plictis, puţină jenă; pe urmă te 
naşti iar, uiţi tot şi trai pe vătrai, băiete!" Prin asta îi iau omului neputincios toată 
tăria. Se luptă cu patimă oleacă, pe urmă zice: „Păi, asta este, n-am ce face, cred 
că trebuie să mă dau bătut. Las” că mă nasc a doua oară. o să birui atunci 
patima". Şi aşa iese din el un rob pe viaţă al patimii, păcătos fără pocăință - iar 
dascălii spiritiştilor de asta şi au nevoie. A doua naştere n-o mai apuci, iar pe 
prima ai pierdut- o slujind patimilor - şi oastea creştinească s-a împuţinat, iar 
cea drăcească a sporit. 


Tulburarea şi pacea sufletului 


De ce sufletul care trăieşte în păcat n-are statornicie, ci se tot clatină? Fundcă 
îşi pierde punctul de sprijin. Punctul de sprijin 1-l dau frica lui Dumnezeu şi 
conştiinţa liniştită. Când conştiinţa e liniştită şi ai pace cu Dumnezeu, sufletul 
rămâne în sine şi se ţine cu bună-cuviinţă; iar când conştiinţa e tulburată şi 
Dumnezeu jignit, sufletului îi este greu să petreacă în sine, ca într-o cameră plină 
dc fum înecăcios, aşa încât fuge afară şi în afară de sine caută cu ce să-şi aline 
chinul lăuntric, fugind de la un lucru la altul ca să nu rămână singur cu sine nici 
măcar o clipă. 


Doar atunci când se pogoară în el, ca un înger, gândul la împăcarea cu 
Dumnezeu şi cu conştiinţa, sc întoarce sufletul la sine cu capul plecat, ca un rob 
fugar, şi începând cu aceea clipă îşi capătă înapoi buna-cuviinţă. 

Taina religiei 


Care este toată lucrarea celor ce se îngrijesc de mântuirea sufletului? Să IL 
aibă pe Dumnezeu ca Dumnezeu al lor şi să se vadă pe sine ca pe unii care sunt 
ai lui Dumnezeu. 


A-L avea pe Dumnezeu ca Dumnezeu al tău este o latură a acestei lucrări, care 
nu poate căpăta temeinicie dacă va lipsi latura a doua, care este conştiinţa că 
suntem ai lui Dumnezeu, altfel spus încredințarea că precum tu Îl ai pe 
Dumnezeu ca Dumnezeu al tău. aşa şi Dumnezeu te are ca om al Lui. Aici e 
miezul unirii cu Dumnezeu şi toată taina religiei. 





Cine ÎI are pe Dumnezeu ca Dumnezeu al său? 


Cel care, cunoscând limpede voia lui Dumnezeu, o împlineşte conştiincios, aşa 
încât nici în gândurile tainice ale inimii sale, nici în mişcările ascunse ale 
conştiinţei nu aude învinuire nu doar de nepăsare, ci de o cât de mică 
nepăsare în împlinirea acestei voi. În asta constă adevăratul caracter al râvnei 
de a plăcea lui Dumnezeu, care nu-l poate lăsa pe om în pace atâta timp cât 


conştiinţa spune că în cuvinte, fapte şi gânduri a fost îngăduit un lucru care 
poate fi socotit neplăcut lui Dumnezeu în vreo privinţă. 


În ultimul caz, că se grăbeşte să nimicească această despărţire dintre sine şi 
Dumnezeu printr-un mijloc rânduit de EI, după care nutreşte iarăşi liniştitoare 
încredințare că Dumnezeu este Dumnezeul ei. Cu cât sunt mai multe faptele 
potrivite cu voia lui Dumnezeu şi cu cât este mai multă tărie şi statornicie în ele, 
cu atât devine mai puternică şi mai adâncă această încredințare. Asta este ceea 
ce trebuie să vină din partea omului şi, ca lucrare proprie lui, este uşor de înţeles. 


Cum poţi fi însă încredinţat că Dumnezeu te are ca om al Lui? În vreme ce omul 
începe să-L aibă în chip lucrător pe Dumnezeu ca Dumnezeu al Său, în 
conştiinţă îi vine încredințarea că şi Dumnezeu îl are ca om al Său. Dumnezeu 
este Pretutindenea-Fiitor şi caută cu bunăvoință spre sufletele care caută să-l 
facă pe plac cu râvna. Răsfrângându-se în suflet, această privire binevoitoare a 
lui Dumnezeu îi vesteşte că a fost primit de Dumnezeu, că Dumnezeu I-a făcul al 
Său. 


Pornind de aici, pe măsură ce omul slujeşte lui Dumnezeu şi se dezvoltă prima 
latură, creşte şi cea de-a doua însă nu ca urmare a ei, ci ca putere egală, reciproc 
lucrătoare, deşi este neîndoielnic faptul că ea nu intră în suflet fără prima. Cele 
două merg împreună şi se nasc în aceeași clipă, iar când se nasc dau mărturie de 
zămislirea omului lăuntric ascuns. De ce aşa? Fiindcă râvna pentru Dumnezeu 
nu poate să primească temei lucrător fără lucrarea şi ajutorul lui Dumnezeu. 
Sufletul ştie asta: ştiind-o, crede că pentru râvna cea după Dumnezeu este 
primit şi ocrotit de Dumnezeu ca suflet care este al Lui. lată sămânţa vieţii 
duhovniceşti! 


Dar întrucât la temelia ei stau asllel de convingeri înalte, ea nu se îngâmfa atunci 
când se pârguieşte, ci se adânceşte tot mai mult în smerenie, până la deplina 
defăimare de sine, altfel spus până la deplina conştiinţă a faptului că omul nu 
este nimic în sine. Tocmai aici e taina adevăratei vieţi în Dumnezeu. 


Cum să ne mântuim? 


Ce să îi spunem celui care întreabă: „Cum să-mi mântuiesc sufletul?” lată ce: 

„Pocăieşte-te şi, întărindu-te cu puterea harică prin taine, mergi pe calea 
> 

poruncilor Domnului, urmând călăuzirea pe care ţi-o dă Sfânta Biserică prin 

păstorii dăruiţi de Dumnezeu”. Şi toate acestea trebuie săvârşite în duhul 

credinţei nefăţarnice, care nu cugetă iscoditor. 


Dar în ce stă credința? In mărturisirea inimii că Dumnezeu, Cel în Treime 
închinat. Care a zidit toate şi poartă grijă de toate, ne mântuieşte pe noi, căzuţii. 


În virtutea morţii pe Cruce a Fiului lui Dumnezeu întrupat, prin harul 
Preasfântului Duh, în Sfânta Sa Biserică. În această viață sunt puse începuturile 
înnoirii, care în veacul ce va să fie se va arăta în toată slava sa, cum mintea nu 
poate să priceapă şi nici limba să povestească... Dumnezeul nostru, cât de mari 
sunt făgăduinţele Tale!.. 


Dar cum Să umblăm neabătut pe calea poruncilor? La întrebarea asta nu se 
poate răspunde pe scurt. Viaţa este un lucru complicat. 


Iată, totuşi, câteva puncte: 

a) Pocăieşte-te şi întoarce-te către Domnul. Recunoaşte-ţi păcatele, plânge-le cu 
inimă înfrântă şi mărturiseşte-te înaintea părintelui duhovnicesc, dând făgăduință 
prin cuvânt şi punând în inima ta, înaintea Domnului, hotărârea de a nu-L mai 
jigni prin păcatele tale. 

b) După aceea, rămânând în Dumnezeu cu mintea şi cu inima, osteneşte-te cu 
trupul să împlineşti îndatoririle ce stau asupra ta. 

c) În această osteneală, mai presus de toate păzeşte-ţi inima de gânduri şi 
simțăminte rele - de trufie, de slavă deşartă, de mânie, de osândire, de ură, de 
zavistie, de dispreţ, de trândăvire, de împătimirea faţă de lucruri şi de oameni, de 
grija de multe, de toate plăcerile simţurilor şi de tot ce desparte de Dumnezeu 
mintea şi inima. 

d) Pentru a rezista în această osteneală, pune dinainte hotărârea de a nu te abate 
de la ceea ce-ţi dai seama că e de datoria ta, chiar de-ar fi să mori. Pentru 
aceasta, chiar de la început să aduci viaţa ta jertfă lui Dumnezeu prin îndreptarea 
voinţei, ca să trăieşti ca şi cum nu ai mai trăi pentru tine, ci numai pentru 
Dumnezeu. 

e) Sprijinul acestei rânduieli de viaţă este smerita încredințare în voia lui 
Dumnezeu şi nenădăjduirea în sine, iar arena duhovnicească în care se 
săvârşeşte această viaţă este răbdarea, altfel spus starea neclintită în rânduiala 
vieţuirii mântuitoare, însoţită de răbdarea cu suflet bun a tuturor ostenelilor şi 
neplăcerilor legate de ea. 


f) Sprijinul răbdării este alcătuit din credinţă, altfel spus din încredințarea că 
slujind astfel lui Dumnezeu eşti rob al Lui, iar EI este Stăpânul tău. Care vede 
ostenelile tale, care îi fac plăcere şi le preţuieşte; nădejdea că ajutorul Domnului 
Dumnezeu, care te acoperă totdeauna, este pururea gata pentru tine şi se va 
pogorî asupra ta la vremea potrivită, că Dumnezeu nu te va părăsi până la 
sfârşitul vieţii tale şi că păzindu-te credincios poruncilor Lui aici, în mijlocul 
tuturor ispitelor, te vei duce prin moarte în veşnica Sa împărăție dincolo: 
dragostea, care ziua şi noaptea gândindu-se la Domnul, pe Care Îl iubeşte, se 
îngrijeşte în tot chipul să facă doar ceea ce Îi place Lui şi să fugă în cuvântul, în 
fapta şi în gândul său de tot ce îl poate jigni. 


8) Uneltele acestei vieţi sunt: rugăciunea din Biserică şi de acasă. În primul rând 
rugăciunea minţii, postul după putere, potrivit cu rânduiaia Bisericii, 
privegherea, însingurarea, osteneala trupească, deasa mărturisire a păcatelor şi 
Sfânta împărtăşanie, citirea cuvântului dumnezeiesc şi a scrierilor Părinților. 
Împreună-vorbirea cu oameni temători de Dumnezeu, deasa sfătuire cu părintele 
duhovnicesc pentru toate nevoile din viaţa lăuntrică şi din afară. Cea care 
rânduieşte măsura, vremea şi locul tuturor acestor nevoinţe este buna înţelegere, 
ajutată de sfatul celor încercați. 

h) Îngrădeşte-te cu temerea. Pentru aceasta, adu-ţi aminte de cele mai de pe 
urmă: moartea, judecata, iadul, Împărăţia Cerurilor. 

i) Mai presus de toate, ia aminte la tine însuţi: păzeşte-ţi mintea trează şi inima 
netulburată. 

]) Cea din urmă ţintă să-ţi fie arderea cu duhul, ca focul duhovnicesc să se 
aprindă în inima ta şi adunând toate puterile tale laolaltă, să înceapă a zidi omul 
tău cel lăuntric şi să ardă de tot spinii păcatelor şi ai patimilor tale. 


Astfel de rânduială să-ţi faci şi cu harul lui Dumnezeu te vei mântui. 


Oamenii al căror Dumnezeu este pântecele 


Priveşte în Jur şi cercetează: cu ce sunt ocupați toţi oamenii, de cine se îngrijesc, 
pentru cine lucrează? Toţi, până la unul, lucrează pentru pântece şi toate 
ostenelile lor sunt pentru satisfacerea pretențiilor lui: „Dă-mi să mănânc”, „Dă- 
mi să beau”. Şi singură făgăduinţa doborârii acestui tiran al nostru, cât de mare 
bine promite să aducă în viitor! 


Puneţi-vă acum în acest punct şi cugetaţi: încotro se va îndrepta nepotolita sete 
de activitate a veacului acestuia în veacul celălalt, când nu va fi nevoie să ne mai 
ostenim pentru stomac şi îndeobşte, pentru lucrurile acestei vieţi? Trebuie să 
dăm un răspuns de pe acum, ca să ne pregătim de ceea ce ne aşteaptă în viitorul 
nesfârşit. 





Toţi caută 


Priveşte în jur şi ai să vezi că toţi caută. Însuşi apostolul spune despre sine: 
„Alerg, grăbesc, tind, caut”. Fără căutare, viaţa nu este viaţă. De ce? Datorită 
sărăciei firii noastre, sărăcie ce tinde să sporească din clipă în clipă. Simţământul 
acesta este cel ce stârneşte căutarea şi totdeauna cauţi ceva de la care te aştepţi 
să-ţi acopere sărăcirea; acest ceva alcătuieşte scopul căutării. Nădejdea că el va 
putea într-adevăr să te satisfacă, să-ţi dea ceea ce pretinzi de la el, întreţine 
căutarea şi osteneala în găsirea mijloacelor şi în punerea lor în practică. Aceasta 
este forma generală a vieţii tuturor locuitorilor pământului. 


Atât la cel care se ascunde în adâncul pustiei, cât şi la cel care trăieşte în deplina 
deşertăciune a lumii, crugul vieţii este la fel. Deosebirea este în conţinut: în 
impuls, adică în felul de sărăcie pc care îl simte omul, în mijloacele prin care 
nădăjduieşte el să afle cele pe care le doreşte şi în scopul final, adică în lucrul 
prin care nădăjduieşte să umple lipsa pe care o simte. 


Avem înaintea ochilor fel şi fel de căutători. Se pune întrebarea: care a nimerit 
pe drumul drept? Negreşit, cel care simte că umple lipsa sa prin însuşi mijlocul 
căutării şi ca urmare se linişteşte, are tihnă prin căutarea însăşi. Cine este aşa, 
ghiceşte toată lumea. De mirare e însă că şi cei ce nu încetează a simţi sărăcia, 
care îi roade oricât de tare ar căuta, nu aduc nici o schimbare în nereuşitele lor 
căutări, în ciuda faptului că sunt nesatisfăcătoare în mod palpabil, mergând pe 
ideea că "de acum înainte o să meargă mai bine şi o să-mi dea ceea ce caut'. lar 
întrucât acest de acum înainte tot fuge de om, la fel ca ziua de mâine, ci caută 
neobosiţi, caută şi nu găsesc nicicând. Şi nu li se poate băga la cap lucrul acesta. 
Ce mai necaz! 





Ce-i poate da viaţă omului? 


De câţi ani nu auzim Evanghelia şi mângâietoarele ei cuvinte ne tot trec pe 
deasupra capului... Poate va da Dumnezeu, în cele din urmă, o clipă când o va 
auzi şi inima cuiva. Atunci, intrând înăuntrul aceluia, ea va face acolo minunata, 
surpător-ziditoarea sa lucrare, al cărei miez este viața cea adevărată. Dar până 
atunci? Până atunci doar ne facem că suntem vii, când de fapt suntem morţi, 
morţi... Aspru este cuvântul? Intră şi vezi. 





In ce constă esenţa creştinismului? 


Se spune că în dragoste. Nu, aşteptaţi puţin. Dragostea e odrasla, alcătuită din 
flori şi roade. Mai înainte trebuie curățit pământul, arat, semănat şi după aceea 
creşte. 


Ce a zis Domnul despre venirea Sa? De ce a venit El ? Ca să caute şi să 
mântuiască pe cel pierdut. Dar cei căutaţi cum se mântuiesc ? Se dezbracă de 
omul vechi şi se îmbracă în omul nou. Mai înainte trebuie să se dezbrace, să dea 
Jos şi să arunce toată vechitura patimilor şi a păcatelor, după care se vor naşte şi 
cele noi-nouţe. Vine frica lui Dumnezeu şi naşte pocăinţa. Pocăinţa duce la 
ostenelile facerii de bine, iar din acestea se naşte dragostea. 


Sfântul Isaac Sirul spune aşa: „Cu neputinţă este a trece o mare largă fără 


corabie: aşijderea nimeni nu poate să ajungă la dragoste fără frică. Marea 
cea puturoasă dintre noi şi raiul cel gândit o putem trece doar pe corabia 
pocăinţei, pe care sunt vâslaşii fricii. Dar dacă corabia pocăinţei, cu care 
mergem la Dumnezeu pe marea acestei lumi nu e mânată de aceşti vâslaşi, ne 
înecăm în marea asta puturoasă. Pocăinţa este corabia, frica este cârmaciul, 
iar dragostea este limanul cel dumnezeiesc. Pentru aceasta, frica ne bagă în 
corabia pocăinţei, ne trece marea puturoasă a vieţii şi ne îndrumă la limanul 


dumnezeiesc, care e dragostea. La acest liman ajung toţi cei osteniţi şi 
împovăraţi cu pocăinţa.” 


Mintea ortodoxă şi mintea nemţească 


Cum este mintea ortodoxă şi cum mintea nemţească? Mintea ortodoxă nu face 
pe deşteapta, ci numai cercetează şi îşi însuşeşte adevărul dat ei de-a gata de 
către Sfânta Biserică, primindu-l cu deplină supunere şi evlavie, temându-se să 
adauge ori să scoată vreo iotă din chipul zugrăvit deja al mărturisiri credinţei. 


Mintea nemţească face doar pe deşteapta, ea n-are normă de credinţă şi o tot 
caută: nu se apucă să cerceteze credinţa ca să născocească şi să clădească, şi 
chiar după ce a clădit nu se potoleşte o dată pentru totdeauna, ci tot mai caută, 
tot mai caută fără a se mulțumi vreodată cu ce găseşte. 


Pe bătăuş îl mănâncă mâinile, pe flecar îl mănâncă limba, iar pe neamţ îl 
mănâncă creierul şi nu-i dă pace defel. Duhul "înnorii”, al necurmatei inovaţii, 
alcătuieşte esența minţii nemţeşti. lar mintea ortodoxă, după ce a cercetat 
adevărul şi şi l-a însuşit, se odihneşte întru el şi se desfată de vederea chipului 


său dumnezeiesc. 


Cum să aflăm în care scrieri este minte nemţească şi în care minte ortodoxă? 
Unde se construieşte vreo teorie sau viziune asupra lumii, şi după aceea este 
argumentată prin siluirea unor pasaje din Scriptură (despre cele patristice nici nu 
mai vorbim), avem de a face cu apucături nemteşti care sunt gata să supună 
dumnezeiescul omenescului. Să continuăm: unde nu este simplitate a gândului şi 
cuvântului, ci combinaţii sofisticate de fraze şi concepte, aşa încât nu mai 
pricepi despre ce e vorba, să ştiţi că e vorba de o structură nemţească a minţii, 
care nu prevesteşte nimic bun. Adevărul ortodox este simplu, limpede, îl înţeleg 
până şi copil. 


Cine îl înţelege şi îl primeşte cu inima, acela vorbeşte întotdeauna simplu, fără 
împletituri şmechere de idei şi de vorbe. Structura nemţească a minţii şi a 
cuvântului e sinuoasă, obscură, anevoie dc înţeles. La o privire fugară, mintea 
nemţească pare că merge în adâncime, dar de fapt merge pe deasupra şi pe 
alături, fără să atingă miezul adevărului. lar mintea ortodoxă recunoaşte 
adevărul în esenţa lui şi fără nici o învârteală în jurul cozii. 


Şi atunci, de ce se iau oamenii după teologia nemților? Unul se ia fiindcă s-a 
săturat de catolici şi mai ales de iezuiţi; altul fiindcă nemţii îl ung mai mult la 
inimă. Dar de ce nu rămân cu Ortodoxia lor? „Ne-am plictisit, dom'le, mereu la 
fel, chestie retrogradă; vrem să ne aerisim şi să facem puţin curent şi la alţii în 
casă. Păi ce, te joci - de o mie de ani stă Ortodoxia asta nemişcată, nene, ca să 


vorbim numai de Rusia, iar la greci te apucă groaza, de când veacul tot una şi 
aceeaşi!” Pe deasupra, Ortodoxia e tare grea pentru cârca cercetătorului şi 
rânduiala de viaţă pe care o propune nu pică bine. În teologia ortodoxă nu scrii 
nici un articol fără să te afunzi în tomuri groase, pe când în cea nemţească - toc 
şi cerneală să ai: şezi, băiete, şi scrie. Cu cât mai îndrăzneţ, cu atât mai bine; 
unde n-are destulă noimă, bagă cuvinte cât mai sofisticate şi făle talmeş-balmeş, 
ca în concluzie să spui: „„...ceea ce era de demonstrat”. 


Lucru fără primejdie e oare să teologhiseşti nemţeşte? Nu: vezi că ai să cazi sub 
anatema pusă de Sinoade asupra celor ce teologhisesc de capul lor. Canonul 19 
al Sinodului 6 ecumenic spune că Dumnezeiasca Revelaţie trebuie explicată nu 
altfel decât au făcut-o Dascălii Bisericii şi că trebuie să ne mulţumim cu ei mai 
bine decât să alcătuim comentarii din mintea noastră - şi asta din teama abaterii 
de la adevăr. Prin urmare, dacă cineva bagă în domeniul adevărului dumnezeiesc 
filosofarea sa personală, este supus anatemei rostite asupra celor ce nu păzesc 
hotărârile sinodale îndeobşte. 





Noua plagă 


Două plăgi erau la noi: materialismul şi spiritismul. Nu de mult timp, vrăjmaşul 
a început să ne trimită o a treia, cea mai pustiitoare: teologhisirea nemţească. 
Care e trăsătura distinctivă a acestei teologhisiri? Construirea a tot felul de 
vederi asupra creştinismului, vederi privitoare atât la esenţa, cât şi la istoria lui, 
şi năzuinţa, potrivită cu vederile acestea, spre "reorganizarea" societăţii creştine. 
Asta se potriveşte desăvârşit cu duhul nemților. Când neamţul ajunge la oarece 
idee generală sau la niscaiva vederi ”atotcuprinzătoare”, pune atâta preţ pe ele că 
este gata să jertfească tot ca să-şi răspândească născocirea. 


Aşa face cu toate obiectele cunoaşterii, aşa face şi în teologhisire. Asta a început 
încă de la Luther. Şi-a construit Luther propriile vederi asupra lucrării lui 


Dumnezeu în Hristos lisus şi a zvârlit tot ce i s-a părut că nu se potriveşte cu 
construcția lui. Glasul bisericii în învăţătură? Afară! Tainele? Afară! Asprimea 
ascetică. Afară! Toată rânduiala bisericească a slujbelor? Afară! 


Pe urmele învățătorului au mers şi ucenicii. Oricine s-a apucat de teologhisire a 
socotit că e de datoria sa să inventeze ceva nou-nouţ şi să întoarcă toate potrivit 
cu ideea sa. În vremea de acum, vederile lor sunt fără număr, dar nu-i nici o 
unire între ele. Tocmai de asta n-au ei teologie, ci „teologhisire” neîmblânzită. 
Vorbesc, vorbesc şi nu se mai înţeleg. Pe de-a-ntregul li se potrivesc cuvintele 
Apostolului, că tot învaţă şi nu sunt nicidecum în stare să ajungă la înţelegerea 
adevărului. 


Că îşi construiesc propriile vederi, asta n-ar fi nimic bun lucru, se adâncesc în 
lucrarea lui Dumnezeu; necazul este însă că nu vor să-şi verifice vederile după 
glasul Bisericii Soborniceşti, nu ascultă de nimeni, nici de învățătorii lor şi nici 
măcar de cuvântul lui Dumnezeu. Mintea lor are frunte de fier şi grumaz de 
aramă. Nu vor să se plece, ci doar să se tot înalțe. Teologhisirea lor este facere 
pe deştepţii în sfera adevărului revelat. Ea râmă toate ca un dobitoc necurat în 
stratul cu flori. Apără şi ne izbăveşte Doamne, de această plagă! 





Nimeni nu vine la Tatăl, fără numai prin Mine (In. 14,6) 


După cuvintele acestea, e de mirare cum poate să îi mai vină omului gândul 
apropierii de Dumnezeu pe o altă cale! Dacă pentru ca Dumnezeu să îl 
primească pe om înaintea Sa ar fi nevoie numai de îndreptarea felului de a gândi, 
„naturaliştii”, care au furat de la creştinism concepţiile sănătoase despre toate 
câte există şi le-au dat drept ale lor, ar mai putea părea că au cât de cât dreptate; 
dar pentru asta e nevoie de schimbarea desăvârşită a întregii rânduieli lăuntrice, 
duhovniceşti, pe care nu o poţi săvârşi doar cu concepţiile. Este nevoie de har, 


harul presupune bunăvoința lui Dumnezeu, iar bunăvoința lui Dumnezeu nu 
poate fi meritată decât prin credinţa în Domnul lisus Hristos. Pe de altă parte, şi 
primirea harului, care preface toate rânduielile înăuntrul omului, e cu putință 
doar prin mijlocul rânduit de însuşi Dumnezeu. Pe om nu-l duce capul să ajungă 
la asta singur. Cheile de la vistieria lui Dumnezeu sunt păstrate la Dumnezeu, şi 
nici un „isteț” nu poate să le măsluiască. 


Dar să zicem că le măsluieşte cineva: ca să ajungă să se uite în vistierie trebuie 
să străbată întreaga cale care duce la Dumnezeu, după „indicatoarele” 
adevăratului creştinism. Cine a străbătut-o, acela nu se mai întoarce la 
naturalism; iar dacă se întoarce, uită tot ce a văzut şi a încercat dincolo. Aşa este 
voia lui Dumnezeu, ca să ţină ascunsă de „înţelepţii” veacului acestuia calea care 
duce la EI, ca în această privinţă să ne călăuzim nu după îngâmfata minte, ci 
după credinţa cea smerită. 





Ritualurile 


La sinodul lor, Sfinţii Apostoli au desfiinţat toată rânduiala rituală a Vechiului 
Testament şi i-au eliberat pe creştini de jugul ce apăsase asupra părinților şi 
strămoşilor lor. 


Pe această temă, unii „deştepţi” îşi pun întrebarea: „De ce avem ritualuri aşa de 
diverse şi complicate?” Şi neputând da răspuns la ea, ajung la concluzia 
îndrăzneață că este vorba de o întoarcere la iudaism. 


Apostolii însă, când au pus această lege, aveau în vedere doar cultul vechi- 
testamentar, nu orice cult îndeobşte, şi când au scris epistola către Biserica din 
Antiohia n-au făcut altceva decât să menţioneze că nu pun asupra mădularelor 
acesteia jugul Legii, ce apăsa asupra iudeilor, şi nicidecum că interzic instituirea 


unor ritualuri potrivite cu duhul noii credinţe. Gândul cere cuvânt, iar hotărârea - 
fapte: şi duhul credinţei cere ritual exterior, şi acest ritual a început să fie 
practicat încă din primele zile de după pogorârea Sfântului Duh, care a pus 
temelia Bisericii nou-testamentare. 


În trăsăturile sale esenţiale, el a fost instituit chiar de către Apostoli: de la ei 
avem felul săvârşirii Tainelor, de la ei avem adunările de rugăciune şi rânduielile 
lor, de la ei avem ierarhia bisericească, de la ei avem porunca de a osebi locuri şi 
soroace pentru a aduce slujbă lui Dumnezeu, de la ei avem posturile şi 
rugăciunile de acasă, de la ei avem nevoinţele înfrânării în toate privinţele şi 
feluritele chipuri ale evlavioaselor obiceiuri creştineşti. 


Cel ce doreşte poate afla indicii cu privire la toate acestea în Faptele şi 
Epistolele Apostolilor. Concluzia este următoarea: Sfinţii Apostoli au desfiinţat 
nişte ritualuri şi au introdus altele. Cum să vedem iudaism în asta? Credinţa nu 
poate fi lăsată despuiată. Lucrul acesta ar fi potrivnic firii noastre şi firii 
credinţei înseşi. Se va plânge cineva că ritualurile exterioare încarcă prea mult 
credința noastră, care este duhovnicească? Uită-te bine, şi vei vedea că n-o 
încarcă deloc prea mult. 


Nu trebuie măcar câte un ritual pentru orice împrejurare? Tocmai aşa-i la noi. Pe 
de o parte, orice ritual mulţumeşte o cerinţă a inimii credincioase, iar pe de alta 
se află în deplină armonie cu duhul credinţei. Dacă ne uităm la ritualurile noastre 
bisericeşti în ansamblul lor, ni se vor părea multe - dar ia distribuiți-le potrivit 
nevoilor de multe feluri ale creştinilor, şi veţi vedea că sunt foarte puţine şi că 
toate sunt foarte simple. 


Mă rog, o să mai spună unii: „De ce sunt închise într-o formă rigidă? În epoca 
apostolică multe se făceau prin improvizație: venea Duhul, şi lua naştere o 
rugăciune sau o cântare, ori un cuvânt de zidire - iar acum, totul de-a gata şi doar 
de-a gata”. Dar nu-i totuna? Atunci venea Duhul şi dădea rugăciunea, iar acum 
ia aminte cum se cuvine la rugăciunea gata alcătuită şi te vei înălța în acelaşi 
Duh. Problema este de Duh. 


Dacă omul rămâne doar la cuvintele rugăciunii şi la gesturile exterioare, se 
depărtează de trăirea apostolică a ritualului - iar cel care, de fiecare dată când se 
săvârşeşte ritualul exterior, va intra în Duh, va face negreşit tot ce se făcea şi în 
creştinismul apostolic. A lăsa tot ritualul exterior la bunul plac al mişcărilor 
duhului anumitor persoane sau fiecărui credincios este un lucru care cu greu 
poate fi considerat înţelept. Nu e mai bine oare să ne supunem rânduielii care 
există, rugându-ne Domnului să rânduiască totul in Biserica Sa aşa cum place 
sfintei Lui voi? Scopul ritualului bisericesc este zidirea duhului - şi câţi sfinți nu 
s-au zidit în mijlocul frumoaselor noastre ritualuri! Aşadar, ritualurile nu ne abat 


de la scopul creştinismului, ci ne ajută să ajungem la el. Fii înţelept, şi totul va fi 
bine. 





Împărăţia lui Hristos 


Într-una din pildele Sale învăţătoreşti, Domnul a zis: Asemenea este Împărăţia 
Cerurilor grăuntelui de muştar pe care luându-l omul, l-a semănat în țarina sa, 
care este mai mic decât toate seminţele, iar dacă creşte este mai mare decât toate 
verdeţurile şi se face copac (Mt. 13, 31 -32). 


E limpede că aici se are în vedere împărăția lui Hristos, împărăţia harului. 
Pocăiţi-vă, a spus Domnul, că s-a apropiat Împărăţia Cerurilor (Mt. 4,17). Împă- 
răţia harului a fost numită aici Împărăţia Cerurilor fiindcă începutul ei este din 
cer, sfârşitul ei este tot în cer şi cei ce ţin de ea se aseamănă locuitorilor ccreşti. 


Împărăţia aceasta este Împărăţia lui Hristos - şi cât de exact şi de expresiv e 
comparată cu un grăunte de muştar! Biserica lui Hristos a fost la început ca un 
grăunte de muştar: mică, nebăgată de seamă, ascunsă, apoi a crescut ca un copac 
mare, s-a răspândit în toată lumea şi s-a făcut împărăție, de departe mai mare 
decât toate împărăţiile pământeşti. Va scula Dumnezeul cerului împărăție, a 
prorocit Daniil, care în veci nu se va strica; mărunţi-va şi va vântura toate 
împărăţiile, iar aceea va sta în veci (Dan. 2, 44). 


Aşa s-a şi întâmplat. Multe împărății mari şi puternice ale pământului s-au risipit 
deja, iar Biserica lui Hristos stă neclintită de optsprezece veacuri şi jumătate, 
porțile iadului nu o vor birui (Mt. 16, 18) până la sfârşitul lumii. 


Credinţa naturală 
Domnul lisus Hristos le-a spus iudeilor: De ar fi fost Dumnezeu Tatăl vostru, M- 


aţi fi iubit pre Mine (In. 8, 42). Îl are ca Tată al său pe Dumnezeu cel ce crede 
din inimă în proniatoarea Lui purtare de grijă pentru el, fiind încredinţat că 


de la El este totul, de la început până la sfârşit. Tocmai asta este ceea ce 
numesc unii “credinţă naturală”. Astfel, credinţa naturală, după cuvântul 
spus de Domnul însuşi, duce drept la credinţa în EI - şi nu numai la credinţă, 


ci şi la dragoste, la unire nedespărţită cu EI a inimii. 


Cum se întâmplă asta? Grijile conştiinţei, frica de Dumnezeu şi frica pentru 
soarta sa din veşnicie îl fac pe om să caute Mântuitor şi Răscumpărător - iar 
cine-L caută, Îl şi află. Şi uite credinţa creştinească! Elementele, altfel spus 
principiile credinţei, sunt sădite în duhul omului. În condiţiile unei dezvoltări 
nepervertite şi netulburate a firii omeneşti se dezvoltă şi ele, se arată cu putere 
precumpănitoare între celelalte elemente care se dezvoltă în firea noastră. 


Credinţa naturală mărturiseşte nu numai existenţa lui Dumnezeu, ci şi adevărul 
că toate de la EI îşi au obârşia şi prin EI se ţin, mărturiseşte că depinde în toate 
privinţele de EI şi îndatorează să 1 se facă pe plac prin împlinirea cerinţelor 
conştiinţei în nădejdea bunăvoinţei Lui şi a răsplăţii veşnice. Cine primeşte 
credinţa nefăţarnică în toate acestea nu va putea să fie slobod de cele mai adânci 
şi mai cutremurătoare griji. Simțământul că depinzi de Dumnezeu te îndeamnă 
să-l faci pe plac; conştiinţa arată mijlocul de a-i fi îndeplinite cerinţele, 
făgăduind în schimb bunăvoința lui Dumnezeu şi veşnica odihnă. 


Când conştiinţa e mulţumită, în ea dăinuie o pace adâncă şi dulce - însă când 
este tulburată, simțământul că depinzi de Dumnezeu te loveşte cu frica lpsirii de 
bunăvoința lui Dumnezeu şi a lepădării de către EI, răpind nădejdea la odihna 
cca veşnică. lar întrucât nimeni nu e în stare să-şi păstreze conştiinţa atât de 
curată încât să nu îl tulbure, nimeni dintre cei în care este vie credinţa naturală 
nu sc culcă pe o ureche în mărturisirea sa - şi atunci, fiecare caută în chip firesc 
mijloacele de a-L pleca pe Dumnezeu spre milostivire, şi de aici jertfele de 
înduplecare pe care le întâlnim în toate religiile şi care au ca scop atragerea 
acestei milostiviri. 


Conştiinţa însă nu poate fi înşelată. Cum deosebeşte simţul gustului mâncărurile, 
aşa deosebeşte şi conştiinţa adevărul. Tocmai de aceea, orice ar născoci omul ca 
să se liniştească, nevoia adevăratei mângâieri odihnitoare, a mângâierii lui 
Dumnezeu, îl împresoară din toate părțile. 


Ca atare, dacă întâlneşte cineva propovăduirea despre aceasta, o primeşte cu 
bucurie şi se lipeşte cu tot sufletul de Cel ce pleacă spre milostivire pe 
Dumnezeu - de Mântuitorul şi Răscumpărătorul nostru. Drept este cuvântul grăit 
de Domnul către iudei: „Întrucât nu vă lipiţi de Mine, înseamnă că nu-L aveţi pe 
Dumnezeu, El nu există pentru inima voastră, pentru conştiinţa voastră. 
Conştiinţa voastră doarme şi în inima voastră alte interese trăiesc”. 


Asta se aplică şi la toţi cei ce cred că se pot baza pe credinţa naturală. Pe hârtie 
merge, dar în viaţă nu te descurci cu asta, şi ca atare cei ce vorbesc aşa o fac cât 
timp nu sunt prea vii în ei elementele credinţei naturale - iar îndată ce se pun 
acestea în mişcare, omul nu se mai poate ţine să nu Îl caute pe singurul 
Mijlocitor între Dumnezeu şi oameni: pe Domnul Iisus Hristos. 


Logica evenimentelor 


Foarte ades citim şi auzim expresia „logica evenimentelor”. Prin asta oamenii 
vor, pare-se, să exprime o necesitate imperioasă care conduce cursul istoriei 
omeneşti, un soi de fatalitate, care ar putea fi numită „destin politic”. Această 
logică a fost indicată de Hegel, iar pe temelia ei Boeckl a construit o 
monstruoasă teorie proprie a istoriei, în care nu este loc nici pentru Pronie, nici 
pentru libertate. În sensul ăsta a bâiguit ceva şi contele Tolstoi al nostru, în 
morbidul său roman „Război şi pace”. 


Dar dacă în evenimente este o logică. Înseamnă că este şi o minte din care vine 
această logică. Iar întrucât accastă logică este cea care conduce evenimentele, 
înseamnă că mintea din care iese trebuie recunoscută drept cârmuitoare a 
evenimentelor sau mai limpede, minte atotstăpânitoare. Mintea atotstăpânitoare 
e totodată şi minte atotliberă. 


Dacă pentru săraca noastră minte pretindem libertate, nu avem dreptul să nu 
recunoaştem că mintea atotstăpânitoare este şi atotliberâ. Dacă această minte e 
atotliberă şi dacă de ea depinde cursul evenimentelor, înseamnă că temeiurile 
pricinilor (sau, cum se spune mai nou, ale principiilor), potrivit cărora se mişcă 
evenimentele, trebuie căutate nu în evenimente, ci mai presus de ele - în mintea 
atotstăpânitoare şi atotliberă. Prin asta se explică de ce logica evenimentelor, 
dacă e să o judecăm potrivit chiar evenimentelor, nu rareori se curmă la 
jumătatea drumului şi nu ajunge la deznodământul său. 


De pildă, potrivit logicii evenimentelor, israelitenii n-aveau cum să nu piară la 
Marea Roşie, şi totuşi s-au trezit nevătămaţi pc ţărmul celălalt, iar cei ce-i 
urmăreau au rămas în mare. O armată străină numărând o sută optzeci de mii de 
oameni a împresurat lerusalimul; Ierusalimul trebuia să piară, dar cetățenii lui s- 
au sculat într-o dimineaţă şi i-au văzut pe vrăjmaşi ucişi, iar Ierusalimul în afara 
oricărei primejdii. 


Irod a făcut în aşa fel încât, ucigându-i pe pruncii din Betleem, să-L omoare 
împreună cu ei şi pe Mântuitorul Ce Se născuse - însă Dumnezeiescul Prunc a 
luat-o cu câteva ceasuri înaintea primejdiei care-L ameninţa, şi socoteala lui Irod 
nu s-a îndreptăţii. Na-vă „logică a evenimentelor” ! 





Lupta pentru suflet 


Se spune că în fiecare secundă moare cineva în lume. În fiecare secundă, 
undeva, un suflet, desfăcându-se de trup, suie acolo unde i s-a rânduit să 
primească hotărârea lui Dumnezeu cu privire la el. Secunda este o fracțiune de 
timp foarte măruntă. Dacă nu ne-ar pune piedică trupul, am putea vedea cum 
apar aproape fără încetare linii luminoase ori întunecate care însemnează calea 
urcării sufletelor ce pleacă, la fel cum l-a văzut Antonie cel mare pe avva 
Ammona suind cu îngerii. Şi sufletele nu suie singure: întotdeauna le călăuzesc 
îngerii lui Dumnezeu, şi întotdeauna încearcă să le taie calea dracii. 


Ce mişcare necontenită are loc din pricina aceasta în lumea nevăzută, pe toată 
întinderea care desparte cerul de pământ!... Fizica nu vede nimic în atmosferă, 
afară de aer amestecat întâmplător cu câteva alte corpuri atmosferice, în timp ce 
Revelația ne încredințează că există un tărâm al stăpânirii văzduhului, al 
duhurilor răutăţii care sunt sub ceruri (Efes. 2, 2; 6, 12), care nu dorm nici ziua, 
nici noaptea, îngrijindu-se cum să ne facă rău. Şi de-a lungul întregii noastre 
vieţi pândesc întru ascunzişuri ca să ne prindă, cum prinde fiara prada sa căzând 
asupra ei pe neaşteptate, şi după plecarea noastră de aici nu se depărtează de la 
noi, ci gonesc în urma noastră, doar-doar vor izbuti să smulgă cumva sufletul din 
mâinile îngerilor care îl păzesc. De smuls nu pot să-l smulgă decât dacă au în noi 
ceva de-a lor. Adică vreun lucru dintre cele de care ne-am lepădat la Sfântul 
botez. lar dacă se va afla aşa un lucru, am dat de necaz: marfă interzisă. La 
vamă, marfa interzisă se confiscă şi în plus, primim amendă dar dincolo, în 
întinderile văzduhului, nu se confiscă marfa, ci sufletul întreg, aşa cum este. Şi 
atunci ce s-ar mai bucura omul să poată da vreo răscumpărare: dar ce să dai în 
schimbul sufletului tău? 


Ce-i de făcut, totuşi? lată ce: trebuie aruncată peste bord toată marfa interzisă 
mai înainte de trecerea prin vămi - iar ea se aruncă peste bord prin pocăință, prin 
depărtarea de păcat şi prin plângerea lui. Putere are aici şi rugăciunea Bisericii, 
care îi însoţeşte pe cei ce pleacă; mai puternic decât ea nu e nimic pe lume 
pentru sufletul creştinesc - dar ca ea să arate lucrare mântuitoare asupra unuia 


sau altuia trebuie ca în acel unul şi altul să fie ceva de care să se poată lipi, aşa 
încât, unindu-se cu sufletul prin acel ceva, să poată apoi slobozi din suflet săgeți 
care să-i lovească şi să-i alunge pe vrăjmaşii ce năvălesc. 


Ce să fie acest ceva? Cel mai deplin este credinţa ajutată de dragoste - dar dacă 
nu se găsesc acestea, măcar să fie simțăminte de pocăință potrivite credinţei în 
Domnul. 


Necazurile 


Prin multe necazuri se cade nouă a intra întru Împărăţia lui Dumnezeu (Fapte 14, 
22), 


Ce lucru uimitor! Dacă lumea a fost zidită potrivit cu ideea Crucii, dacă peceţile 
celor ce se petrec în lume sunt deschise de Mielul Cel junghiat (v. Apoc. 5, 6), 
altminteri nici n-are cum să fie. Necazurile trebuie să alcătuiască, şi alcătuiesc, 
trăsătura distinctivă a căii de viaţă adevărate. Ca atare, trebuie să ne mirăm nu de 
faptul că vin necazuri, ci că mai sunt zile senine. S-ar putea spune chiar că 
acestea din urmă sunt o întâmplare, că sunt trimise de Dumnezeu doar pentru a 
hrăni nădejdea în viitorul luminos, ca să nu cădem în deznădejde. 


Şi atunci, ce fac „consolatorii””? Clădesc turn Babel pe nisipuri mişcătoare, ies la 
război cu gândul să danseze şi să se distreze sub săgețile vrăjmaşilor. 





Credinţa şi cunoaşterea 


Cunoaşterea, se spune, este limpede, iar credinţa... cam întunecoasă. În practică 
însă, lucrurile stau altfel: pentru credinţă totul e luminos, pentru cunoaştere totul 
e întuneric. Cât priveşte viaţa duhovnicească, ce să mai vorbim: acolo pentru 
cunoaştere totul este întunecat, de la început până la sfârşit. Şi îndeobşte, în 
curgerea vieţii numai credința vede totul limpede, în vreme ce cunoaşterea nu 
face decât să prăşească probleme fără să le rezolve. 


;; Cunoaşterea”, grăieşte Sfântul Isaac Sirul, „este potrivnică credinţei. În tot 
ce ţine de ea, credinţa dezleagă legăturile legilor cunoaşterii. Cunoaşterea n- 
are putere să facă ceva fără să lămurească şi să cerceteze dacă poate să fie 
lucrul la care se gândeşte şi pe care îl vrea omul, în vreme ce credinţa cere 
doar gândire curată şi limpede, depărtată de toată şiretenia şi iscodirea. Casa 
credinţei este înţelegerea pruncească şi inima plină de simplitate, în vreme ce 
cunoaşterea întinde curse simplităţii inimii şi Stă împotriva ei. Cunoaşterea 
este rânduială a firii, care o păzeşte pe aceasta în toate stadiile sale, în vreme 
ce credinţa săvârşeşte alergarea sa mai presus de fire. Cunoaşterea este 
însoţită de frică, în vreme ce credinţa - de nădejde. Pe cât se călăuzeşte omul 
după mijloacele cunoaşterii, pe atât este legat de frică, de care nu se poate 
slobozi; iar cine urmează credinţei, degrabă se face slobod şi însuşi stăpânitor 
şi ca un fiu al lui Dumnezeu, se foloseşte de toate în chip slobod şi cu 
stăpânire. Mijloacele cunoaşterii au stăpânit lumea cinci mii de ani - poate 
ceva mai mult sau mai puţin dar omul n-a putut să ridice capul său din 
pământ şi să-şi dea seama de puterea Făcătorului Său până ce nu a strălucit 
credinţa noastră şi nu ne-a slobozit de întunericul lucrării pământeşti şi al 
supunerii deşarte întru zbaterea cea deşartă a minţii, totuşi chiar şi acum când 
am aflat liman netulburat şi vistierie nedeşertată, iarăşi poftim a ne pleca spre 
izvoare sărăcăcioase. Nu este cunoaştere care să nu fie sărăcăcioasă, oricât de 
mult s-ar îmbogăţi, în vreme ce pe vistieriile credinţei nu le încape nici 
pământul, nici cerul” (Cuvântul 25). 





Războiul nevăzut 


De s-ar deschide ochii minţii noastre, ce am vedea împrejurul nostru şi în noi 
înşine? Pe de o parte, luminoasa lume a lui Dumnezeu, pe îngeri şi pe sfinţi, iar 
pe de alta - oştile puterilor întunericului şi pe păcătoşii morţi atraşi de ele în 
timpul vieţii. Între cele două tabere sunt oamenii în vrajă, dintre care o parte a 
înclinat spre latura luminoasă, cealaltă spre latura întunecată; fâşia din mijloc 
pare a fi lăsată pentru război, în care unii biruie, alții sunt biruiţi. Pe unii îi târăsc 
dracii, doborâți deja, în tărâmul lor cel întunecat; alţii stau în picioare şi se bat, 


primesc şi dau lovituri: răni după răni, din răni curge sângele, dar tot stau în 
picioare. Până la pământ se pleacă de puterea loviturilor şi de istovire, dar se 
îndreaptă iarăşi şi trag din nou în vrăjmaşi. Cine vede ostenelile lor? Numai 
Dumnezeu. Pe lângă ei stau nedespărțiţi îngerii păzitori, deasupra lor se pogoară 
de Sus raza luminii harice. 


Tot ajutorul este gata pentru cel ce se luptă, însă el trebuie primit cu lepădare de 
sine. Partea spre care înclină voinţa omului condiţionează puterea acestui ajutor. 
Îndată ce omul, prin conştiinţa şi libertatea sa ia partea binelui, îndată vine 
lumina harului şi îngerul este alături de el; dar îndată stăpânirea lui de sine 
înclină spre partea păcatului, raza lumini pleacă de la el şi îngerul se depărtează. 
Atunci pe om îl înconjură puterile întunecate - şi gata căderea. Îl leagă cu 
lanţurile beznei şi-l duc în tărâmul cel întunecat. 


Se va mai izbăvi? Cine-l va izbăvi? Se va izbăvi, şi-l va izbăvi tot îngerul lui 
Dumnezeu şi tot harul. Suspină păcătosul - şi ei vin iar şi învaţă degetele lui la 
război cu întunericul. Dacă va lua aminte, se va scula şi va începe iar să îi 
lovească pe vrăjmaşi, care au fost goniţi şi acum îşi aruncă săgețile de departe. 
Se va lenevi? Va cădea iarăşi. Se va trezi? lar va fi ridicat. Până când? Până 
când va veni moartea şi-l va afla fie în cădere, fie în ridicare. 

Simţământul credinţei 


Domnul, Care ţine toate în dreapta Sa, ţine şi orice suflet. Prin ce răspunde 
sufletul la asta? Prin mărturisirea de netăgăduit a faptului că există Dumnezeu, 
de la Care, la fel ca toate celelalte câte sunt, depinde şi ca fiinţare, şi ca lucrare, 
şi ca soartă ultimă. Această mărturisire zace în inimă ca simțământ. Ea nu ţine 
de rațiune; dimpotrivă, când rațiunea, primind această mărturisire de la inimă, 
începe să sape singură până la temeliile ultime ale ei, o pierde şi deseori o înă- 
buşă pentru o vreme şi în inimă. 


Aici se petrece ceea ce s-a întâmplat cu psihologii, care sunt împătimiţi de 
palpabil. S-au apucat să caute sufletul, ca să-l pipăie şi au pierdut sufletul. Aşa şi 


cu credința. Nu trebuie căutată „dovadă palpabilă”, ci trebuie dezvoltat 
simţământul ei. Aici şi rațiunea poate da o mână de ajutor, poate favoriza 
dezvoltarea simţământului religios prin meditaţie. 


In acest scop, din vechime i s-au arătat cunoscutele dovezi, patru la număr, ale 
existenţei lui Dumnezeu. Ele arată urma lui Dumnezeu şi nu numai urma Ci şi un 
fel de schiţare a chipului dumnezeiesc. 


Când raţiunea îşi lămureşte toate aceste indicaţii aşa cum trebuie, e ca şi cum ar 
pune o oglindă în faţa instinctului duhovnicesc ascuns în inimă. Privindu-se în 
această oglindă, el se uneşte cu chipul de acolo şi devine mărturisire bine 
definită, altfel spus credinţă raţională. 


Aşa stau lucrurile potrivit rânduielii fireşti. Totuşi, rămân multe pete albe. Pe 
acestea le umple Dumnezeiasca Revelaţie şi pe deasupra mai adaugă ceva; nu un 
adaos pentru frumuseţe, ci lucruri esenţiale, fără de care toate cele arătate mai 
înainte n-au nici un rost. Aici intră taina Preasfintei Treimi, întruparea lui 
Dumnezeu Cuvântul şi toată iconomia mântuirii noastre. Acestea sunt precum 
capul în trup, ca ochii în portret. lată în ce fel este toată zidirea credinţei; temelia 
este simţirea Dumnezeirii, în continuare merge cunoaşterea naturală a lui 
Dumnezeu, apoi Dumnezeiasca Revelaţie, care pe de o parte completează 
cunoaşterea naturală, iar pe de alta, cea esenţială, adaugă ceva nou în urma 
căruia totul îşi capătă chipul autentic. 


Cei care se mărginesc la a crede în existenţa lui Dumnezeu, în pronia Lui, în 
viaţa viitoare şi în plata pentru viaţa de pe pământ seamănă cu o clădire fără 
cupolă, cu un trup fără cap. lar ateii? Aceştia au ieşit deja din rânduiala firească: 
ei intră în aceeaşi categorie cu nebunii şi retardaţii. 





Contemplaţie şi activitate 


Orice lucru are o latură văzută şi una nevăzută, una făptuitoare şi una 
contemplativă. 


Potrivit învăţăturii Sfântului Isaac Sirul, lucrul cu adevărat plăcut lui Dumnezeu 
este o îmbinare de contemplație şi făptuire. Contemplaţia alcătuieşte gânduri 
care îndeamnă şi călăuzesc în făptuire, iar făptuirea este lucrul săvârşit ca 
urmare a acestui proces. 


De pildă, împărțirea de milostenie este făptuire, iar vederea Domnului în sărac 
este contemplaţie; răbdarea jignirilor şi a clevetirilor este făptuire văzută, iar 
gândul care îl însufleţeşte pe om să rabde este contemplaţie; starea în Biserică 
sau acasă înaintea icoanelor, facerea de metanii însoţită de semnul crucii, citirea 
şi ascultarea rugăciunilor sunt latura văzută a rugăciunii, iar starea minţii 
înaintea lui Dumnezeu în inimă cu frică şi cu cutremur este latura contemplativă. 


În canonul de pocăință al Sfântului Andrei Criteanul aceasta se numeşte 
„făptuire”, respectiv „cunoştinţă", pilda lor fiind arătată în Lia şi Rahila. 


Unora li se pare că numai pustnicii trebuie să-şi facă de lucru cu contemplaţia, în 
timp ce ea este un lucru obligatoriu pentru toţi şi la orice pas. Făptuirea hpsită de 
contemplația potrivită ei este trup fără suflet, idol fără suflare, ce seamănă a 
făptură vie, dar viaţă n-are - iar contemplarea este prețioasă şi în sine: de pildă, 
cel ce n-are ce să dea nevoiaşului, însă are durere adevărată pentru nevoia lui; 
cel ciung şi olog, care nu poate să stea în picioare la rugăciune dar cade 
neîncetat cu mintea la Dumnezeu, săvârşesc pe de a-ntregul lucrul lui 
Dumnezeu, aşa cum sunt datoraţi s-o facă în condiţiile lor. 


Pornind de la principiile acestea, se rezolvă de la sine problema felului în care se 
mântuiau fără fapte bune cei ce se însingurau în păduri şi se ascundeau în 
peşteri. Ei îşi aveau toate virtuțile în inimă şi prin urmare stăpâneau latura 
esenţială a facerii de bine — contemplarea !. 

1 Cel ce doreşte să capete cunoştinţe mai depline despre aceasta să citească epistola Sfantului 
Isaac Sirul către Simeon, făcătorul de minuni unde acest subiect este explicat în amănunt. 


(n.a) 


Nu trâmbiţa înaintea ta 


Nu trâmbiţa înaintea ta! a poruncit Domnul (Mt. 6, 2) şi totuşi, aproape toţi 
trâmbiţează sau mai bine zis aproape tuturor li se trâmbiţează. Se apropie câte 
cineva de inimă, îşi bagă în ea gura şi trâmbiţează - iar omul ia aminte şi se ad- 
miră. Măcar de ne-ar băga minţile în cap gândul că dacă trâmbiţa, să zicem, e a 
noastră, sunetul ei e scos de o putere străină nouă! Dar asta nu ne trece deloc 
prin cap; dimpotrivă, lauda ni se pare atât de îndreptățită, încât a o contrazice 
parcă ar fi o nelegiuire. 


Dacă stăm să judecăm cum trebuie vom vedea că tocmai când trâmbiţăm 
înaintea noastră nu suntem vrednici de laudă. Tocmai această trâmbiţare dă în 
vileag sărăcia şi nevrednicia noastră. Dacă auzi sunetul acestei pierzătoare 
trâmbiţe a vrăjmaşului, ia puţină distanță faţă de sinele tău şi punându-le faţă în 
față cu tine însuţi, apucă-te să te judeci fără fățărnicie. Cineva va trâmbiţa în tine 
înaintea ta că este cutare şi cutare lucru bun în tine sau că nu ştiu ce lucru bun ai 
săvârşit. Ia uită-te mai bine; de ce îţi vine asta în cap şi îţi captează atenţia? Îţi 
spun eu: fiindcă acela este singurul lucrul bun pe care-l ai. Dacă ai avea într- 
adevăr multe fapte bune, fiecare faptă în parte ar dispărea în masa lor şi nu s-ar 
face băgate de seamă. 


Cel ce are mulţi bani nici nu dă atenţie când i se dau zeci şi chiar sute de ruble; 
cel ce are multe haine nu dă atenţie unei haine noi, fiindcă are atâtea că una nouă 
nu are pentru el nimic special; nici cel bogat în fapte bune nu îşi va opri atenţia 
asupra vreuneia dintre faptele sale bune luate în parte. Fiecare faptă bună piere 
la el ca o picătură în mare, în bogăția facerii lui de bine. De aici reiese că dacă 
cineva îşi admiră o faptă bună, asta pentru că-i singura pe care o are. Fapta bună, 
fie ea nedesăvârşită, atrage privirile totdeauna iar dacă ar fi multe fapte de acest 
fel, ochii n-ar şti la care să se oprească. 


Ei bine, când auzi trâmbiţa în tine priveşte lucrurile din perspectiva asta şi 
explică-ţi singur că aţintirea atenției tale asupra faptei bune cu pricina nu merită 
laudă de sine, ci mustrare de sine pentru puţinătatea faptelor bune. Probabil că în 
toată suma faptelor tale n-ai la ce să te uiţi, afară de aceea - iar dacă aşa stau 
lucrurile, starea ta este vrednică de plâns. Nu, nu doar o faptă bună eşti dator să 
ai, ci toată viaţa trebuie să fie un şir neîntrerupt de fapte bune. 


Nu te uita la gândul linguşitor al laudei de sine, ci pricepând puterea lui, treci cât 
mai grabnic la încredințarea că negreşit, eşti sărac în binele care place lui 
Dumnezeu de vreme ce te îndulceşti cu gândul că ai făcut cutare sau cutare faptă 
vrednică de laudă. Să nu te sui la părerea înaltă despre sine ci să te cobori la 
defăimarea de sine şi la simţămintele de pocăință. Îndată ce vei face asta, va 
amuţi şi trâmbiţa. 





Adevărata libertate 


Cu toţii căutăm libertate - oare nu fiindcă ne simţim robi? Da, robi, dar nu din 
hotărârea Ziditorului, ci din propria noastră vină. Domnul ne-a menit să domnim 
peste toate, însă noi ne-am obrăznicit şi am căzut în lanţurile robiei şi ale 
strâmtorărilor din toate părțile. Ne-libertatea exterioară încă nu este mare 
pierdere: pierderea esențială stă în aceea că suntem încătuşaţi lăuntric, că nu mai 
suntem stăpâni pe noi înşine şi în noi înşine. Altcineva stăpâneşte în om şi 
asupra omului, iar omul nici vorbuliţă nu cutează să spună împotrivă şi 
împlineşte cu supunere tot ce-i insuflă acela cu stăruință. Dar necazul de 
căpetenie e că nici nu conştientizează faptul că este rob: aşa-i de terminat! 


Dă-ţi seama, deci, de noblețea ta şi cere-ţi drepturile! Ca început al acestei 
lucrări pune simțământul robiei, simţământul pocăinţei şi al frângerii de inimă. 
Dacă vor apărea lacrimi, e cel mai bun lucru care se poate întâmpla: ele sunt foc 
ce arde legăturile patimilor, iar mărturisirea este asemenea unor lovituri de sabie 
prin care retezăm ba o verigă, ba alta a lanţului păcatelor. 


Pasărea care izbuteşte să se smulgă din laţ îşi ia zborul cu bucurie şi pluteşte în 
spaţiul fără oprelişti al văzduhului: şi sufletul care s-a smuls din legăturile 
păcatului şi patimilor începe să lucreze cu bucurie pe nemărginitul tărâm al voii 
lui Dumnezeu. Prorocul a cunoscut din proprie experienţă lucrul acesta când a 
zis: Umblat-am întru lărgime, că poruncile Tale am căutat (Ps. 118, 45). 


Naşterea lui Hristos 


Slavă Ţie, Doamne! Iarăşi am apucat luminatele zile ale Naşterii lui Hristos: să 
ne bucurăm, aşadar şi să ne veselim. Anume ca să sporească veselia noastră din 
aceste zile. Sfânta Biserică a rânduit înaintea lor - o oarecare strâmtorare, ca 
atunci când intrăm în ele să ne simţim ca nişte oameni ce ies la libertate. 
Oricum, ea nu vrea în nici un caz să ne dedăm acum plăcerilor ce sunt doar ale 
simţurilor şi satisfacțiilor ce sunt doar ale ochilor, ci cere ca veselia noastră din 
aceste zile să fie sfântă cum sunt şi ele. lar ca să nu uite cineva de accst lucru în 
veselia sa, ne-a pus în gură o scurtă cântare întru slava lui Hristos, Celui ce S-a 
născut, prin care trupul e pus la locul lui, iar sufletul e smerit. 


În cuvintele ei ne sunt arătate îndeletnicirile vrednice de aceste zile: Hristos Se 
naşte, slăviţi-L, Hristos din ceruri, Intâmpinaţi-L şi aşa mai departe. Slăviți-L, 
deci, pe Hristos, şi slăviţi-L în aşa fel încât sunetul şi inima să se îndulcească de 


această slavoslovie şi astfel să amuţească chemarea oricărui alt lucru şi a oricărei 
alte îndeletniciri care făgăduieşte vreo mângâiere. 


Slăviţi-L pe Hristos: asta nu înseamnă să alcătuiți imne lungi în cinstea Lui, nu; 
dar dacă atunci când vă gândiţi la naşterea Mântuitorului Hristos sau auziţi 
despre ea, din adâncul sufletului vostru porneşte strigătul: „Slavă Ţie, Doamne, 
că S-a născut Hristos!”, este îndeajuns; aceasta va fi cântare lină a inimii - lină, 
dar care va străbate totuşi cerurile şi va intra la însuşi Dumnezeu. 


Închipuiţi-vă mai limpede ce a săvârşit Domnul pentru noi şi veţi vedea cât de 
firesc e să strigăm aşa acum. Ca să ne fie mai uşor, să luăm exemplul următor. 
Unui om închis în temniţă şi ferecat în lanţuri împăratul i-a făgăduit libertatea... 
Întemniţatul aşteaptă o zi, două, aşteaptă luni şi ani... nu vede împlinirea 
făgăduinţei, dar nu-şi pierde nădejdea, crezând în cuvântul împăratului. În cele 
din urmă, au apărut semne că se apropie vremea; atenţia i se încordeazâ; aude 
zgomotul celor ce se apropie venind din oraşul plin de veselie; gratiile cad şi 
intră izbăvitorul... ”Slavă ie, Doamne!” - izbucneşte întemniţatul. „A venit 
sfârşitul robiei mele, în curând voi vedea lumina lui Dumnezeu!” 


Alt exemplu: un bolnav, acoperit de răni şi paralizat de toate mădularele, a 
încercat toate doctoriile şi a schimbat mulţi doctori; răbdarea 1-a ajuns la capăt, 
şi a ajuns gata sa se lase pradă amarei deznădăjduiri. 1 se spune: „Mai e un 
doctor, unul foarte iscusit, îi vindecă pe toți tocmai de boli cum e a ta; l-am 
rugat, şi a promis că o să vină”. Bolnavul crede, prinde nădejde şi îl aşteaptă pe 
cel îngăduit... Trece un ceas, trec două, trec mai multe - neliniştea începe iarăşi 
să-i roadă sufletul... De-abia pe scară vine cineva... se apropie... s-a deschis uşa - 
şi intră cel dorit... „Slavă Ţie, Doamne!” - strigă bolnavul. 


Încă un exemplu; cerul se acoperă cu nori ameninţători; întunericul a acoperit 
fața pământului; tunetul cutremură temeliile munților şi fulgerele despică cerul 
de la un cap la altul: toți se înfricoşează, de parcă a venit sfârşitul lumii. După 
aceea, când furtuna a trecut şi cerul s-a înseninat, fiecare, oftând cu uşurare, 
spune: „Slavă Ție, Doamne!” Apropiaţi de voi aceste pilde şi veţi vedea că în ele 
este înfăţişată toată istoria noastră. 


Norul ameninţător al mâniei lui Dumnezeu era asupra noastră a venit Domnul- 
Împăcătorul şi a risipit norul acesta. Eram acoperiţi de rănile păcatelor şi 
patimilor - a venit Doctorul sufletelor şi ne-a tămăduit... Eram în lanţurile robiei 
- a venit Slobozilorul şi a rupt legăturile noastre... Apropiaţi toate acestea de 
inima voastră şi primiţi-le cu simţămintele voastre şi atunci nu vă veţi putea ţine 
să nu strigaţi: „Slavă Ție, Doamne, că S-a născut Hristos!” 


Nu încerc să vă insuflu prin cuvintele mele această bucurie: ea este mai presus 
de orişice cuvânt. Lucrarea săvârşită de Domnul, Care Se naşte astăzi, îl priveşte 
pe fiecare dintre noi. Cei ce intră în împărtăşire cu El primesc de la EI libertatea, 
vindecarea, pacea, au toate acestea şi gustă dulceaţa lor. Celor care au experienţa 
lor lăuntrică n-ai de ce să le spui „bucuraţi-vă”, fiindcă n-au cum să nu se bucure 
- iar cei ce nu o au nu se pot bucura, oricât le-ai spune: „bucuraţi-vă”. Cel legat 
de mâini şi dc picioare, oricât i-ai zice: „bucură-te de izbăvire”, nu se va bucura; 
cel acoperit de rănile păcatelor de unde va primi bucuria tămăduirii? Cum va 
ofta fără împiedicare cel speriat de ameninţarea mâniei lui Dumnezeu? Unora ca 
aceştia li se poate spune doar: „Mergeţi la Pruncul Cel înfăşat, Care zace în iesle 
şi căutaţi la EI izbăvire de toate relele ce vă împresoară, fiindcă acest Prunc este 
Hristos, Mântuitorul lumi”. 


De dorit ar fi să-i vedem pe toţi bucurându-se tocmai cu această bucurie, 
nedorind alte bucurii: dar nu toți cei din Israel sunt Israel. Vor începe acum 
distracţii deşarte, dezmăţate, care aţâţă poftele. 

Celor amatori de toate aceste lucruri degeaba le spui: „Mai potoliți-vă” îşi astupă 
urechile, nu iau aminte şi totdeauna fac din luminatele zile de prăznuire ceva de 
Îşi întoarce Domnul ochii de la noi şi zice: „Urâciune îmi sunt toate aceste 
praznice ale voastre!” Multe dintre distracţiile societăţii noastre sunt cu adevărat 
urâciune păgânească, fiind aduse la noi drept din păgânism, iar altele, deşi 
apărute mai târziu, sunt îmbibate de duhul păgânesc. Şi parcă într-adins sunt 
născocite cu duiumul tocmai de Naşterea Domnului şi de Paşti. Dedându-ne lor, 
îi dăm stăpânitorului acestei lumi - călăului nostru, vrăjmaşului lui Dumnezeu - 
pricină să Îi spună: „Poftim, ce crezi că mi-ai făcut cu naşterea şi învierea Ta? 
Că tot la mine vin!”” Dar să pătrundă mai des în adâncul inimii noastre cuvintele 
psalmului 50, că Se va îndreptăţi Domnul întru cuvintele Sale şi va birui când va 
judeca El... 


Ne atrage Europa „civilizată”... Da, acolo au fost reînscăunate urâciunile 
păgâneşti care fuseseră izgonite din lume, de acolo au trecut şi trec în continuare 
şi la noi. Trăgând în piept acest fum al iadului, ne învârtim ca nişte nebuni şi nu 
mai ştim de noi. Dar să ne amintim anul 1812: de ce au venit peste noi francezii? 
Dumnezeu i-a trimis ca să nimicească răul pe care îl împrumutaserăm de la ei. S- 
a pocăit atunci Rusia şi Domnul a miluit-o - dar acum, pare-se, această lecţie a 
început să fie deja uitată. Dacă ne vom veni în fire nu se va întâmpla, 
bineînţeles, nimic - dar dacă nu ne vom veni în fire, cine ştie, poate că Domnul 
va trimite din nou asupra noastră învăţători de acelaşi fel, ca să ne aducă în 
simțţiri şi să ne pună pe calea dreaptă. 


Aşa e legea dreptății dumnezeieşti: ea vindecă de păcat chiar prin cele de care e 
atras omul către el. Acestea nu-s vorbe deşarte, ci experienţă întărită de către 


glasul Biscricii. Să ştiţi, dreptslăvitorilor creştini, că Dumnezeu nu Se lasă 
batjocorit, şi ştiind aceasta, să vă veseliţi şi să vă bucuraţi cu frică în zilele 
acestea! Să sfințiți luminatul praznic prin fapte, îndeletniciri şi bucurii sfinte, aşa 
încât toţi, privind la voi, să spună: „La ei sunt sfinte sărbători, nu jocuri 
nebuneșşti de necredincioşi şi dezmăţaţi, care nu ştiu de Dumnezeu”. 


Cercetarea de sine (epistolă către toţi creştinii ortodocşi) 


Nu o dată am înfăţişat atenţiei ortodocşilor adevărul simplu potrivit căruia în 
creştinism esenţa faptelor stă în aşezarea inimii - în dispoziţiile lăuntrice, altfel 
spus în lucrarea noastră lăuntrică; dar încă nu am încercat până acum să intru 
împreună cu voi înăuntrul vostru, să supun cercetării tot ce se întâmplă acolo, ca 
fiecare să se deprindă astfel a deosebi binele de rău înăuntrul său şi să ia 
măsurile cuvenite. Să facem asta acum. 


„Mijiţi-vă” toate simţurile din afară, întoarceţi-vă spre cele dinlăuntrul vostru 
ochiul luării-aminte şi priviţi: ce este acolo? Prima dată nu veţi vedea nimic - nu 
fiindcă nu ar fi nimic acolo, ci fiindcă sunt prea multe şi de toate, însă strâmbate 
şi rătăcesc într-o tulburare lipsită de rânduială. Ceaţa desparte de noi precum un 
zid toate lucrurile şi le ascunde în sine: şi cel care priveşte înăuntrul său pentru 
prima dată vede că toate cele lăuntrice parcă sunt acoperite cu văl de întuneric. 
De asta puteți să vă încredinţaţi îndată - dar nu încetaţi osteneala adâncirii în 
sine. Răbdaţi puţin şi veţi începe în scurtă vreme să desluşiţi, puţin câte puţin, 
cele ce se petrec înăuntrul vostru, la fel cum cel ce intră de afară într-o odaie 
întunecoasă începe, după ce a stat puţin înăuntru, să deosebească lucrurile. 


Deci adânciţi-vă luarea-aminte şi priviţi: iată, lucrul ce vă preocupa s-a dus: în 
locul lui a venit altul, acesta a fost înlocuit pe dată de un al treilea: nici acesta n- 
a apucat să se arate bine, că îl împinge deoparte un al patrulea, care e alungat la 
rândul său de un al cincilea, şi aşa mai departe. Un gând este înlocuit în grabă de 
un altul şi asta aşa de repede, încât aproape nu putem să ne dăm seama de ceea 
ce a trecut prin capul nostru. Această continuă mişcare a gândurilor nu ne 
părăseşte nici măcar între două îndeletniciri, de pildă când trecem dintr-un loc în 
altul, ci şi în vremea lor, oricât de importante ar fi ele: şi în vremea rugăciunii 
din Biserică şi de acasă, şi în vremea citirii, şi chiar în timp ce cugetăm adânc. 
Este vorba de împrăştierea minţii şi de lipsa atenţiei concentrate, de care avem 
atâta de nevoie ca să ne cârmuim pe noi înşine, iată, puneţi lucru! acesta ca 
primă trăsătură a omului nostru lăuntric. 


Este ceva care seamănă cu agitația fulgilor de zăpadă ce cad când suflă vântul 
sau cu cea a insectelor din aerul serilor de vară. Starea diametral opusă, pe care o 
găsim la sfinţi, este luarea-aminte a minţii, care nu îngăduie să intre ceva în cap 
şi să iasă din el după bunul plac, ci supune totul libertăţii şi conştiinţei, în care 


petrec Dumnezeu şi persoana care îl contemplă. Intre aceste două extreme există 
felurite trepte ale sufletelor care se ostenesc în lupta cu gândurile şi râvnesc să 
aducă pace în ele. 


Priviţi şi mai atent, şi veţi deosebi în voi înşivă, sub această învălmăşeală a 
gândurilor din minte, din voinţă, grija statornică pentru viaţa de zi cu zi, care, 
asemenea unui vierme, roade necontenit sufletul, îl goneşte pe om dintr-o 
osteneală în alta, mânându-l tot înainte prin nemulțumirea faţă de orice ar 
dobândi şi înfăţişându-i o sută de alte lucruri, pasămite dc neocolit atunci când 
face unul. 


De la cea dintâi clipă când ne trezim din somn, grija ne împresoară sufletul şi nu 
ne lasă să şedem locului, nici să stăm de vorbă cum se cuvine, nici măcar să 
mâncăm în tihnă,, până ce adânca noapte nu ne doboară cu somnul, care la 
rândul lui este tulburat cu vise pline de griji. Această boală se numeşte grija de 
multe, ce roade sufletul cum roade rugina fierul. Pe aceasta s-o puneţi ca cea de- 
a doua trăsătură a ceea ce se petrece înăuntrul nostru. Însuşirea diametral opusă 
acesteia pe care o au sfinţii este lipsa de griji deşarte care, de altfel nu este 
nepăsare, ci osteneală smerită, corectă, care stă în încredințarea propriei sorţi în 
purtarea de grijă atotproniatoare a lui Dumnezeu, l-a mijloc se află lupta dintre 
îngrijirea de sine şi smerita încredințare în purtarea de grijă a lui Dumnezeu 
însoţită de osteneala după putere. 


Priviţi şi mai adânc, şi negreşit veţi vedea înăuntru un rob legat de mâini şi de 
picioare, tras încolo şi încoace împotriva voii sale, dar care în amăgirea de sine 
visează totuşi că se bucură de libertate deplină. Lanţurile acestui rob sunt 
alcătuite din împătimirile faţă de feluritele persoane şi lucruri care îl înconjoară, 
de care ne doare să ne despărțim singuri, precum şi când ni le răpesc alţii. 


Peştele nimerit în undiță, deşi înoată, n-o poate face mai mult decât îi dă voie 
firul de care este prins cârligul; pasărea din colivie, măcar că zboară şi umblă, n- 
o poate face dincolo de hotarele coliviei; şi împătimirile lasă sufletului libertatea 
de a face ce vrea atâta timp cât nu se atinge de obiectele lor - iar dacă se atinge 
de obiectele lor, sufletul nu mai are deloc stăpânire de sine şi cu cât sunt mai 
multe împătimiri cu atât este mai mic cercul libertăţii. 


Cineva este câteodată legat cu totul şi nu poate să se mişte în nici o parte fără să- 
şi pricinuiască durere în alta. Omul care merge undeva prin pădure şi se încurcă 
acolo şi cu mâinile, şi cu picioarele şi cu hainele în iarba lhpicioasă se simte 
legat, orice mădular şi-ar mişca; tocmai aşa se simte şi cel împătimit de multe 
lucruri materiale. Puneţi aceasta ca cea de-a treia trăsătură a stării noastră 
lăuntrice: împătimirea. 


Insuşirea diametral opusă ei, pe care o găsim la sfinţi, este lepădarea de toate, 
libertatea inimii, neatârnarea lăuntrică. Intre ele, mijlocul e alcătuit de osteneala 
slobozirii inimii de împătimiri. 


Împrăştierea minţii, grija de multe şi împătimirea - şi încă n-am zis totul. Deşi 
ele lucrează înăuntrul nostru, totuşi plutesc încă la suprafaţa inimii. Aşadar, să 
pătrundem şi mai adânc spre inimă cu luarea noastră aminte şi să tragem cu 
urechea: ce se întâmplă acolo? 


Ca să vă fie mai uşor, iată următoarea comparaţie: drumeţind prin munţi, cineva 
vede o peşteră a cărei intrare este acoperită de iarbă. Înăuntrul peşterii este 
beznă. Stând şi ascultând, aude acolo şuierat de şerpi, răgete şi scrâşnete de fiare 
sălbatice: iată zugrăvită aici inima noastră. Vi s-a întâmplat vreodată să 
observați mişcările ei? Încercaţi să faceţi asta măcar puţină vreme şi vedeţi ce se 
întâmplă acolo: aţi avut neplăceri, v-aţi supărat; aţi suferit nereușită, v-aţi 
întristat; v-a picat un vrăjmaş în gheare v-aţi aprins de pofta răzbunării; aţi văzut 
pe cineva cu care sunteţi de-o seamă ocupând un post mai înalt decât al vostru, 
aţi început să invidiaţi; v-aţi gândit la calităţile voastre, v-aţi îmbolnăvit de trufie 
şi dispreţ față de aproapele. lar atunci dorința de a plăcea oamenilor, slava 
deşartă, pofta, iubirea de plăceri, lenea, ura şi celelalte lovesc inima rând pe rând 
într-un răstimp de numai câteva clipe. Toate acestea ies din inimă şi tot în inimă 
se întorc. 


Nu degeaba unul dintre nevoitorii cu luare-aminte la sine a văzut inima 
omenească plină de şerpi otrăvitori, care sunt patimile. Când se aprinde o patimă 
e ca şi cum un şarpe ar ieşi din inimă şi, întorcându-se asupra ei ar răni-o cu 
colții săi. Doare şi când şarpele se târăşte afară, doare şi când muşcă... Muşcând 
inima, se hrăneşte cu sângele ei şi se îngraşă; îngrăşându-se, devine mai 
otrăvitor, mai rău, tiranizând şi mai mult inima în care trăieşte. Aşa se întâmplă 
nu numai cu o patimă, ci cu toate, iar patimile nu trăiesc niciodată singure, ci 
totdeauna toate împreună, îmbrâncindu-se dar niciodată nimicindu-se una pe 
alta. Aşa este inima omului care slujeşte păcatului, oricine ar fi el. 


Dimpotrivă, inima sfinţilor e liberă de patimi, altfel spus împodobită cu nepăti- 
mirea. La mijloc se află cei ce se luptă cu patimile şi cu poftele sub stindardul 
Domnului, al Judecătorului luptei duhovniceşti, înarmaţi cu toate armele Lui. 


Ei, ce ziceţi? S-a mai subţiat bezna care acoperă lăuntrul nostru? Şi dacă s-a 
subțiat, spre bucurie s-a subţiat, ori spre amărăciune? Vai celor împrăştiaţi, robiţi 
grijii de multe, legaţi de cele simţite şi sfâşiaţi de patimi!... Dimpotrivă, fericite 
sufletele cu luare-aminte la sine, care se odihnesc în Dumnezeu, care s-au rupt 
de toate şi-au curăţit inima lor de patimi! Binecuvântate sunt şi ostenelile celor 
care, lăsând pierzarea celor dintâi, năzuiesc să urce la fericirea celei de-al doilea! 





Îndreptarea de sine 


Știm cu toții că inima noastră sc cade să fie numai a Domnului şi că trebuie să 
întoarcem toate, mici şi mari, doar spre plăcerea Lui: dar când e vremea să 
purcedem la fapte, să ne rupem de tot păcatul, ne folosim de felurite pretexte ca 
să rămânem cu cele de care suntem legaţi: „Nu e dc nasul nostru! Vieţuirea asta 
înaltă este doar a unor aleşi; noi trăim cum se poate. Cine este ales, acela şi 
primeşte o chemare specială - ca, de pildă. Apostolul Pavel şi ceilalți”. Dar 
aceşti aleşi n-au urmat oare de bună voie chemării Domnului? Harul i-a dus 
cumva legaţi? Nu: au auzit cuvântul, s-au supus şi au năzuit către Domnul. 


Să presupunem că există oameni cu „chemare specială” şi că la ei totul este 
„special": dar există - nu-i aşa? - şi calea de obşte, pentru toți: pe calea asta să 
mergem şi noi. Suntem aleşi cu toţii; îndată ce cuvântul adevărului s-a atins de 
auzul nostru, suntem chemaţi. Ne cheamă Domnul, şi nu vom avea răspuns la 
Judecată de nu vom merge în urma Lui. Luaţi seama cum s-au convertit alţii. 
Unul a auzit: Nu vă adunaţi vouă comori pe pământ (Mt. 6, 19) şi a părăsit toate 
averile pământeşti; altul a citit: În zadar se tulbură omul, strânge comori şi nu 
ştie cui le adună pe ele (Ps. 38, 9-10), a părăsit deşertăciunea şi a păşit pe calea 
sigură a facerii pe placul lui Dumnezeu; un al treilea a privit o troiță cu înscrisul: 
„lată ce am făcut Eu pentru tine; ce faci tu pentru Mine?” şi din toată inima şi-a 
închinat viaţa Domnului. 


Vi se pare că acestea sunt nişte cerinţe extraordinare? Dar în fiecare zi citim şi 
auzim despre mii dc asemenea adevăruri. Oare după toate acestea mai poţi să te 
socoţi „.neales”? Nu, problema nu este chemarea, problema este în noi înşine. 
Cum s-au convertit aceia? Şi-au dat seama că nu este viață adevărată afară de 
viaţa în Domnul, şi şi-au schimbat viaţa necuvioasă. Aşa se întâmplă cu toţi care 
se convertesc. Schimbarea lăuntrică ţine de buna-credinţă a omului în privinţa 
cunoaşterii adevărului. lar această bună-credinţă ţine totdeauna de noi. 


În altarul lăuntric al inimii nu intră nimeni din afară: acolo omul însuşi hotărăşte 
totul împreună cu conştiinţa sa. Deci să ne punem înaintea feţei lui Dumnezeu în 
forul nostru lăuntric, să ne facem o imagine cât mai vie a tot ce vrea Dumnezeu 
şi, dându-ne seama că este neapărată nevoie de asta ca să ne mântuim, să luăm în 
inima noastră hotărârea următoare: „De acum voi începe să fiu al Domnului din 
toată inima şi să-l slujesc doar Lui din toate puterile mele” - şi se va săvârşi 


alegerea noastră, care este tocmai îmbinarea hotărârii noastre cu chemarea 
dumnezeiască. Domnul este aproape; El vine la toţi şi bate la uşa inimii, doar- 
doar o să-l deschidă careva. Dacă inima este vas zăvorât, cine e vinovatul? Toată 
vina o poartă reaua noastră credinţă în privinţa cunoaşterii adevărului. De n-ar fi 
ea, toți ar năzui totdeauna spre Domnul. 


Şi ce, mult ni se cere? Doar nu suntem înstrăinaţi întru totul de Domnul - atâta 
doar că strădania de a-l face pe plac nu stă la noi pe primul loc, ci e un fel de 
anexă la îndeletnicirile pământeşti. lar noi nu facem alta decât să ne facem pe 
propriul plac, pe placul oamenilor şi pe placul obiceiurilor lumeşti. Puneţi acum 
pe primul loc năzuinţa de a face pe placul Domnului şi reorânduiţi toate celelalte 
potrivii chemării acestui unic scop şi aşezarea voastră lăuntrică se va schimba. 
Pe dinafară totul va rămâne ca mai înainte, şi numai inima se va face nouă. Şi 
asta-i tot. Vi se pare greu? 


Fericiţi cei milostivi 


Tot celui ce cere de la tine, dă-i, poruncește Domnul (Lc. 6, 30). Iată una dintre 
cele dintâi porunci ale creştinismului, despre care amintesc deseori şi Domnul, şi 
Sfinţii Apostoli. Ca să ne facă a o păzi cu mai multă râvnă, ei au înconjurat-o cu 
cele mai mişcătoare îndemnuri şi cu cele mai înspăimântătoare ameninţări. 
Oricine ştie asta, şi orice om cu conştiinţă se socoate îndatorat să îi ajute pe 
nevoiaşi după puterea sa. 


Totuşi, dacă vom cerceta faptele noastre mai cu asprime, poate nu vom afla nici 
una pe care s-o împlinim cu mai puţină luare-aminte decât ajutorarea celor 
nevoiaşi, la care suntem îndatoraţi. Ajutăm în silă, numai ca să scăpăm de cel ce 
ne bate la cap cu cereri, iar câteodată îl refuzăm cu totul (şi asta nu se întâmplă 
oare nu câteodată, ci cel mai des?) Ce n-au mai născocit zgârcenia şi lăcomia ca 
să-şi îndreptăţească răceala faţă de cei aflaţi în nevoie! „Milogeli făţarnice”, 
„milogi care nu vor să facă treaba”, „n-avem de unde”, „sunt vremuri grele”, 
„trebuie să punem deoparte pentru zile negre” şi aşa mai departe. Toate aceste 
gânduri umblă sub chipul lozincilor de mai sus între cei ce nu iau aminte la 
datoria lor, trec şi la cei cu luare-aminte şi adeseori îi rătăcesc de la calea dreaptă 
a făptuirii. 


În clipa când trebuie să ajutăm, primul gând care trece prin cap este următorul: 
„Măi, dar ăsta care cere chiar este nevoiaş? Parcă poţi să ştii? S-a nărăvit şi cere, 
dar poate că n-are deloc nevoie". Nimic de zis, sunt şi dintr-aceştia, dar putem 
noi şti cu încredințare că cel ce stă înaintea noastră chiar face parte din astă 
tagmă? lar de vreme ce nu ştim, de ce să fim bănuitori, şi cu atât mai mult, de 
ce să refuzăm doar pe temeiul unei bănuieli? Poate că este vorba de o mamă care 
şi-a lăsat copiii flămânzi acasă, ori de un tată a cărui soție e bolnavă şi ai cărui 
copii sunt lhpsiţi de haine, ori de nişte orfani mai mari dintr-un orfelinat! Pe unii 
ca aceştia nu-i veţi refuza, nu mă îndoiesc. 


Dar priviţi-i astfel pe toţi care cer de la voi, şi nu-i jigniţi cu bănuieli. Dacă 
cineva cu adevărat nevoiaş, care şi aşa are o piatră grea pe inimă, va citi bănuiala 
aceasta în ochii voştri? Asta nu va face decât să îi sporească necazul şi povara, şi 
în loc de mângâiere va pleca de la voi cu şi mai mare amărăciune. 


Bun lucru este acesta? Dacă nu are ochii înceţoşaţi şi faţa schimonosită, dacă nu 
se clatină şi n-are hainele cârpite înseamnă că nu vă merită milostenia? Ce, ca 
să-l ajutaţi vreţi să ajungă mai întâi în ultimul hal? Poate că tot ce-i mai lipseşte 
ca să ajungă în ultimul hal este refuzul vostru... Şi ce, porunca Mântuitorului îi 
acoperă doar pe cei care nu mai au nici un loc de întors, care nu mai au nici 
acoperiş, nici hrană, nici haine şi nici puteri? Nu: pentru a-i ajuta pe unii ca 
aceştia nu e nevoie de o poruncă anume. Mântuitorul spune: Tot celui ce cere de 
la tine, dă-i. 


Când este vorba de dat milostenie, nu vă bănuiţi aproapele, nu desenaţi în 
spatele lui tabloul unei presupuse îndestulări, ci mai degrabă tabloul celei mai de 
pe urmă sărăcii şi al unui necaz cu adevărat apasător. Atunci însăşi inima nu vă 
va da pace până când nu veţi uşura soarta omului. Mulţi răspândesc acum 
bănuieli asupra sărmanilor, dar împotriva acestor bănuieli poate fi pusă o 
hotărâre: verificaţi cine cere fără să aibă nevoie şi unuia ca acesta să nu-i daţi: 
însă a-i refuza pe toţi din pricină că există şi cerşetori mincinoşi este un păcat. 


Sfântul loan cel milostiv nu făcea aşa: nu-i refuza nici pe cei despre care toţi 
ştiau că nu-s nevoiaşi, iar când i se făcea observaţie răspundea: „Pesemne că 
acum au ajuns la strâmtoare mare”. 


Câteodată ne întoarcem spre noi înşine de la cel care cere şi zicem: "Da de unde 
să iau? De-abia mi-ajunge pentru mine, că mă descurc cu greutate”. Dacă n-ai de 
unde, nimeni nu te obligă. Eşti dator să dai din prisosul tău: Că de este pusă 
înainte osârdia, zice Sfântul Apostol Pavel după cât are cineva este bine primită, 
iar nu după cât nu are; că nu se face ca să fie altora odihnă, iar vouă necaz (2 
Cor. 8, 12-13). 


Dar chiar să fie adevărat că dacă facem milostenie, nu ne mai rămâne nimic 
pentru îndestularea propriilor nevoi? Pe lângă asta, oare cu înţelepciune am 
stabilit ceea ce socotim a fi "nevoia noastră”? Vedeţi voi nevoia este ceva care 
poate fi (şi încă cum!) micşorat sau lărgit, ia tăiaţi cheltuielile pe care le socotesc 
trebuincioase: năravul, capriciul, slava deşartă, pretenţiile vane ale lumii, ce 
mult va rămâne în folosul nevoiaşilor!... Chiar presupunând că nu cheltuim pe 
aceste trebuinţe netrebuincioase, înţelepciunea va şti întotdeauna să facă parte 
lui Hristos chiar şi din lucrurile de care avem cea mai adâncă nevoie - din 
mâncare, din haine şi din celelalte de acest fel. 


Se mai spune câteodată: „Ce se tot învârt fără nici un rost! Să pună mâna să 
muncească şi să-şi câştige cinstit pâinea!" Pretenţie foarte îndreptăţită. Şi 
Apostolul porunceşte creştinilor să muncească, aşa încât nu numai să aibă de 
unde să îşi acopere nevoile, ci să poată da şi celor care le cer (Efes. 4. 28). 


Dar ferindu-ne sub acest pretext dc ajutorarea aproapelui ştim sigur că cel care 
cere poate munci? Cum să muncească bătrânul, copilul, bolnavul? Şi chiar de 
poate să muncească, are de lucru oare? Unii sunt gata să lucreze, dar nu au 
slujbă. În pilda despre lucrători se arată că o parte dintre ei n-au avut de lucru 
pană în ceasul al unsprezecelea, adică până aproape de miezul nopţii, fiindcă nu 
îi năimea nimeni. Bun, să zicem că au şi slujbă, dar poate leafa aceea să le 
acopere toate nevoile? Ce des muncesc oamenii zi şi noapte, dar tot se chinuiesc 
în nevoi, mai ales când lucrează unul pentru mai mulți! Uşor de zis: 
"Munceşte!", dar mai înainte trebuie să faci în aşa fel ca cel care cere să poată 
câştiga din munca sa hrană pentru sine şi pentru ceilalți. Atunci să-l refuzaţi, iar 
până atunci a-l refuza este totuna cu a-l face să moară de foame. 


Şi ce nu mai zic oamenii ca să-şi îndreptăţească împietrirea!... Unul zice: "Grele 
vremuri! Ce să mă mai gândesc la alții - măcar de m-aş putea hrăni pe mine!" 
Altul: ”Şi eu sunt în nevoie, trebuie să pun deoparte bănuţi pentru zile negre”, 
Un al treilea: „Ce, pe lumea asta trăiesc doar eu? Sunt mai avuţi ca mine, ăia să 
dea". Un al patrulea: "Fi, dau şi eu ce se nimereşte", ia staţi puţin şi judecaţi: 
este ceva aici care să semene a dreptate? „Vremuri grele”, zic oamenii dar dacă 
sunt grele pentru cei cu stare, cu cât mai grele suntt pentru nevoiaşi? Aşadar, în 
atare caz ajutorarea trebuie nu curmată, ci înmulțită. 


"Trebuie să strângem pentru zile negre” să zicem că aşa este, dar şi aici trebuie 
să avem măsură. Altfel, nevoile viitoare pe care ni le închipuim nu ne vor 
îngădui niciodată să-i ajutăm pe cei sărmani în nevoile lor, ce sunt adevărate. Și 
apoi, viitorul depinde de prevederea noastră ori de rânduiala Proniei 
Dumnezeieşti? Fireşte de cea din urmă. Ei bine, atrageţi asupră-vă milostivirea 
lui Dumnezeu prin milostivirea voastră faţă de nevoiaşi, şi atunci veţi avea 
chezăşia sigură a bunăstării pe viitor. 


Arătaţi-mi şi mie o casă care să se fi ruinat din pricina dărniciei faţă de nevoiaşi! 
lar eu o să vă arăt mii care au ajuns la sapă de lemn din pricina risipei fără rost... 
„O să dea altul" - dar oare va da altul? Dacă şi el va spune: „O să dea altul”, la 
fel al treilea, la fel al patrulea: asta nu înseamnă oare că nevoiaşul va fi lăsat în 
voia soartei? Nu, nu e bine aşa. Domnul ţi l-a trimis pe nevoiaşul cu pricina 
tocmai ţie - tu să-l ajuţi şi să nu laşi să treacă prilejul care, poate, nu va veni a 
doua oară. 


"Dau şi eu ce nimeresc şi când nimeresc”: bine, dar asta înseamnă oare a da 
după toată cuprinderea datoriei şi după toată măsura posibilităţilor? Şi oare nu 
este această nepăsare pricina faptului că ajutorul ajunge în mâini nepotrivite şi 
este întrebuințat cum nu se cuvine? Tu dai cui nimereşti, dar cine le ajută celor 
pe care ruşinea îi ţine acasă şi care rabdă în tăcere, poate mai mult ca cel ce îşi 
strigă nevoia în gura mare? Nu, adevărata milă creştinească nu se mulţumeşte cu 
asta; ea se grăbeşte fără a fi împinsă de la spate să meargă în locurile unde 
trăieşte sărăcia ca să îi pipăie rănile cu propriile sale mâini şi să pună fără 
întârziere peste ele pansamentul vindecător de care este nevoie. 


lată câte gânduri rele a născocit vrăjmaşul ca să-i depărteze şi pe oamenii buni 
de ajutorarea sărmanilor! Să recunoaştem că toţi ne-am lăsat câteodată, mai mult 
sau mai puţin, mânaţi de aceste gânduri. Deci să luăm în inima noastră hotărârea 
de a nu le mai ceda - căci dacă ele sunt atât de slabe în faţa simplelor noastre 
raționamente, cum vor ţine piept la judecata dreptății lui Dumnezeu, care vede 
totul, până la ultimul amănunt, atât în fapte, cât şi în simţămintele inimii? 


Fericiţi cei milostivi! 
Impărăţia Domnului înăuntrul nostru 


Împărăţia lui Dumnezeu înlăuntrul vostru este (Lc. 17, 21), a zis Domnul, 
învățând poporul cum să-şi lucreze mântuirea. Dacă împărăția lui Dumnezeu 
este acolo unde împărăţeşte Dumnezeu, a căuta împărăţia lui Dumnezeu, care e 
înăuntrul nostru, înseamnă a căuta ca Dumnezeu să împărăţească în noi, să 
împărățească asupra noastră. Prin urmare, totul ţine de împărățirea lui 
Dumnezeu înăuntrul nostru. Peste ce să împărăţească? Peste tot ce este în noi: 
peste gânduri, peste dorinţe, peste simţăminte, peste fapte. Trebuie să aducem 
toată puterea noastră la aşternutul picioarelor tronului Lui şi să Îi dăm 
domnia asupra minţii noastre, asupra voii noastre şi asupra inimii noastre. 


Cum are loc aceasta şi când? 
— Dumnezeu este împăratul minţii noastre atunci când mintea, însuşindu-şi 
prin Supunerea faţă de credinţă tot ce ni se împărtăşeşte prin sfânta 


Revelaţie, cugetă doar la Dumnezeu şi judecă toate câte sunt după 
îndreptarul dumnezeiesc. 

—> Dumnezeu este împăratul voinţei şi al conştiinţei noastre atunci când, 
întipărind în noi înşine poruncile lui Dumnezeu şi făcând din ele legea 
noastră nestrămutată, nu ne îngăduim să ne abatem în nici o privinţă nici 
eu o iotă de la voia lui Dumnezeu o dată ce am cunoscut-o. 

—> Dumnezeu este Dumnezeul inimii noastre atunci când, simțind dulceaţa 
Dumnezeiescului, ea leapădă toate dulceţile pământeşti şi neaflând gust 
în nici un lucru pământesc, trăieşte cu totul în cer - acolo unde şi adună 
comoara sa. 


Împărăţia lui Dumnezeu se întinde însă înăuntru şi în afară: fiindcă atunci când 
toate cele arătate mai sus se săvârşesc înăuntrul nostru, toate cele din afară se 
reaşază după acelaşi duh şi după acceaşi îndreptare. După acelaşi duh prind a 
lucra şi limba, şi ochii, şi auzul, şi toate celelalte simţuri; după acelaşi duh se 
îndreptează atunci orice mişcare şi orice lucrarc (acută în afară şi în singurătate, 
şi în familie, şi la muncă, şi în societate, şi în toate privinţele acestei vieţi: într- 
un cuvânt, în toate manifestările vieţii noastre lăuntrice va cârmui în chip simțit 
Dumnezeu, ceea ce şi întipăreşte în luarea aminte a tuturor cuvântul Domnului: 
Aşa să lumineze lumina voastră înaintea oamenilor, ca să vadă lucrurile voastre 
cete bune şi să slăvească pe Tatăl vostru Cel din ceruri (Mt. 5, 16). 


Pe cel în care a devenit împărat Dumnezeu îl vedeţi părtaş la toate lucrurile la 
care îl îndatorează situaţia lui socială, dar se află în ele numai pe din afară, iar 
înăuntru este cu totul în Dumnezeu, de la Care îi şi vin porunci pentru toată fapta 
şi întreprinderea, ce rânduiesc numărul, cuprinderea şi felul săvârşirii lor. În 
aceşti oameni se înfăptuieşte tocmai ce porunceşte Apostolul: Cei ce au femei să 
fie ca şi cum n-ar avea; şi cei ce plâng, ca şi cum n-ar plânge; şi cei ce se bucură, 
ca şi cum nu s-ar bucura; şi cei ce cumpără, ca şi cum n-ar stăpâni; şi cei ce se 
folosesc de lumea aceasta, ca şi cum nu s-ar folosi (I Cor. 7. 29-3 1). 


Da... În cel ce a căutat şi a dobândit împărăţia lui Dumnezeu, Acesta este totul în 
toate (1 Cor. 15, 28), aşa încât El odihneşte, precum în cer pe heruvimi şi 
serafimi, şi în acel om. odihneşte asupra tuturor puterilor duhului lui - iar acesta, 
unindu-se cu EI în mod conştient şi de bună voie, îndreaptă totul, atât înăuntru, 
cât şi în afară, doar spre plăcerea Lui, iubindu-L din toată inima sa şi din tot 
sufletul său şi din toată virtutea sa (Lc. 10, 27). 





Domeniul în care nu este loc pentru progres 


Există un domeniu care nu mai poate fi supus nici unei înnoiri, şi anume pentru 
că, fiind înnoit o dată, rămâne fără schimbare nou şi atotînnoitor. Cele vechi au 
trecut, a spus Apostolul, iată toate s-au făcut noi (2 Cor. 5. 17). Şi pe urmă? 
Nădejdea zidirii, descoperirea fulor lui Dumnezeu aşteaptă (Rom. 8, 19): „noi 
suspinăm”, zice, „şi toată făptura dimpreună cu noi suspină”. Pentru ce suspină? 
Pentru slobozirea din robia stricăciunii. Când va avea accasta loc? La viitoarea 
reaşezare a toate (v. Romani 8, 20-23). Astfel, după înnoirea omenirii în Domnul 
lisus Hristos cu harul Sfântului Duh prin Apostoli - înnoire care lucrează şi 
acum în Sfânta Biserică a lui Dumnezeu bine a voit Dumnezeu să dorim şi să 
aşteptăm cu suspinare o singură înnoire: înnoirea a toată făptura, ce are să 
urmeze la sfârşitul lumii. lar până atunci ni se cuvine să rămânem întru toată 
rânduiala mântuitoare, pe care a predanisit-o Domnul Bisericii Sale spre păzire 
nestrămutată. 


Concepții retrograde, credeţi? Nu: tocmai aici este ascuns duhul adevărat, de 
viaţă dătător, pururea mişcător. Întocmirea creştinismului este ca atare 
nemişcătoare, dar oricine intră în ea şi o străbate se face părtaş al înnoirii chiar 
din cea dintâi clipă, apoi se întăreşte treptat în ea, până ce se îmbracă desăvârşii 
în omul cel nou, care după Dumnezeu s-a zidit întru dreptate şi întru sfinţenia 
adevărului (Efes. 4, 24). Tocmai aici stă taina ascunsă de cei înţelepţi şi 
pricepuţi şi descoperită doar celor prunci prin duhul credinţei. 


Pentru creştin, adevărata înnoire s-a încheiat. Toate celelalte mijloace de înnoire 
nu trebuie să se atingă de acea latură a lui care îl face creştin. Această parte a 
fost hotărnicită o dală pentru totdeauna şi trebuie să rămână neatinsă. N-are 
decât să se mişte şi să se schimbe totul în jurul nostru: noi nu trebuie să ne lăsăm 
purtaţi de val, fiindcă în toate acestea pot fi multe lucruri potrivnice adevărului 
lui Hristos şi convingerii creştineşti. 


Neîncetat se schimbă şi se înnoiesc formele cuvântului omenesc - şi n-au decât. 
Dar dacă în toate producţiile lui cele logoreice găsiți arareori sau nicidecum 


exprimarea esenței creştinismului, să ştiţi că el a luat o îndreptare mincinoasă şi 
să nu-l urmaţi. 


Grabnic merg ştiinţele înainte - şi n-au decât. Dar dacă ele permit concluzii 
potrivnice adevărurilor revelate, să ştiţi că ele s-au abătut în rătăcirea minciunii, 
şi să nu mergeţi în urma lor. 


Se înmulţesc pretutindeni mijloacele de confort - şi n-au decât. Dar asta nu poate 
nicicum să schimbe adevărul potrivit căruia uşa îngustă şi calea strâmtă duc în 
viaţa veşnică, şi cel ce ar începe să propovăduiască pe dos, ar propovădui 
minciuna. Nu-l ascultați! 


Se rafinează formele relaţiilor dintre oameni sub forma umanităţii, civilizaţiei şi 
n-au decât. Dar să nu vă înşele cineva cu vicleşug, spunându-vă că în acest scop 
adevărul poate da mâna cu minciuna, duhul cu trupul. Hristos cu Veliar. Nu este 
adevăr în cel care ar începe să susţină aşa ceva. Să n-aveţi pârtăşie cu aceşti 
oameni! 


Se inventează tot felul de lucruri spre o mai trainică bunăstare pe acest pământ - 
şi n-au decât să se inventeze. Neîndoielnic e însă faptul că lucrurile nu vor 
ajunge nicicând până la a nu mai fi nevoie să aşteptăm, după făgăduinţa lui 
Dumnezeu, ceruri noi şi pământ nou (2 Pt. 3, 13). Cine s-ar apuca să susţină aşa 
ceva ar merge împotriva adevărului. Feriţi-vă de el. 

„.Și aşa în toate privinţele. Trebuie să întărim în noi înşine conştientizarea 
duhului credinţei şi a vieţii creştineşti şi, păzind-o neclintită, să respingem orice 
nu se potriveşte cu ea. Această conştientizare va fi pentru noi ca o stâncă în 
mijlocul valurilor mării. Trăim în lume, şi ca atare n-avem cum să nu ne lovim 
de ceea ce se petrece în ea - dar cele de care ne lovim nu ne pot sili să ne lăsăm 
mânaţi de toate cele cot la cot cu ceilalți. Dimpotrivă, pentru cei ce şi-au dat 
seama de adevăr aici este chiar un imbold de a-l apăra şi de a da în vileag 
minciuna. 

Cuvântul lui Dumnezeu 


În multe feluri şi în multe chipuri, de demult Dumnezeu grăind părinţilor prin 
proroci, în zilele acestea mai de pe urmă a grăit nouă întru Fiul (Evr. 1. 1-2) Său 
şi întru Sfinții Săi Apostoli. Vedeţi cum nu conteneşte dumnezeiasca purtare de 
grijă să ne lumineze cu adevărul? Dar noi ne amintim de asta, dăm mulţumită 
pentru asta? Când cârmuirea dă un decret, toţi ne grăbim să aflăm despre ce este 
vorba; când scrie tata, copiii care se află mai încolo se înghesuie cu toţii in jurul 
lui ca să afle ce scrie el. 


Iată că împăratul împăraţilor, binevoind a Se descoperi nouă, ne-a descoperit 
voia Sa cea milostivă: oare ne înghesuim noi împrejurul Lui ca să aflăm mai 
repede ce ne grăieşte Dumnezeu şi ce vrea de la noi? Oare simţim, cel puţin, 
puterea facerii de bine dumnezeieşti ce se arată prin aceasta? Priviţi în juru- 
vă şi vedeţi: ce ne înfăţişează părerile şi învăţăturile omeneşti? O amestecătură 
ce nu poate fi descâlcită de minciună, rătăciri, îndoieli. Stând întru adevăr, noi 
nu putem simţi chinul pe care il încearcă duhul, ce însetează de adevăr, în 
mijlocul acestei stări, dar încercaţi să vă desprindeţi puţin de realitatea concretă 
şi să vă transpuneţi în mediul cu pricina. 


Închipuiţi-vă un om în atare situaţie: în jur e beznă, tulburare, necunoscut. 
Nu ştie încotro se îndreaptă, unde să afle măcar o îndrumare îi pare că nici 
pământul nu-i este sigur sub picioare: iată imaginea duhului aflat în afara 
dumnezeiescului cuvânt al adevărului. Aduceţi însă la el o rază de lumină: cu 
câtă grijă se va încorda ca să n-o piardă din ochi! Arătaţi-i o piatră tare: cu 
câtă nădejde se va sprijini pe ea şi cu câtă luare aminte se va ţine ca să nu 
cadă de pe ea! Aduceţi-l la liman lin: cu câtă mângâiere se va ascunde în el şi 
cât îl va preţui! Prin aceste comparații ne putem apropia întrucâtva de 
înțelegerea simţămintelor pe câte trebuie să le încerce duhul ce stăpâneşte 
adevărul în nemincinosul cuvânt al lui Dumnezeu. Jur-împrejur e întunericul 
neştiinţei şi minciunii, iar el este învăluit deodată de lumina adevărului: alţii 
sunt înviforaţi de valurile cugetărilor mincinoase omeneşti, iar el stă acolo 
unde e stâlpul şi întărirea adevărului. Cuvântul lui Dumnezeu îi e lumină, zid 
de apărare, liman. El preţuieşte acest cuvânt mai mult decât orice, se 
îndulceşte şi se hrăneşte cu el. 


A fost un om care la întrebarea: „Ce carte este pe primul loc între toate cărțile?" 
a răspuns: “Biblia”. “Dar pe locul doi?”. “Biblia”. “Dar pe locul trei?”. “Biblia”. 
„Dar nu mai termini odată cu Biblia?” “Nu te aştepta să termin vorbind de 
Biblie, care cuprinde nemincinosul cuvânt al Dumnezeului meu, nu ştiu cu care 
număr să arăt depărtarea dintre ea şi cele mai bune cărți omeneşti”. lată, asta 
înseamnă că el a gustat cuvântul cel bun al lui Dumnezeu şi că a simţit puterea 
lui. 


Este de neînțeles faptul că peste tot oamenii nu iau aminte la cuvântul lui 
Dumnezeu şi nu-l cunosc. Înaintea noastră se află fântâna curatului adevăr. Noi 
îl vedem şi ne topim de sete, că se usucă gâtlejul minţii noastre de minciunile 
omeneşti. Înţelepciunea însăşi ne-a pregătit ospăț îmbelşugat, ea îi pofteşte pe 
toți să vină să guste şi să ia fără plată tot ce este pus înainte: ştim asta şi totuşi 
răbdăm de foame. Ce noimă are asta? Şi bine ar fi dacă am scăpa din asta 
nevătămaţi, dar nu. 


De ce sunt unii atât de şubrezi în adevăr şi de nestatornici în bine? În primul 
rând din pricina necunoaşterii cuvântului lui Dumnezeu. Minciuna şi sminteala 
se ating de conştiinţa noastră: neavând ce să le punem împotrivă înăuntrul 
nostru, suntem înfrânți şi cădem. Pe cel care cunoaşte cuvântul lui Dumnezeu, 
minciuna nu-l va abate curând din calea sa. Înşelarea patimii nu-l va atrage 
curând în rătăcirea păcatului. Dacă sunt împregnate cu particule dure, unele 
corpuri moi şi care se descompun uşor devin la rândul lor dure se pietrifică şi nu 
mai sunt accesibile descompunerii: şi sufletul, pătrunzându-se şi îmbibându-se 
dc cuvântul lui Dumnezeu se întăreşte în adevăr şi în bunele aşezări, aşa încât nu 
mai este primejduit de atacurile minciunii şi păcatului. leşind din sânurile 
Dumnezeirii, cuvântul lui Dumnezeu are şi el însuşiri dumnezeieşti şi 
pătrunzând sufletul care îl primeşte, îi împărtăşeşte aceste însuşiri. Dumnezeu 
este lumină: şi cuvântul lui Dumnezeu e de lumină purtător; ca atare, sufletul 
care l-a primit devine luminat şi de lumină purtător. Dumnezeu este neschimbat: 
neschimbat este şi cuvântul lui Dumnezeu: ca atare, sufletul ce şi-a încins cu el 
coapsele cugetărilor sale e neschimbat şi neclintit. Dumnezeu este viaţă: şi 
cuvântul lui Dumnezeu e de viaţă purtător: ca atare, şi sufletul ce I-a primit şi s-a 
îmbibat cu el are viaţă în sine şi o izvorăşte din sine. 


Tot cel născut din Dumnezeu păcat nu face 


Cum se facc că atât în noi înşine, cât şi în jur vedem păcatul împărăţind? 
Oare făgăduinţa lui Dumnezeu nu este adevărată sau a ajuns neputincios 
harul dumnezeiesc? Nu: Căci câte sunt făgăduinţele lui Dumnezeu, întru EI sunt 
aşa şi întru EI. amin (2 Cor. 1, 20), şi cel în care este har toate le poate întru 
Hristos, Cel ce îl întăreşte (Filip. 4, 13). Pricina acestui fenomen întristător stă 
nu în Dumnezeu, ci în noi înşine, în faptul că nu îndeplinim în ceea ce ne 
priveşte condiţiile la care suntem îndatoraţi şi nu ne folosim aşa cum trebuie 
de mijloacele ce ne sunt arătate. Doctorul nu este vinovat că tratamentul nu are 
succes dacă bolnavul nu ascultă de indicaţiile lui şi nu foloseşte medicamentele 
care îi sunt prescrise. 


Cine nu luptă cu păcatul nu are cum să-l biruie; cine nu-l biruie, acela cade 
în păcat şi rămâne în el. Dimpotrivă, cine se împotriveşte păcatului şi se sileşte 
să facă binele are totdeauna aproape ajutorul harului; întărit fiind de el, poate 


totdeauna, deşi nu fără osteneală, să se abată de la rău şi să facă binele. 
Aşadar, treaba noastră este în primul rând lupta cu păcatul. 


Cel ce se luptă este dator să aibă arme, să ştie împotriva cui luptă şi cum să 
. Armele împotriva păcatului sunt următoarele: 
rugăciunea, 
mersul la biserică, 
ascultarea în toate privinţele, 
citirea Sfintei Scripturi şi a Sfinţilor Părinţi, 
trezvitoarea luare aminte la sine, 
osteneala trupească, 
privegherea, 
metaniile, 
Y însingurarea, 
Y păzirea simţurilor 
Y înfrânarea, 
Y postul. 

Toate aceste arme reies chiar din însuşirile luptei şi de toate este neapărată 
nevoie în această luptă duhovnicească. 


Să presupunem însă că cine S-a înarmat cu toate aceste arme: oare a făcut 
totul? Nu: trebuie să şi lucreze cu ele, şi nu oricum, ci potrivit scopului său, 
altfel nu-i vor aduce mult folos. De pildă, 

e unii se apucă să citească lucruri duhovniceşti şi tot citesc, până la 
epuizare, fară să-şi fi lămurit dinainte de ce trebuie să facă asta şi unde 
se străduiesc să ajungă prin acest lucru. 

e Alții se apucă să postească, şi postesc fară cruţare, până la sleirea 
puterilor, fără să-şi fi clarificat de ce trebuie să postească, în ce măsură 
şi având în vedere ce. 


Dau aceste exemple nu pentru a da prilej de judecare răuvoitoare a sus- 
pomenitelor arme, ci ca să arăt că folosirea lor fără chibzuinţă şi neîndreptarea 
lor spre scopul cuvenit le răpesc puterea de a birui păcatul. 


Voi arăta pe scurt cum trebuie lucrat cu ele. Nu trebuie să punem ca scop al 
armelor creştineşti armele în sine: nu trebuie să punem postul ca scop al 
postului, însingurarea ca scop al însingurării, metaniile ca scop al metaniilor; 
scopul tuturor acestor lucruri trebuie să fie scoaterea la iveală şi biruirea 
păcatului care trăieşte în noi. 


Ce este păcatul carc trăieşte în noi? Este iubirea de sine şi toate armatele de 
patimi ce vin din ea. lubirea de sine este rădăcina din care cresc trufia, lăcomia, 


împătimirea simţurilor. Acestea sunt cele mai însemnate trunchiuri ale arborelui 
păcatului, din care pornesc mlădiţele: slava deşartă, ura, invidia, mânia, trân- 
dăvia, pofta. De nu ar fi aceste patimi, am acționa întotdeauna după dreptate, am 
trăi după poruncile lui Dumnezeu fără vreo osteneală. 


De pildă, 
= din ce pricină foloseşte negustorul măsura strâmbă sau înşală la preţ? 
Din lăcomie; de n-ar fi lăcomia, n-ar face aşa. 
. Decese bat oamenii? Din mânie; de nu ar li mânia, n-ar face aşa. 
. De ce îşi fac rău unii altora? Din ură sau invidie; de nu ar fl aceste 
patimi, n-ar fi nici facere de rău. 


Pe scurt: de n-ar fi în noi patimi, am trăi toţi în sfinţenie şi în neprihănire, în 
pace şi în dragoste, în într-ajutorare şi în împreună lucrare. Aşadar, patimile 
reprezintă cei mai însemnați vrăjmaşi ai noştri şi mai ales pe ele trebuie să le 
batem, împotriva lor trebuie să ne îndreptăm toată puterea de războire 
duhovnicească, altfel spus toate armele noastre duhovniceşti. De nu vom face 
asta, în zadar ne vom osteni şi nu vom avea nici o reuşită de pe urma acestor 
arme; vom purta greutatea lor fără a primi cununa biruinţei - şi nu numai 
atât, ci ne putem răni singuri cu ele. 


Iată care este concluzia generală ce reiese dc aici: ia foare armele duhovniceşti 
şi foloseşte-le cu bărbăţie şi curaj, dar nu la întâmplare, ci potrivit unui scop 
limpede, îndreptându-le împotriva unei patimi pe care o ştii clar şi care se 
luptă cu tine. 


Acum voi arăta pe scurt cum trebuie să ne luptăm, cum trebuie să folosim 
armele duhovniceşti. 

I. Nici nu vă gândiţi să porniţi război împotriva întregii oştiri a patimilor, 
căci nu veţi face faţă, ci înarmaţi-vă de fiecare dată împotriva acelei patimi 
care se luptă cu voi. Trufia caută să vă biruie? Luptaţi-vă cu trufia. Mânia caută 
să vă biruie? Luptaţi-vă cu mânia. Invidia caută să vă biruie? Luptaţi-vă cu 
mânia. Loviţi vrăjmaşul pe care îl aveţi în faţă, asupra acestuia îndreptaţi-vă 
toate puterile ostăşeşti şi toată luarea aminte. Dacă veţi alerga după alţii, cel pe 
care l-aţi lăsat în urmă vă va lovi din coastă sau din spate, şi biruinţa va fi 
pierdută. 


2.Grăbiţi-vă să vă desfaceţi de vrăjmaş şi să vă puneţi faţa în faţă cu el. În 
războiul duhovnicesc nu este ca în cel lumesc: acolo vrăjmaşul stă în faţa ta şi-l 
vezi, în cel duhovnicesc suntem atât noi, cât şi vrăjmaşul în unul şi acelaşi suflet, 
în una şi aceeaşi inimă. Tot necazul nostru vine de acolo că nu ne pricepem să ne 
desfacem de vrăjmaş şi să ne dezunim de el; credem că mişcarea pătimaşă care 
ne tulbură vine de la noi înşine, de la firea noastră, şi ne grăbim s-o satisfacem 


în timp ce ea nu ţine de firea noastră şi de noi înşine, ci e vrăjmaşul nostru. 
Această rătăcire este izvorul tuturor căderilor şi faptelor noastre nedrepte. Dacă 
am reuşi să deosebim de la început patima de noi înşine, am năzui nu S-0 
satisfacem, ci să ne împotrivim ei. 


3. După ce aţi desfăcut de voi patima ce ne tulbură şi v-aţi dat seama că este 
vrăjmaşul vostru, începeţi să luptaţi împotriva ei folosind armă după armă, 
până ce va fugi ori se va ascunde de voi, sau până ce se va linişti sufletul. 
Postiţi, rugaţi-vă, citiți, cugetaţi, însinguraţi-vă, treceţi pe la părintele duho- 
vnicesc, mergeţi la biserică, faceţi metanii acasă: într-un cuvânt, folosiţi toate 
mijloacele pe care le aflaţi potrivite ca să vă biruiţi vrăjmaşul. Câreodară patima 
se ascunde pe dată, câteodată se luptă îndelung: sarcina noastră este să nu ne 
lăsăm, ci să răbdăm strădaniile ostăşeşti până ce sufletul se va linişti cu 
desăvârşire. 


4. Vrăjmaşul a fost gonit, patima a fost stinsă, sufletul s-a liniştit dar asta 
încă nu înseamnă că patima cu pricina ori alta a fost lovită de moarte; nu, 
deşi a fost învinsă, că s-a ascuns doar, s-a depărtat pentru o vreme. Cu 
următorul prilej, se va ridica îndată, deşi nu cu aceeaşi putere. Aţi biruit patima 
cu un anumit prilej, însă ea va găsi mii de asemenea prilejuri şi iarăşi va începe 
să vă provoace la luptă. 


Aşadar, creştinul nu are niciodată voie să lase deoparte armele sale; el este 
santinelă fără schimb, care trebuie să fie gata de luptă întotdeauna. Tocmai 
acest înţeles se află în cuvintele: Cela ce va răbda până în Sfârşit, acela se va 
mântui (Mt. 10, 22). 

lată întreg programul luptei! După ce v-aţi dat seama că patima care se luptă cu 
voi în acea clipă vă este vrăjmaş, începeţi s-o loviți pe rând cu armele voastre 
până ce o veţi goni. După ce aţi gonit-o, staţi şi luaţi seama şi aşteptaţi să 
năvălească iarăşi asupra voastră vreo patimă dintr-o parte sau alta. Când 
năvăleşte, faceţi cu ea la fel ca şi cu cea dinainte, cu care v-aţi luptat deja şi pe 
care, cu mila lui Dumnezeu, aţi biruit-o şi tot aşa în fiecare zi, în fiecare ceas şi 
în fiecare clipă. 


Când se va termina cu toate astea? Nu se poate spune. Se poate spune doar atât: 
cu cât se luptă cineva mai cu tragere de suflet, fără să se lase în voia nici unei 
porniri păcătoase, cu atât încep mai repede să slăbească în ei patimile - şi pe 
măsură ce se prelungeşte stăruința de a nu se lăsa bătut în acest război, pacea şi 
liniştea încep să se sălăşluiască în sufletul lui. Cu timpul, va ajunge la o aşezare 
lină şi împăcată a sufletului, în care ca în liniştea de la miezul nopţii, va începe 
să împărăţească isihia adâncă semnul că vrăjmaşii au fost alungaţi departe sau 
Tăpuşi. 


Ajută-ne tuturor, Doamne, să primim un bine ca acesta! 
Necesitate şi libertate 


Atotcârmuitoarea dreaptă a lui Dumnezeu are două legi pentru lucrările sale: 
într-un fel lucrează asupra lumii materiale, altfel asupra făpturilor raţionale. 
Lumea materială merge, fără abatere, potrivit puterilor şi legilor puse în ea, spre 
scopul arătat ei: aici nu este loc pentru liberul arbitru. Doar pentru scopurile 
morale cele mai înalte porunca dumnezeiască opreşte, grăbeşte sau schimbă 
pentru o vreme această curgere a lucrurilor, şi asta doar într-un anumit loc şi cu 
un anumit prilej, în rest lăsând-o neatinsă pretutindeni. 


Nu aşa stau lucrurile şi în privinţa făpturilor raţionale, pentru care lumea 
materială este doar loc de dezvoltare, arenă şi scenă de activitate. Domnul 
desemnează şi aici scopuri particulare şi generale, dar nu obligă pe nimeni să 
le atingă, ci aşteaptă ca fiinţele înzestrate cu rațiune şi liber arbitru să 
conştien-tizeze aceste scopuri şi să se dedice dc bunăvoie atingerii lor. Cine se 
încadrează în hotărârile lui Dumnezeu, este fericit; cine nu vrea Să se 
încadreze şi caută să se eschiveze rămâne lepădat şi pătimeşte. Această 
abatere a unora nu face însă ca planul lui Dumnezeu să rămână neîmplinilt. 
În locul celor ce nu l-au împlinit se scoală alții ca să îl împlinească; dacă nici 
aceştia nu-l împlinesc, este chemat rândul al treilea şi al patrulea, până când 
se arată, în fine unii care îl împlinesc cu credincioşie. 


Neschimbarea legilor dumnezeieştii purtări de grijă stă cât priveşte făpturile 
raţionale, în neschimbarea scopurilor - însă celor ce le împlinesc le este lăsat 
liberul arbitru deplin, libertate deplină de alegere şi ca atare, putinţa de 
schimbare. 


Prin urmare, sarcina atât a persoanelor particulare, cât şi a societăţilor şi statelor 
în ansamblul lor este aceea de a se încadra în hotărârile lui Dumnezeu şi de a le 
împlini, de a ajunge pe calea Dumnezeieştii Pronii şi de a umbla pe ea. Poporul 
care rămâne credincios legilor arătate de Dumnezeu este binecuvântat şi pro- 
păşeşte, dăinuie şi se întăreşte: poporul care încetează să le mai fie credincios 
slăbeşte după măsura necredincioşiei sale. 

Sinodiconul Ortodoxiei 


Arareori se întâmplă ca rânduiala Sinodiconului Ortodoxiei care se săvârşeşte în 
Duminica primei săptămâni a Postului Mare să treacă fără cârtiri şi fără 
reproşuri ba dintr-o parte, ba din alta. Unora, anatemele bisericeşti li se par 
inumane, altora jenante. Toate pretenţiile de acest gen ar fi poate, de luat în 
seamă în alte cazuri -- dar Sinodiconului Ortodoxiei nu i se potrivesc nicicum. 


Ce e Sfânta Biserică? E societatea credincioşilor, care sunt uniţi între ei prin 
aceeaşi mărturisire a adevărurilor de Dumnezeu revelate, prin sfințirea cu tainele 
de Dumnezeu instituite, prin cârmuirea şi călăuzirea păstorilor de Dumnezeu 
dăruiți. Unirea credinţei, sfințirii şi cârmuirii alcătuieşte regulamentul acestei 
societăţi, regulament ce trebuie îndeplinit fără abatere de toţi cei ce intră în ea. 
Intrarea în ea este condiționată de acceptarea acestui regulament, de consimţirea 
la el iar rămânerea în ea de împlinirea lui. 


Uitaţi-vă cum s-a răspândit şi se răspândeşte Sfânta Biserică. Propovăduitorii 
propovăduiesc: dintre ascultători, unii nu primesc propovăduirea şi pleacă, alţii o 
primesc şi ca urmare, sunt sfințiți prin Sfintele Taine, intră sub îndrumarea 
păstorilor şi sunt îmbisericiţi. Intrând în Biserică, ei se unesc cu toţi cei din 
Biserică şi atâta timp cât sunt una cu toţi cei din Biserică rămân în Biserică. 


Din această simplă descriere a felului în care se formează Biserica se vede că, 
sub aspectul ei de societate, Sfânta Biserică a fost alcătuită şi dăinuie ca orice 
altă societate, Aşa s-o şi priviţi, ca pe orice societate, şi n-o lipsiţi de drepturile 
care sunt date oricărei societăţi. 


Să luăm de pildă, societatea de luptă împotriva alcoolismului. Aceasta are reguli 
proprii, pe care orice membru se obligă să le îndeplinească, şi orice membru este 
membru tocmai fiindcă acceptă şi îndeplineşte aceste reguli. Dacă vreun 
membru nu numai că refuză îndeplinirea regulilor, ci are multe puncte de vedere 
diferite de ale societăţii, dacă se revoltă chiar împotriva scopului societăţii şi nu 
numai că bea ci îi îndeamnă şi pe alții să facă asta defăimând abstinenţa şi 


răspândind concepţii mincinoase împotriva ei. Ce face de obicei societatea cu 
unul ca acesta? La început îl avertizează, apoi îl exclude. Poftim anatema! 


Şi totuşi. nimeni nu se revoltă, nimeni nu mustră societatea pentru neomenie: 
dimpotrivă, toţi recunosc că a acționat absolut legal şi că, dacă ar fi procedat 
altfel, n-ar fi putut să-şi continue existenţa. Şi atunci, de ce să fie mustrată 
Sfânta Biserică pentru că acţionează în mod asemănător? Doar anatema nu este 
altceva decât excludere din Biserică, altfel spus excludere din mediul ei a celor 
ce nu îndeplinesc condiţiile unirii cu ea care incep să gândească altfel decât ea, 
altfel decât au făgăduit singuri când au intrat în ea. 


Uitaţi-vă ce învățături mincinoase şi ce învăţători mincinoşi suferă această 
excludere: cei ce resping existenţa lui Dumnezeu, nemurirea sufletului, purtarea 
de grijă a lui Dumnezeu, cei ce nu mărturisesc Sfânta Treime: pe Tatăl şi pe Fiul 
şi pe Sfântul Duh un singur Dumnezeu, cei ce nu recunosc dumnezeirea 
Domnului nostru lisus Hristos şi răscumpărarea noastră prin crucea Lui, cei ce 
resping harul Sfântului Duh şi dumnezeieştile Taine, care dau acest har, şi aşa 
mai departe. 


Vedeţi de ce lucruri se ating aceştia? De lucrurile care fac Sfânta Biserică să fie 
Biserică, pe care ea se sprijină şi fără de care nu poate fi ceea ce este. Prin 
urmare, cei ce se înarmează împotriva acestor adevăruri sunt în Biserică, ceea 
ce sunt în viaţa lumească, oameni care atentează la viaţa şi avutul nostru. Or, 
hoților şi tâlharilor nu li se îngăduie nicăieri să facă ce vor nepedepsiţi: când 
sunt legaţi, judecaţi şi pedepsiți nimeni nu consideră acest lucru inuman sau o 
îngrădire a libertăţii, ci dimpotrivă în asta văd o asigurare a libertății tuturor 
celorlalți membri ai societăţii. 


Dacă judecaţi aşa în această privinţă, să judecaţi astfel şi în privinţa societăţii 
care este Biserica. Învăţătorii mincinoşi sunt tot hoţi şi tâlhari; ei răpesc 
proprietatea Bisericii, pervertesc şi duc la pierzare pe membrii ei. Şi atunci, 
rău face ea când îi leagă, îi judecă şi îi aruncă afară? Şi oare ar fî o clemenţă din 
partea ei să privească acţiunile unor asemenea persoane cu nepăsare şi să le dea 
deplină libertate de a duce la pierzare pe toată lumea? Ce mamă lasă un şarpe să 
se târască şi să muşte în voie copilul ei care-i încă mic şi care nu pricepe 
primejdia ce-l ameninţă? Dacă în familia voastră s-ar furişa vreun tâlhar ori s-ar 
strecura vreo desfrânată şi cel dintâi ar începe să vă sugrume şi să vă înjunghie 
copiii, iar cealaltă să vă strice fiul ori fiica, aţi privi faptele lor cu nepăsare, din 
teamă de a părea inumani şi retrograzi? Nu i-aţi da afară în brânci şi nu le-aţi 
închide în nas uşa casei voastre? 


Aşadar, priviţi la fel şi acţiunile Sfintei Biserici. Ea vede că apar oameni stricaţi 
la minte şi vâră putregaiul lor între ceilalţi, se ridică împotriva lor, îi dă afară şi 


îi previne totodată şi pe ceilalți: “Luaţi seama, cutare şi cutare vor să vă dea 
pierzării, nu-i ascultați şi fugiţi de ei!" În atare caz, Biserica împlineşte datoria 
dragostei de mamă şi prin urmare se poartă cu milostivire sau, cum se spune 
astăzi, în mod uman. 


La noi s-au prăşit acum o mulţime de mihilişti şi de nihiliste, de darwinişti, de 
spiritişti: dacă în învăţătura lor ar fi vreo rătăcire nouă, credeţi că Biserica ar 
tăcea, n-ar glăsui, nu i-ar osândi şi nu i-ar da anatemei? Dimpotrivă, s-ar face 
sinod fără întârziere şi toţi, dimpreună cu învăţăturile lor ar fi dați anatemei: la 
Sinodiconul de acum al Ortodoxiei s-ar mai adăuga un punct: „Lui Buchner, 
Feuerbach, Darwin, Renan, Cardec şi tuturor următorilor lor - anatema!” Dar nu 
e nicidecum nevoie de un sinod special pentru aşa ceva, nici de vreun adaos. 
Toate învăţăturile lor mincinoase au fost deja date anatemei în punctele 
pomenite ceva mai sus. 


Vedeţi acum cu câtă înţelepciune şi prevedere acţionează Biserica atunci când 
pune să fie săvârşită şi ascultată proclamația solemnă de acum! 


„Nu-i actuală”, zic unii. Poate că acum o sută cincizeci dc ani nici n-o fi fost 
actuală, însă în vremea de acum nu doar în reşedinţele de gubernie, ci în toate 
bisericile din tot locul ar trebui introdusă şi săvârşită rânduiala Sinodiconului 
Ortodoxiei, ar trebui adunate toate învăţăturile potrivnice cuvântului lui 
Dumnezeu şi vestite tuturor, ca să ştie toţi de ce să se teamă şi de ce să fugă. 
Mulţi se strică la minte numai din neştiinţă, şi ca atare osândirea solemnă, în 
auzul tuturor, a învățăturilor pierzătoare i-ar mântui de pierzare. 


Cui i-e teamă de lucrarea anatemei, n-are decât să fugă de învăţăturile care îl 
supun ei: cine se teme de ea din pricina altora, n-are decât să-i aducă la 
învăţătura cea sănătoasă. Dacă tu, care nutreşti rea voinţă faţă de această lucrare, 
eşti ortodox, baţi cuie în propria talpă; dacă ai pierdut deja învăţătura sănătoasă, 
ce treabă ai tu cu ceea ce fac în Biserică oamenii care o ţin? Doar te-ai despărțit 
de Biserică, ai propriile convingeri, propriul fel de a vedea lucrurile: n-ai decât 
să trăieşti cu ele. Fie că înainte de anatemă sunt rostite numele tău şi învăţătura 
ta, fie că nu, pentru tine este totuna: eşti deja sub anatemă dacă gândeşti în chip 
potrivnic Bisericii şi te îndărătniceşti în acest fel de a cugeta. Însă va trebui să-ţi 
aminteşti de ea când vei zăcea în sicriu, rece şi fără suflare şi-ţi va face trebuinţă 
rugăciunea de dezlegare. 


Cum să vieţuim cu duh pustnicesc în lume 


Există o fugă de lume cu trupul: fuga în pustie. Putem însă fugi de lume şi 
rămânând în lume: fugind de ea prin felul de vieţuire. 


Prima nu este potrivită pentru toți şi nu le stă în putere tuturor, dar cea de a doua 
este obligatorie pentru toţi şi trebuie împlinită de către toţi. Tocmai la asta ne-a 
poftit în canonul său Sfântul Andrei când ne-a sfătuit să fugim în pustie prin 
buna legiuire. 


Leapădă năravurile lumeşti şi săvârşeşte orice faptă a ta, orice pas al tău, aşa 
cum porunceşte buna lege evanghelică, şi vei trăi în mijlocul lumii ca în pustie. 
Între tine şi lume această bună legiuire va sta ca un zid din spatele căruia nu vei 
vedea lumea, deşi va fi în faţa ochilor tăi. Lumea va urma schimbările ei, iar tu - 
cinul şi rânduiala ta: lumea va merge la teatru, tu la biscrică; ea va dansa, tu vei 
bate metanii; ea va merge la petreceri, tu vei rămâne acasă, în singurătatea ta; ea 
se va îndeletnici cu vorbirea în deşert şi cu măscările, tu cu tăcerea şi cu 
lăudarea lui Dumnezeu; ea în mângâ:ieri, tu în osteneli; ea în citirea romanelor 
deşarte, tu în citirea cuvântului lui Dumnezeu şi a scrierilor patristice; ei la 
baluri, tu stând de vorbă cu cei de un cugct cu tine sau cu părintele duhovnicesc; 
ei în socoteli egoiste, tu în cugetarea la Dumnezeu. 


Trasează-ţi în toate privinţele reguli şi rânduieli de viaţă potrivnice năravurilor 
lumești, şi vei fi în lume în afara lumii, ca în pustie: nici tu nu te vei vedea în 
lume, nici lumea nu se va vedea în tine. Astfel, şi în lume vei fi pustnic. 


Taina propăşirii 


O persoană plină de râvnă pentru propăşirea poporului mi-a spus despre sine 
lucrul următor: „Mi s-a făcut milă de poporul din jurul meu şi mi-a venit dorinţa 
de a-l face fericit. M-am gândit: «O să găsesc mijlocul de a-i aduce îndestulare; 
fiind îndestulat, va fi paşnic, liniştit şi vesel». Şi, într-adevăr am făcut în aşa fel 
ca în regiunea mea să fie îndestularc. Asta n-a adus însă poporului fericire, pace 
şi linişte. Cârtirea şi invidia, certurile, omorurile, tulburarea, vrajba au crescut 
împreună cu îndestularea. Cât de amar a fost pentru mine să văd asta! 


Am întâlnit odată un invalid; se târa din biserică la azil. O linişte şi o bucurie 
adâncă îi luminau faţa, şi am vrut să aflu taina vieţii lui. Din convorbirea cu el 
m-am încredintat că era într-adevăr fericit, dar fericit nu cu fericirea de aici ci cu 
cea pe care o aştepta în cealaltă viaţă fără urmă de îndoială. «După puterea 
mea», zicea, «fug de păcat şi fac binele; pentru păcatele mele mă pocăiesc 
Domnului şi mă străduiesc să le şterg prin osteneală după putere şi prin îndu- 
rarea cu răbdare a tot crea ce se întâmplă cu mine - şi cred că Domnul nu mă va 
lipsi de mila Sa». După această convorbire mi-am schimbat cu totul părerea 
despre felul în carc poate fi făcut fericit poporul. Nu există fericire pe pământ!” 


De ce să nu existe? Există. Trebuie doar să aprindeţi în om credinţa în viaţa 
viitoare, săi arătați condițiile sigure de primire a fericirii în ra şi să-l 


încredințaţi că oricât de umilă ar fi situaţia lui aici, ea nu-l poate nicidecum lipsi 
de posibilitatea împlinirii condiţiilor arătate şi învrednicirii de fericirea veşnicâ. 
Aduceţi-l pe om într-o astfel de dispoziţie, şi va fi fericit oricât de rău ar părea 
că-1 merg treburile materiale. Aduceţi un întreg popor într-o astfel de dispoziţie 
şi întreg poporul va fi fericit, oricât de sărac ar fi în bunăstarea exterioară. 


Purtarea crucii 


În mijlocul Păresimilor, Sfânta Biserică înfăţişează cinstirii şi închinării noastre 
crucea Domnului. Ce vrea ea să insufle prin asta? lată ce: „la seama”, pare a 
spune Biserica fiecăruia dintre noi, „cu câtă linişte atârnă pe cruce Domnul: nu 
se zbate, nu se frământă, ci o dată suit pe cruce, nu se mai pogoară de pe ea până 
când nu-Şi dă duhul lui Dumnezeu şi Tatălui. Aşa şi tu: o dată ce ai purces la 
nevoinţa luptei cu patimile pentru a plăcea Domnului, să te vezi răstignit pe 
cruce, să rămâi pe această cruce liniştit, fără să te zbaţi, şi mai ales să goneşti 
orice gând de a te da jos de pe ea până când va sosi clipa să zici şi tu: Părinte, în 
mâinile Tale încredinţez duhul meu (Lc. 23, 46)”. Altfel spus, nu lăsa râvna ta să 
slăbească, nu-ţi îngădui slăbiciuni față de păcat, să nu trădezi nevoinţele pe care 
le-ai început, mergi neclinlit pe calea dureroasă a lepădării de sine, şi ea te va 
aduce la fericita odihnă din sânul Tatălui Ceresc. Fie ca Domnul să ne dăruiască 
nouă tuturor a rămâne întotdeauna în starea aceasta!... 


Ne-am hotărât a plăcea lui Dumnezeu? Să nu părăsim hotărârea aceasta. Am 
purces la nevoinţă? S-o ducem la bun sfârşit. lar când neputinţa va începe să-şi 
ceară drepturile şi să clatine duhul nostru, de fiecare dată s-o împresurăm în 
grabă prin cugetări dătătoare de vlagă, să grăim duhului nostru astfel: „Ce să 
facem dacă altminteri nu se poate? Trebuie ori să pierim, ori să rămânem pe 
crucea răstignirii de sine cât timp este în noi suflare de viaţă. Şi Domnul a fost 
pe cruce, şi toţi sfinţii au mers pe calea crucii. Bineînţeles, este un lucru plin de 
osteneală şi de durere - dar osteneala asta e oare lipsită de răsplăţi? Nevrednice 
sunt pătimirile veacului de acum de slava ce va să se arate întru noi! Departe 
pare răsplata? Să mai răbdăm puţin în omorâre statornică a omului celui vechi, şi 
încă dc aici vom pregusta viitorul ce ne aşteaptă. Suntem loviți? Lovim şi noi, 
iar prin aceasta noi ne întărim, iar pe vrăjmaşul îl istovim - şi cu cât îl vom pune 
mai mult pe fugă, cu atât vom deveni noi mai puternici, iar el mai slab. lar din 
oastea vrăjmaşului vor începe să dea bir cu fugiţii, unul câte unul, cei ce se luptă 
cu noi, iar în cele din urmă vor fugi până şi cei mai răi, cei mai stăruitori, şi 
numai de la depărtare vor mai lovi în noi. lată şi pacea, iar păcii îi urmează 
bucuria în Duhul Sfânt! Şi aceasta poate veni repede - trebuie doar să ne punem 
legea de a nu ne da bătuţi, de a nu face pe placul omului celui vechi”. 


Tocmai aici este necazul. Cine e primul nostru vrăjmaş? Autocompătimirea 
vrăjmaşul cel mai înşelător, cel mai primejdios. „Hai", zice, „las-o puţin mai 


moale, nu vezi că eşti epuizat?” Vedeţi ce „bun” este vrăjmaşul, ne ia apărarea! 
Dar dacă îl asculţi, o îngăduinţă faţă de omul cel vechi duce la o a doua, a doua 
duce la o a treia, după care te vei moleşi cu totul, toată stricteţea pe care ţi-ai 
impus-o o să se ducă de râpă şi toate rânduielile vieţii evlavioase vor fi uitate. 
Totodată, gândurile se vor răspândi, poftele se vor întărâta iar râvna sufletului se 
va răci. Îndată se va ivi „pătimioara” iubită, care la început va momi luarea 
aminte apoi împreună simţirea, iar în cele din urmă şi împreună glăsuirea cu ea. 
Să se ivească doar prilejul, şi gata e păcatul. Iarăşi cădere, iarăşi întunecare a 
minţii, iarăşi chin al conştiinţei, iarăşi neorânduială înăuntru şi în afară. Tot mai 
departe, cădere după cădere, şi totul va reintra în vechiul făgaş. Şi în vechiul 
făgaş încă ar fî bine, dar şi mai rău va fi, căci după fulger întunericul se face şi 
mai adânc, iar după scularea din păcat noile căderi duc sărmanul suflet la 
neorânduială tot mai mare. 


V-a ajutat Domnul să vă sculați? Rămâneți în picioare! Ce noimă are să cădem 
iarăşi, de vreme ce ştim că va trebui să ne sculăm iarăşi şi suntem încredințaţi că 
următoarea sculare va fi mai grea? V-aţi apucat de lucru? Nu vă lăsaţi păgubaşi. 
Vă este greu? Ce să-i faci! Treceţi cumva peste asta; vă va fi tot mai uşor pe zi 
ce trece, iar până la urmă va fi uşor de tot. Pe deasupra, nu totul este osteneală şi 
durere: Domnul trimite şi mângâiere, iar moartea vine degrabă, punând sfârşit 
tuturor încercărilor. 


Cădere şi ridicare 


Milostiv este Domnul nostru faţă de toţi păcătoşii. EI a făgăduit cu jurământ: Nu 
voiesc moartea păcătosului, ci să se întoarcă... şi să fie viu (lez. 33, 1 !) - dar noi, 
prin desele noastre căderi, ne aducem singuri la starea de a nu se mai putea face 
nimic în ajutorul nostru. 


Scularea din cădere este la fel cu cârpirea unei haine sau cu repararea unei case. 
Se întâmplă ca lucru putred să tot fie cârpit, dar în cele din urmă aruncat, findcă 
nu mai poate fi reparat nici n-ai de ce să prinzi un petic. Acelaşi lucru se poate 
întâmpla şi cu sufletul. Domnul îl tot îndreaptă, dar până la urmă îl aruncă de tot, 
fiindcă prin căderile sale dese sufletul poate ajunge într-o astfel de neorânduială, 
că nu mai poate fi îndreptat. 


ŞI atunci, pe ce se întemeiază putinţa sculării noastre? Pe binele care rămâne în 
noi, Chiar în pofida faptului că am slujit păcatului. Tocmai asupra acestei 
rămăşiţe de bine vine harul, îi dă viaţă şi precumpănire asupra răului şi omul se 
scoală. Dar fiece cădere nouă roade ceva din binele nostru, după fiecare cădere 
rămâne tot mai puţin loc în care poate harul să se pogoare pentru a ne reface. Ce 
este de mirare dacă în cele din urmă ne cheltuim în robia păcatului tot binele şi 
astfel pierdem orice putinţă de ridicare?!... 


Deasa cădere în păcat dă naştere deprinderii de a păcătui, care înlănţuie 
bietul suflet şi îl ţine ca un tiran în robia sa. Chiar dacă un singur păcat intră 
în obişnuinţă, el robeşte întregul suflet. Îl aduce pe tot sub stăpânirea sa cea 
chinuitoare. 


la uitaţi-vă: ce face păianjenul cu prada sa? O înfăşoară bucată cu bucată în 
acelaşi păienjeniş subţire, până ce o încurcă de tot; după aceea victima lui chiar 
dacă se mai mişcă, n-are putere să mai scape. Aşa şi cu păcatul cu care se 
deprinde omul prin desele căderi, îl atacă bucată cu bucată, până ce umple atât 
trupul cât şi sufletul lui şi îl înrobeşte. După aceea, chiar dacă omului îi mai vine 
câteodată gândul să se lase de păcat, vede cât de încurcat este în el nu-i mai vine 
să pună mâna să se descurce, şi zice cu deznădejde: “Ce să mă mai lupt cu 
păcatul!" 


Astfel, după cum scrie Sfântul Apostol: păgânii, întru nesimţire petrecând. S-au 
dat pe sine dezmăţului spre lucrarea a toată necurăția (Efes. 4. 19): iar evreii, 
istoviţi de robia din Egipt chiar şi atunci când Moise le-a adus de la Dumnezeu 
făgăduinţa libertăţii n-au crezut că ea se poate împlini. 





Starea pe loc şi mergerea înainte în creştinism 


Există oameni care nefiind în stare să înțeleagă cum se împacă în creştinism 
nemişcarea cu năzuinţa spre înainte la care toţi creştinii sunt datori, cad într-o 
greşeală pierzătoare pentru ei şi primejdioasă pentru ceilalţi. În loc ca în 
năzuinţa lor spre înainte să se înnoiască pe sine după modelul creştin, ei vor să 
înnoiască creştinismul după poftele lor nesupunându-se lui, ci adaptându-l pe el 
la felul lor de a fi. Rămânând aceiaşi, ei îşi închipuie că merg înainte, şi pe 
ceilalți îi amăgesc să meargă la fel ca ei prin mijlocirea a tot felul de schimbări 
în rânduielile creştineşti şi în legile Bisericii lui Dumnezeu. Trebuie ca rânduiala 
pe care ne-o poruncește creştinismul să rămână neschimbată, ca şi noi să ne 
apropiem de ea înnoindu-ne şi schimbându-ne în noi înşine după modelul ei iar 


ei nu vor să se schimbe pe sine, ci să schimbe creştinismul, stricând prin asta 
totul, subminând orice posibilitate de reală desăvârşire a noastră. 


Propunându-ne modelul celei mai înalte desăvârşiri, creştinismul dă şi toate 
mijloacele necesare pentru atingerea acesteia. El este scară ce urcă la cer, cale ce 
duce întru viaţă, doctorie care vindecă toate neputinţele şi nedesăvârşirile no- 
astre. Această scară a fost deja proptită aşa cum trebuie şi pe mulţi i-a suit la cer 
nu trebuie să o refacem, ci să urcăm pe ea. Această cale a fost deja încercată; ea 
este simplă, de nădejde şi poate fi văzută de către toţi. Şi atunci, de ce să ne 
irosim vremea şi ostenelile ca să croim o cale nouă ori ca să o refacem după 
capul nostru pe cea deja croită? Croind o cale nouă, putem, ca miopi ce suntem, 
s-o îndreptăm şi spre pierzare, iar refăcând-o putem doar s-o stricăm şi s-o 
umplem de gropi. Trebuie să mergem pe calea ce ne-a fost arătată, nu să strigăm 
fără nici un rost: „N-o fi mai bine să trecem pe aici sau poate pe dincolo?”, 
aţintindu-ne degeaba ochii nu se ştie unde sau alergând fără noimă încolo şi 
încoace. 


Medicamentul creştinismului a dovedit şi continuă să dovedească în faţa întregii 
lumi că îi vindecă pe toţi câţi se folosesc de el fără filosofări deşarte; ar fi o 
greşeală de neiertat încercarea de a exclude vreunul dintre ingredientele din care 
este alcătuit. Reţeta lui a fost făcută în cer şi se prepară din substanţe cereşti. 
Încercând să o corecteze, pământenii iau asupra lor, încrezuţi, o lucrare care le 
întrece cu desăvârşire puterile şi este pierzătoare pentru ei. Nu trebuie să 
„îmbunătăţim” medicamentul, ci să ne folosim de el ca să ne facem sănătoşi prin 
puterea lui tămăduitoare. 


Aşadar, pare limpede ce înseamnă în creştinism a sta pe loc şi a merge înainte. 
Păstraţi tot creştinismul aşa cum este şi aşa cum se păstrează el în Biserica lui 
Hristos, şi staţi neclintiţi în el, neîncercând nici să schimbaţi, nici să îndreptaţi 
ceva; desăvârşiţi-vă neîncetat pe voi înşivă după modelul lui străduindu-vă prin 
toate mijloacele să ajungeţi la măsura pe care o arată el tuturor, vindecându-vă 
cu puterea lui cea vindecătoare, năzuind într-acolo unde îndrumă el şi suind fără 
lenevire într-acolo unde înalță el. 


Totodată trebuie să vă temeţi însă de o altă abatere, nu mai puţin pierzătoare, de 
la dreptate. Unii greşesc în privinţa felului în care trebuie să stăm pe loc în 
creştinism, rămânând nemişcaţi în el. Rătăcindu-se, ei includ în sfera rânduielii 
de neschimbat a mântuirii noastre şi ceea ce a intrat în viaţa de evlavie a 
creştinilor fie în urma necesităţilor timpurilor, fie prin greşeli neintenţionate, fie 
prin abuz intenţionat, care nu a fost băgat de seamă şi nu a fost înlăturat la 
vremea respectivă. Aceşti oameni seamănă cu cei care, aflându-se în afara 
drumului drept şi adevărat, s-au încurcat în ierburi lipicioasc şi se învârt pe loc, 
crezând că fac un luciu însemnat pentru sine şi pentru ceilalți, şi socotind povara 


lanțurilor nefolositoare şi a neplăcerilor legate de acestea drept nevoinţe ale 
credinţei şi evlaviei, preţioase în ochii lui Dumnezeu. Aceşti oameni au doar 
înfăţişarea cucerniciei, însă puterea ei o leapădă; aceştia sunt izvoare fără de apă, 
nori purtați de vifor (2 Pt. 2, 17), chiar dacă de departe par a purta roua 
binefăcătoare. Tăindu-şi singuri calea, chinuindu-se singuri cu foametea şi cu 
setea, născocind hrană care nu satură şi băutură care nu potoleşte setea (deşi se 
ascunde sub chipul adevăratei Case a înţelepciunii, în care a fost gătit ospăț 
îmbelşugat, care îmbie cu adevărată mâncare şi cu adevărată băutură), ci se 
lipsesc astfel de puterile cu adevărat făcătoare de viaţă şi de sevele cu adevărat 
hrănitoare: stau şi se ofilesc. 

Trezyvia şi prevederea 


Doi străjeri neadormiţi trebuie să aibă ostaşul lui Hristos: trezvia şi prevederea. 
Cu trezvia este limpede cum stă treaba, dar cât priveşte prevederea, cum să ne 
dăm seama cu ce o să ne ciocnim de-a lungul zilei şi ca atare ce mişcări se pot 
naşte în suflet în faţa feluritelor lucruri cu care ne întâlnim? 


Bineînţeles, nu putem prevedea totul, dar putem prevedea multe - mai ales aceia 
dintre noi a căror activitate din timpul zilei urmează o rânduială mai mult sau 
mai puţin strictă. 


Mergând într-o oarecare casă ne putem închipui dinainte pe cine vom întâlni 
acolo, despre ce va fi vorba şi aşa mai departe, şi ca atare vom putea presupune 
ce patimă are şanse mai mari să fie stârnită acolo şi ne vom putea pregăti să o 
înfruntăm. Chiar dacă aşteptările noastre nu se vor îndreptăţi, aceste presupuneri 
vor face sufletul să privegheze, şi asta are mare însemnătate. 


Unii vor zice: "Las' că o să mă gândesc ce e de făcut acolo, față în faţă cu 
problema". Desigur, poate să meargă dar dacă înainte de a vă apuca să chibzuiţi 
ce e de făcut, inima se va aprinde de patimă şi poate că nu veţi avea timp să o 
biruiți. Tocmai asta face să fie neapărată nevoie de pregătirea din vreme pentru 
întâmplările de tot felul. Cei care au trecut prin multe şi au rămas de multe ori 
biruitori se înfrânează cu uşurinţă, orice li s-ar întâmpla întrucât marea lor 
experienţă îi face să fie gata pentru orice - însă începători ar face mai bine să se 
pregătească dinainte. 


Pentru cazurile neprevăzute, care ies din sfera întâmplărilor obişnuite, este bine 
să ne exersăm în războiul minţii: atunci când ne aflăm într-o stare de linişte 


sufletească să ne închipuim că suntem sub înrâurirea unor anume simțăminte şi 
mişcări ale inimii, şi să ne gândim îndată cum să le înfruntăm, cum să întoarcem 
sufletul spre bine. 


De pildă, cu un oarecare prilej se poate stârni mânia în urma unor lucruri auzite, 
văzute sau a unor judecăţi: ea trebuie îmblânzită prin cutare şi cutare cugetări; 
altundeva se poate trezi invidia aceasta trebuie alungată în cutare şi cutare fel, şi 
aşa mai departe. 


Dacă vom trece prin acest fel de exerciţii toate simțămintele şi mişcările 
sufleteşti incorecte, cu greu ne va putea lua pe neaşteptate, ne va putea afla 
nepregătiți vreo pornire a unei patimi, exercițiile de acest fel vor deprinde 
sufletul să se plieze cu uşurinţă în direcția opusă pornirilor înrădăcinate în inimă, 
aşa încât, căpătând această deprindere, să putem trece fără deosebită osteneală 
din starea pătimaşă în cea despătimită. Tocmai în această evitare a războiului stă 
biruinţa, tocmai asta înseamnă prevederea. 





Rânduiala bisericească 


Vreţi să vă puneţi în ordine viaţa exterioară? Luaţi rânduiala Sfintei Biserici, 
adânciţi-vă bine în ea, şi veţi vedea că ea rânduieşte toată purtarea noastră în 
toate, am putea spune, amănuntele ei: hrana, osteneala, odihna, starea acasă şi 

în biserică, lucrurile zilei şi ale nopţii într-un cuvânt, totul. 


De pildă, aţi intrat în biserică: e rânduit deja cum trebuie să staţi în biserică, 
liniştit, fără să vorbiţi, fără să căscaţi gura într-o parte şi în alta, luând aminte la 
cele ce se citesc şi se cântă. 


Vă aşezaţi la masă? În rânduială se arată ce şi când puteţi gusta. 

A venit vremea să vă culcați? Rânduiala bisericească spune cum trebuie să 
mergem creştineşte spre somn: împăcându-ne cu toţi, mărturisindu-ne păcatele 
înaintea lui Dumnezeu, rugându-ne, judecând ceea ce am făcut de-a lungul zilei. 


Orice lucru are în Biserică regula sa. Ca mădular al Bisericii, creştinul trebuie să 
trăiască bisericeşte, aşa cum, de pildă, militarul trăieşte milităreşte. Acum este 
nevoie ca toți să-şi amintească lucrul acesta adeseori, fiindcă mulţi creştini, 


lăsându-se mânaţi de cugetarea deşartă, nu mai vor să ştie de rânduiala 
bisericească, socotind-o mai prejos de rangul lor, iar pe sine mai presus de ea. 


Nu: rânduiala bisericească vine de la Dumnezeu. Cine nu se supune ei se 
împotriveşte lui Dumnezeu. Sfinţii Apostoli, mucenicii şi toți sfinţii, care au trăit 
după rânduiala Bisericii şi-au pus viaţa lor pentru ea, aduc mărturie că în ea nu 
este nimic la nimereală şi în zadarnic, ci totul este rânduit cu înțeleaptă potrivire 
şi înţelegere a celor de trebuinţă, şi toţi sunt datori să o împlinească. 





Duhul de viaţă 


Nu se poate trăi fără duh de viaţă; oricine trăieşte este neapărat însuflețit de 
ceva. Duhul propriu nouă creştinilor, e duhul lui Hristos, care şi trebuie să ne 
însufleţească, supunând stăpânirii sale toate celelalte şi făcându-le unelte 
slujitoare lui. 


Duhul lui Hristos stă în a face totul spre slava lui Dumnezeu şi spre propria 
mântuire. Potrivnic acestui duh este duhul lumii, la a cărui poruncă oamenii, 
uitând de Dumnezeu, lucrează neobosiţi, alergând după scopuri deşarte, închi- 
puite, neajungând nicicând la ele şi neîndulcindu-se nicicând de odihna 
împlinirii. El se mai numeşte şi duh înşelător (1 Tim. 4, 1), care sub felurite înfă- 
țişări frumoase îi atrage pe mulţi, luând chip de înger luminat. 


De pildă, este cu neputinţă, fiind în lume, să trăieşti fără să agoniseşti; dar cine 
se dedă lăcomiei de avuţii, uitând de Dumnezeu şi de legea Lui sfântă, acela este 
însufleţit de duh rău; agoniseşte însă numai în Dumnezeu şi pentru Dumnezeu. 
Nu poţi să n-ai şi clipe plăcute în viaţă, altfel viaţa nu e viaţă; dar cine îşi pune 
drept scop să aibă doar plăceri şi mângâieri, acela s-a abătut pe o cale rea. 


Trebuie să ne străduim a avea nume bun; dar cine se îngrijește să audă doar 
vorbe bune despre sine ori linguşiri, acela aleargă după năluci. Toate acestea 
sunt duhuri nedrepte, dintre care fiecare se împarte în numeroase mlădiţe şi 
feluri pe care nici nu este cu putinţă a le număra. Fie au în comun un singur 
lucru: faptul că îl depărtează pe om de Dumnezeu şi, cufundându-l în uitarea de 
Dumnezeu îi sting râvna pentru mântuire. 





Cele trei feluri de sete 


Omul nu are numai trup, ci şi suflet, iar în viaţa sa lăuntrică are şi duh, care este 
neasemuit mai presus decât sufletul. 


Fiecare dintre aceste părți ale firii omeneşti - duhul, sufletul şi trupul - are 
nevoile sale. Simţământul nevoii este o sete. Aşadar, avem trei feluri de sete: 

— setea trupească, a simţurilor, 

— setea sufletească şi 

> setea duhovnicească. 


Prima, cea trupească, caută plăcerile pământeşti, plăcerile simţurilor; cea de-a 
doua, cea sufletească, caută bunurile acestei vieţi, bunurile acestei lumi; cea de-a 
treia, cea duhovnicească, caută bunătăţile cele duhovniceşti, cereşti, altfel spus 
pe Dumnezeu şi dumnezeiescul. 


Astfel, în trupul nostru este nevoia autoconservării a mânca, a bea, a dormi; este 
nevoia mişcării a merge, a lucra, a te osteni - care a fost schimonosită, de pildă, 
în nevoia de a dansa; este nevoia folosirii simţurilor - a privi, a asculta, a pipăi, a 
MIrOSI. 


Trei sunt genurile de nevoi trupeşti: trei sunt şi cele de sete a simţurilor, care 
sunt satisfăcute prin lucrurile sensibile care ne înconjoară. Cine este ocupat în 
primul rând cu satisfacerea acestor nevoi se află pe treapta de animal: se scoală, 


umblă, vorbeşte, visează, citeşte, mănâncă, apoi adoarme iarăşi, se plimbă, se 
învârte încolo-ncoace, mai cască, ascultă vorbe deşarte, mai trăncăneşte ceva şi 
el, apoi din nou la somn. Poftim întreg programul vieții trupeşti! Deşert -- dar 
din păcate un cerc foarte foarte mare de oameni se ţine de el. 


Setea trupească se potoleşte doar pentru câteva ceasuri, apoi prinde viaţă iarăşi şi 
îl roade pe om ca un vierme rău. 


În suflet este nevoia de cunoaştere; omul vrea să cerceteze toate, să afle pe cale 
ştiinţifică, sau prin citire, sau din auzite. Tot timpul auzi: “Ce este asta?”, „Cum 
e cu asta?”, „Pentru ce-i asta?” Această curiozitate este în firea fiecăruia. Există 
nevoia de a întreprinde ceva în gospodărie, în comerţ, în viaţa militară, ştiin- 
țifică, cetățenească, orăşenească ori sătească: nu trece o clipă fără ca cineva să 
nu-şi găsească ceva de făcut şi să nu se apuce de treaba cu pricina, iar după ce o 
termină, să nu se apuce de alta. Aceasta este grija de multe. Există nevoia de a te 
împodobi, de a-ți împodobi locuinţa, de a te înconjura de confort: nevoia de 
mobilă bună, de haine cuviincioase, de tablouri frumoase, de sculpturi scumpe, 
de muzică şi aşa mai departe - vedeți dumneavoastră, Rai vrea omul să-şi 
sădească în jur, ca să-l înlocuiască pe cel pierdut... Acestea sunt aşa-numitele 
„plăceri nevinovate”. 


lată că şi în suflet sunt trei nevoi: nevoia de cunoaştere, nevoia de a întreprinde 
ceva şi căutarea plăcerilor estetice. Tot atâtea sunt şi genurile de sete din el. Aici 
setea nu se potoleşte niciodată, ci îl roade pc om tot timpul, cu toate că acesta 
nu-şi lasă nici o clipă de răgaz. 


În duh există nevoia contemplării lui Dumnezeu şi a lucrurilor dumnezeieşti, 
care este satisfăcută prin cunoaşterea lumii duhovniceşti; există nevoia odihnei 
în Dumnezeu, altfel spus a tihnei conştiinţei, care este satisfăcută prin împlinirea 
voii lui Dumnezeu; există nevoia comuniunii cu Dumnezeu, altfel spus a gustării 
lui Dumnezeu, care este satisfăcută prin topirea în Dumnezeu la rugăciune. 
Aşadar, şi aici sunt trei genuri de nevoi; tot atâtea sunt şi genurile de sete ale 
duhului, şi anume setea ruperii de toate cele lumești în rugăciune, setea odihnei 
în Dumnezeu şi setea contemplării lui Dumnezeu, care nefiind satisfăcute lasă în 
urma lor suferinţă, iar fiind satisfăcute odihnesc cum se cuvine duhul, pogorând 
totodată tihnă în suflet şi în trup, plinind neajunsurile lor cu plinătatea lor sau 
înlocuindu-le prin mijloacele lor: de pildă, înlocuiesc plăcerile estetice cu 
înălţarea în rugăciune spre Dumnezeu, grija de multe cu tihna conştiinţei, 
căutarea neroditoare a adevărului pe calea ştiinţei cu contemplarea lui 
Dumnezeu şi a lucrurilor dumnezeieşti. 


Aşadar, avem trei categorii de sete, şi în fiecare câte trei genuri: nouă deci, şi 
toate parcă îi strigă omului cu nouă guri: „însetez!” 


Unii se zbat toată viaţa să înăbuşe cumva strigătul acesta, şi tot nu reuşesc. De 
ce? În primul rând fiindcă nu dau prioritate în mod corect acestor feluri de sete. 
Iată cum se întâmplă asta. Ei pun în faţă nevoile simţurilor - de ele se şi îngrijesc 
mai mult; apoi le aşează pe cele sufleteşti pe care le satisfac într-o măsură mai 
mică, iar pe cele duhovniceşti le pun pe ultimul plan, aşa încât ajunge deasupra 
ceea ce ar trebui să fie dedesubt, şi viceversa. lar a te strădui să-ţi saturi setea în 
condiţiile acestea este totuna cu a te osteni să umpli cu apă un vas întorcându-l 
cu fundul în sus. lată de ce omul nu află niciodată plăcere deplină, nici nu se 
satură, ci tot însetează şi însetează, în ciuda faptului că se îngrijeşte tot timpul de 
îndestularea sa şi reuşeşte câteodată să se înconjoare cu numeroase bunuri 
materiale. 


Ca atare, cine doreşte tihnă trebuie să îndrepte această greşeală, iar atunci se vor 
afla îndată tihna şi pacea ce covârşesc toată mintea; trebuie, adică, să satisfacem 
în primul rând duhul, să-l ridicăm la comuniunea cu Dumnezeu, la gustarea lui 
Dumnezeu şi la contemplarea lui Dumnezeu: în continuare, prin puterea duhului, 
cu îndrumarea şi călăuzirea lui vom satisface şi nevoile sufletului şi ale trupului. 
Umplând duhul, Dumnezeu care e plinătatea tuturor bunătăților, va pogort prin 
el cu prisosință îndestulări asupra nevoilor sufletului, asupra cunoştinţelor, 
întreprinderilor şi plăcerilor lui, şi asupra nevoilor trupului, dându-le măsură, 
greutate şi scop. 





Îndreptarul credinţei 


Îndreptarul credinţei este alcătuit din următoarele trei părţi: 
= din cunoaşterea conținutului credinţei, 
> din primirea cu inima a conţinutului acesteia şi 
> din aducerea vieţii proprii în rânduiala pe care o arată credinţa. 


Acestea sunt aspectele, treptele credinţei şi trăsăturile ei caracteristice, a căror 
prezență mărturiseşte prezenţa credinţei, în timp ce lipsa lor mărturiseşte 
apostazia. 


Cea dintâi treaptă a credinţei, altfel spus începutul ei, este cunoaşterea 
conţinutului Sfintei credinţe. 


Dacă vom cerceta toată Revelația Dumnezeiască de la începutul ei până la 
Sfârşit, în mintea noastră se va zugrăvi toată iconomia mântuirii noastre, altfel 
Spus toată minunata purtare de grijă pentru noi a lui Dumnezeu, cu care bine 
a voit EI să ne mântuiască pe noi, cei pieriţi. Despre aceasta s-a propovăduit 
de la începutul lumii până la venirea lui Hristos, de la venirea lui Hristos se 
propovăduieşte până în vremurile noastre şi din vremurile noastre se va 
propovădui până la Sfârşitul lumii. Despre aceasta vesteşte toată Sfânta 
Scriptură, aceasta ne învaţă toate scrierile Sfinţilor Părinţi, cu aceasta s-au 
luminat toţi bărbaţii mari. Și orice minte care însetează de adevăr nu-şi va afla 
deplină îndestulare altfel decât primind toată această învăţătură. 


Mărturisirea credinţei, a cărei esenţă este cuprinsă în Crez, pune fiecare lucru la 
locul său şi prezintă totul într-o asemenea armonie, că nu se poate schimba 
nimic fără a strica întregul. În lumea văzută, deasupra noastră este cerul, sub noi 
este pământul. Pe cer sunt soarele, luna şi stelele, toate în rânduiala lor, iar pe 
pământ toate sunt împrejurul nostru într-o rânduială la fel de strictă. În chip 
asemănător, tabloul purtării de grijă a lui Dumnezeu pentru noi alcătuieşte 
atmosfera minţii noastre, în care fiecare lucru îşi are locul său şi legăturile 
potrivite cu celelalte. A cunoaşte acestea şi a le cuprinde în mintea sa este cea 
dintâi datorie a fiecărui credincios. 


Credinţa este din auz (Rom. 10. 17), iar auzul este catehizat prin învăţătura 
propovăduită de Biserică, prin care se pune începutul credinţei. In ce vei crede, 
dacă nu vei cunoaşte învăţătura? 


Să presupunem însă că cineva ştie şi ţine toate acestea; oare înseamnă asta că are 
credință adevărată? Nu: aceasta e doar cunoaşterea credinţei, dar încă nu este 
credinţă. Credinţa începe din clipa când conţinutul ei începe să intre în inimă 
şi să lucreze acolo simţământul care îi este propriu. Credinţa este primirea cu 
inima a adevărurilor mântuitoare - iar întrucât aceste adevăruri au un 
conţinut bine definit, ele sunt însoţite şi în inimă de apariția unor Simţăminte 
bine definite. 


Mărturisirea de credinţă spune că noi, cei căzuţi, trebuia să pierim, şi că ne 
mântuim doar prin credinţa în Domnul Hristos; să zicem că această învăţătură 
este primită cu inima - ce simțământ va încerca atunci omul? Va începe a se 
smeri, ca unul care nu şi-a păzit cinul său, ci L-a jignit pe Dumnezeu şi a 
vătămat cu toate relele chipul Lui din sine însuşi. Auzind apoi că păcatele sale 
atrag mânia lui Dumnezeu, va începe să se teamă pentru sine şi pentru soarta sa, 
ca unul pe care îl aşteaptă dreapta pedeapsă. lar auzind vestirea izbăvirii în 


Domnul, este atras spre EI şi cu toată puterea nădejdii doreşte să-şi însuşească 
mântuirea dăruită de EL. 


Astfel, cel care a primit cu inima conţinutul credinţei va fi în starea unuia care 
însetează de Domnul, care Îl caută, năzuieşte spre El. „Cel care începe să 
creadă”, spune ierarhul. Tihon, „poate fi asemuit pe bună dreptate unui 
bolnav care, văzând că boala sa nu se mai vindecă, doreşte şi caută doctor 
iscusit, Sau unui rob care caută izbăvitor, sau unuia care fuge de frică şi caută 
loc neprimejduit şi ocrotire”, 


Să zicem că starea aceasta este în om: încă nu este tot ce pretinde îndreptarul 
credinţei. Trebuie să intrăm cu fapta în rânduiala de viaţă pe care o arată 
credinţa. 


De pildă, 
= credinţa spune: „Eşti rău, pocăieşte-te ” - şi trebuie să te pocăieşti; 
= credinţa Spune: „încetează a mai păcătui” - şi trebuie să încetezi a 
păcătui, 
— credința spune:  „„încredințează-te Domnului!” - şi trebuie să te 


încredinţezi Lui; 

= credinţa spune: „Primeşte prin Taine harul lui Hristos" - şi trebuie să îl 
primeşti; 

= credinţa spune: ,,Luptă-te cu patimile ” - şi trebuie să te baţi cu ele; 


într-un cuvânt, trebuie să introduci îndată în viaţa ta tot ce arată credința. Roadă 
şi mărturie a acestei ascultări vor fi simţirea şi trăirea lucrărilor mântuitoare ale 
Sfintei credinţe. Un asemenea om va simţi că deşi este păcătos, totuşi nu va 
pieri, fuindcă e mântuit de Domnul; că deşi este slab, cu puterea harului primit 
prin Taine nu se lasă biruit de către păcat; că deşi este mai neputincios decât 
vrăjmaşii, totuşi, stând sub ocrotirea Domnului, Care I-a luat sub acoperământul 
Său, nu va fi învins de ei; că deşi încă trăieşte şi se necăjeşte pe pământ, totuşi 
Împărăţia Cerurilor îl socoate al său datorită împărtăşirii cu Domnul, care 
împărăteşte deja în ceruri. Şi aşa în toate privinţele. 


Trăsătura caracteristică a acestei trepte a credinţei este aceea că cel credincios îşi 
însuşeşte tot ce a făcut Domnul pentru neamul omenesc ca şi cum ar fi fost făcut 
anume pentru el. Cel ce are în inima sa adevărată credință mărturiseşte cu 
Apostolul Pavel; Viez prin credinţa Fiului lui Dumnezeu. Carele m-a iubit şi S-a 
dat pe Sine pentru mine (Gal. 2, 20). fiul lui Dumnezeu a iubit pe toată lumea şi 
pentru luată lumea S-a dat pe sine, iar Sfântul Pavel - şi împreună cu el fiecare 
credincios - îşi însuşeşte această dragoste, această binefacere a Lui. O atare 
mărturisire este cununa credinţei - dar ea nu este cu putință decât când cineva 
primeşte cu fapta îndreptăţirea, sfinţirea, renaşterea şi curățirea. 


Aşadar, îndreptarul deplin al credinţei noastre începe cu cunoaşterea, trece prin 
simțământ şi se împlineşte cu viaţa, punând stăpânire prin aceasta pe toate 
puterile fiinţei noastre şi înrădăcinându-se în temeiurile ei. Şi câți vor umbla cu 
dreptarul acesta, pace peste ei şi milă (Gal. 6, 16). În ei se săvârşeşte ceea ce a 
zis Domnul despre casa zidită pe piatră. Pe unul ca acesta nici să nu încerci să-l 
rătăceşti cu filosofii: toate nedumeririle şi îndoielile sunt pentru sufletul 
credincios ca loviturile firelor de nisip într-un perete tare. Pentru toate, răspunsul 
este unul singur: „Eu ştiu că adevărul e in credinţa noastră, fiindcă trăiesc 
puterea ei cea vindecătoare”. 


Bolnavul care s-a vindecat cu o doctorie nici nu-i va asculta pe cei care i-ar 
vorbi împotriva doctoriei cu pricina. Cum poate el să n-o socoată vindecătoare, 
dacă a primit uşurare de pe urma ei? La fel şi în acest caz: credeţi că va asculta 
acest om vorbele deşarte ale ştiinţei la modă, care se răscoală împotriva 
Domnului, împotriva lui Hristos, ori că se va clătina în urma iscodirilor deşarte 
cel ce a cunoscut puterea credinţei? „Aici este adevărul”, va răspunde el sus şi 
tare la toate încercările de a-l clătina, „fiindcă eu pe această cale am primit 
puterea cu care şi lucrez fără a fi clătinat de nimic, cu care am vindecat toate 
neputinţele mele şi am fost adus la Dumnezeu, împărtăşirea cu care, întru 
Hristos Iisus, şi alcătuieşte miezul vieţii mele duhovniceşti". 


Câtă vreme sufletul încă face cunoştinţă cu credinţa, el poate fi clătinat cu 
întrebări (la care uneori este chiar toarte lesne de răspuns) - iar după ce se 
vindecă prin credinţă, atunci nedumeririle nedezlegate nu mai înseamnă pentru 
el absolut nimic. Mlădiţa care nu a prins încă rădăcină este smulsă şi luată chiar 
şi de un vânt uşor iar copacul bine înrădăcinat nu se teme nici de năvala 
viforului puternic. 





Cum trebuie să ne rugăm 
Lecţia întâi 


Lucrarea rugăciunii este cea dintâi în viaţa creştină. Dacă în ceea ce priveşte 
rânduiala lucrurilor obişnuite este valabilă zicătoarea: „Omul, cât trăieşte, 
învaţă", cu atât mai valabilă este ea în privinţa rugăciunii, a cărei lucrare trebuie 
să fie necontenită şi ale cărei trepte nu au hotar. 


Când se întâlneau, Sfinţii Părinţi din vechime obişnuiau să se salute întrebând nu 
de sănătate şi nici de altceva, ci de rugăciune: „Cum merge, cum lucrează 
rugăciunea?” Lucrarea rugăciunii era pentru ei semnul vieţii duhovniceşti, şi o 
numeau “respirația duhului”. Trupul respiră, deci trăieşte; dacă respirația 
încetează, nu mai este în trup nici viaţă. 


Dar nu oricare săvârşire a rugăciunii este rugăciune adevărată. A sta înaintea 
icoanei în biserică sau acasă şi a face metanii încă nu este rugăciune, ci doar 
ceva ce ţine de rugăciune. A spune rugăciuni pe dinafară, a le citi sau a asculta 
pe cineva care le citeşte tot nu e rugăciune, ci doar unealtă a rugăciunii, altfel 
spus un mijloc de a face să apară şi de a-i da imbold. Jar rugăciune propriu zisă 
avem atunci când în inima noastră se ivesc unul după altul Ssimţăminte 
evlavioase faţă de Dumnezeu: Simţământul defăimării de sine, al dragostei, 
mulțumirii, Slavosloviei, al căderii cu osârdie înaintea Lui, al umilinţei, 
supunerii faţă de voia lui Dumnezeu şi aşa mai departe. Toată grija noastră 
trebuie să aibă drept scop ca în timpul rugăciunilor pe care le facem aceste 
Simțăminte şi altele asemenea lor să umple sufletul nostru în aşa fel încât 
atunci când limba spune rugăciuni ori urechca le ascultă şi trupul face 
metanii, inima Să nu rămână pustie, ci şi în ea să fie un oarecare Ssimţământ 
năzuitor către Dumnezeu. Doar când aceste simţăminte există este rugăciunea 
noastră rugăciune adevărată. 


S-ar părea că nimic nu este mai simplu şi mai firesc pentru noi decât rugăciunea, 
altfel spus decât năzuinţa inimii către Dumnezeu. Şi totuşi, ea nu se află la toţi şi 
întotdeauna. Ea trebuie trezită şi apoi întărită, altfel spus trebuie să educăm în 
noi duhul rugăciunii. 


Primul mijloc pentru atingerea acestui scop este rugăciunea rostită sau ascultată. 
Săvârşeşte-o aşa cum trebuie şi negreşit vei trezi şi vei întări suiş către 
Dumnezeu în inima ta, altfel spus vei intra în duhul rugăciunii. 


În cărţile noastre de rugăciuni se află rugăciuni ale Sfinţilor Părinţi: Efrem Sirul, 
Macarie Egipteanul, Vasile cel mare, loan Gură de Aur şi ale altor mari rugători. 
Fiind plini de duhul rugăciunii, ei au înfățişat în cuvinte cele insuflate lor de 


acest duh şi ne-au lăsat moştenire nouă rezultatul. În rugăciunile lor se mişcă o 
mare putere, şi cine se va adânci în ele va gusta negreşit în virtutea legii acțiunii 
şi reacţiunii, din puterea rugăciunii, pe măsură ce aşezarea sa lăuntrică se 
apropie de conţinutul rugăciunii. 


Ca rugăciunea noastră să devină mijloc eficace de a educa în noi rugăciunea, 
trebuie să o săvârşim în aşa fel ca şi gândul, şi inima să primească conţinutul 
rugăciunilor ce o alcătuiesc. 


Iată trei metode foarte simple: 
= să nu purcezi la rugăciune fără a te pregăti, măcar puţină vreme, pentru 
aceasta: 
= să nu 0 săvârşeşti la nimereală, ci cu luare aminte şi cu simţire; 
= după încheierea rugăciunii să nu treci îndată la îndeletnicirile tale 
obişnuite. 


Lecţia a doua 


Să presupunem că ne-am obişnuit cu rugăciunea; nu se poate spune însă 
nicidecum că ea nu ne-ar cere pregătire. 


De pildă, ce este mai obişnuit decât cititul şi scrisul pentru cei ce ştiu să citească 
şi să scrie? Şi totuşi, aşezându-ne la birou ca să citim ori să scriem, nu începem 
deodată treaba, ci cu oarecare întârziere, atât cât trebuie ca să luăm poziția 
potrivită. Cu atât mai mult sunt indispensabile înaintea rugăciunii lucrările care 
pregătesc pentru rugăciune şi mai ales atunci când îndeletnicirea dinainte ţinea 
de o cu totul altă sferă decât cea căreia îi aparţine rugăciunea. 


Aşadar, purcezând la rugăciune dimineaţa ori seara, stai puţintel în picioare, sau 
şezi, sau umblă, şi străduieşte-te în acest răstimp să-ţi trezveşti gândul, rupându-l 
de toate cele pământeşti. După aceea, gândeşte-te cine este Cel Căruia I te 
adresezi în rugăciune şi cine eşti tu, care urmează să începi acum, şi stârneşte-ţi 
în suflet starea corespunzătoare de stare înaintea lui Dumnezeu pătrunsă de frică 
evlavioasă şi defăimare de sine. Asta este toată esența pregătirii: a sta înaintea 
lui Dumnezeu. Pregătire mică, însă de mare însemnătate. Aici se pune începutul 
rugăciunii, iar începutul este jumătate din lucrare. 


După ce ai dobândit această aşezare lăuntrică, stai înaintea icoanei şi după ce vei 
fi făcut câteva metanii, zi rugăciunile începătoare: Slavă Ție, Dumnezeul nostru, 
slavă Ţie.... Împărate Ceresc şi aşa mai departe. Spune-le fără grabă, pătrunzând 
în miezul fiecărui cuvânt, aducând înţelesul lui la inimă şi făcând totodată 
metanii. În asta constă de fapt spunerea plăcută lui Dumnezeu şi roditoare a 
rugăciunilor. 


Am zis să pătrunzi în miezul fiecărui cuvânt şi să aduci înţelesul lui la inimă. 
Asta înseamnă să înţelegi ceea ce spui şi să simţi ceea ce înţelegi. De alte reguli 
nu-i nevoie. 


Aceste două principii (a înţelege şi a simţi), dacă sunt împlinite cum se cuvine 
împodobesc cu preţ deplin orice rugăciune şi îi împărtăşesc toată lucrarea cea 
roditoare. 


Să zicem că spui: şi ne curăteşte pe noi de toată întinăciunea: să îţi simţi 
întinarea, să doreşti curăţia şi să o ceri de la Domnul, nădăjduind în El. Spui: şi 
ne iartă nonă greşalele noastre precum şi noi iertăm greşiților noştri'? În sufletul 
tău să-i ierți pe toţi, şi cu inima care a iertat pe toţi şi toate să-ţi ceri iertare de la 
Domnul. Spui: facă-se voia Ta în inima ta să-ţi pui cu totul soarta în mâinile 
Domnului şi să arăţi că eşti gata să întâmpini fără cârtire, cu inimă bună, tot ce 
va place Domnului să trimită asupra ta. Dacă vei gândi, vei simţi şi vei face aşa 
la fiecare stih al rugăciunii tale, vei avea o rugăciune adevărată. 


Lecţia a treia 


Pentru a săvârşi cu mai mult spor rugăciunea, iată ce trebuie să taci: 

1) să ai pravilă de rugăciune, cu binecuvântarea părintelui tău duhovnicesc, nu 
mare ci atâta cât poţi împlini fără grabă în condițiile în care treburile tale 
obişnuite decurg normal; 

2) înainte de a te ruga, când ai timp liber, citeşte rugăciunile care intră în pravila 
ta şi adânceşte-te în înţelesul lor. Să prinzi deplin noima fiecărui cuvânt şi să o 
simţi, ca să şti dinainte ce trebuie să ai în suflet când citeai fiecare cuvânt. Dacă 
vei învăţa pe dinafară rugăciunile pravilei tale, cu atât mai bine. Dacă vei face 
aşa, în timpul rugăciunii îţi va fi mai lesne să le pricepi şi să le simţi. Rămâne o 
singură dificultate: gândul va fugi tot timpul la alte lucruri, iată care este soluţia: 

3) ştiind dinainte că gândul o să-ţi fugă, trebuie să te încordezi pentru a-ţi păstra 
luarea-aminte, când va fugi în timpul rugăciunii, adu-l înapoi; iar va fugi - adu-l 
iar înapoi, şi tot aşa de fiecare dată. Însă de fiecare dată să nu uiţi a reciti ceea ce 
ai citit în răstimpul cât îți fugea gândul (prin urmare, fără înţelegere şi simţire). 
Dacă îți tot fuge gâtului când citeşti un anume loc, citeşte-l de mai multe ori, 
până ce vei reuşi să îl citeşti cu înţelegere şi cu simţire. 


Dacă vei birui o dată această piedică, poate că a doua oară n-ai să te mai 
ciocneşti de ea şi chiar dacă te vei ciocni, nu te voi mai ciocni atât de tare. Se 
poate întâmpla însă şi ca un anumit cuvânt să aibă o lucrare atât de puternică 
asupra sufletului, încât acesta să nu vrea să mai rostească rugăciunea în 
continuare şi cu toate că limba continuă să spună cuvinte, gândul se reîntoarce 
mereu la locul care s-a întipărit în el. Dacă se întâmplă una ca asta. 


4) opreşte-te şi nu mai zi nimic, ci stăruie cu luarea-aminte şi cu simţirea asupra 
locului cu pricina. “îmbibă" sufletul tău cu el sau cu acele cugetări cărora le va 
da naştere şi nu te grăbi să ieşi din starea aceasta. Dacă vremea ţi-o îngăduie, 
mai bine să laşi pravila neterminată decât să strici starea accasta. Poate că ea te 
va adumbri, ca un înger păzitor întreaga zi. Lucrările harice de acest fel asupra 
sufletului în timpul rugăciunii înseamnă că duhul rugăciunii începe să se 
sălăşluiască în om, şi că atare starea aceasta trebuie păzită, fiindcă ea este 
mijlocul cel mai de nădejde pentru educarea şi întărirea duhului de rugăciune în 
noi. 


După ce ţi-ai încheiat rugăciunea, să nu treci imediat la alte îndeletniciri, ci stai 
şi cugetă măcar puţin ce înseamnă ceea ce ai săvârşit şi cu ce te îndatorează, 
străduindu-te să păstrezi şi după rugăciune ceea ce ţi s-a dat - dacă ţi s-a dat - să 
simţi în vremea rugăciunii. De altfel, dacă cincva săvârşeşte rugăciunea sa cum 
se cuvine, nici nu va vrea să se îngrijească de lucrurile din afară. Aşa este natura 
rugăciunii! Cu oricine se roagă bine se întâmplă ceea ce obişnuiau să zică 
strămoşii noştri când se întorceau de la Constanţinopol: „Cine a gustat dulce nu 
mai vrea amar”. Tocmai gustarea dulceţii rugăciunii e scopul pravilei noastre, 
şi dacă ea educă duhul rugăciunii, o face tocmai prin această gustare. 


Lecţia a patra 


Nu trebuie să nc oprim însă la metoda de început a educării duhului de 
rugăciune în noi, adică la săvârşirea pravilei potrivit cu menirea ei: trebuie să 
mergem mai departe. Amintiţi-vă cum se învaţă, de pildă, limbile străine. La 
început elevii învaţă cuvintele şi regulile gramaticale după cărţi, dar nu se opresc 
aici, ci se străduiesc să ajungă, şi chiar o fac, la stadiul în care fără ajutorul 
cărților pot să vorbească corect vreme îndelungată în limba studiată. La fel 
trebuie să facem şi în lucrarea rugăciunii. Ne deprindem să ne rugăm după 
cărțile de rugăciune, adică după rugăciuni gata făcute, lăsate nouă moştenire de 
către Domnul şi de către Sfinţii Părinţi, care erau sporiţi în rugăciune, dar nu 
trebuie să ne oprim aici. Trebuie să mergem mai departe şi, după ce ne-am 
deprins să ne întoarcem mintea şi inima spre Dumnezeu cu ajutor din afară, să 
încercăm să ne înălțăm şi singuri către EI, să ajungem la stadiul în care sufletul 
să vorbească în rugăciune cu Dumnezeu folosind propriile cuvinte, să se înalțe 
singur către EI, să 1 se deschidă singur şi să-l mărturisească ce e în el şi ce 
doreşte. Trebuie să ne învăţăm sufletul şi cu asta, şi voi arăta pe scurt cum 
propăşim în această ştiinţă. 


Și deprinderea de a ne ruga cu evlavie, cu luare-aminte şi cu simţire după cărțile 
de rugăciuni duce tot acolo. Dintr-un vas prea plin se varsă apa singură: din 
inima care prin pravila de rugăciune s-a umplut cu prisosință de lumina 
simţămintelor încep să ţâşnească de la sine rugăciuni către Dumnezeu. 


Există însă şi mijloace aparte îndreptate exclusiv către acest scop, pe care trebuie 
să le folosească oricine doreşte să sporească în rugăciune. 


Veţi spune: „De ce unii se roagă atâţia ani după cărţile de rugăciuni, dar încă 
n-au rugăciunea în inimă?” Eu cred că deoarece ei se încordează întrucâtva să 
se înalțe spre Dumnezeu numai atunci când săvârşesc pravila de rugăciune, iar 
apoi, în restul zilei, nu-şi amintesc de Dumnezeu. 


De pildă, ei sfârşesc rugăciunile de dimineaţă şi cred că au făcut totul faţă de 
Dumnezeu; după aceea, întreaga zi - treabă după treabă, grijă după grijă, iar de 
Dumnezeu nici vorbă, nici pomenire; poate doar spre seară (şi asta slavă lui 
Dumnezeu dacă se întâmplă!) le vine în gând că, iată în curând va trebui să se 
roage iarăşi. Prin urmare, chiar dacă Domnul le dă vreun simţământ bun 
dimineaţa, îl înăbuşă deşertăciunea şi grija de multe din timpul zilei. De aceea 
nici nu au chef să se roage seara: nu reuşesc deloc să-şi înmoaie măcar puţin 
sufletul, şi rugăciunea, îndeobşte, li se maturizează prost. 


Tocmai această greşeală aproape generală trebuie corectată, adică trebuie să 
facem în aşa fel ca sufletul să nu se întoarcă spre Dumnezeu numai atunci când 
stă omul la rugăciune, ci de-a lungul întregii zile să se înalțe către EI şi să 
rămână cu El. Cum se poate lace asta? Veţi vedea în cele ce urmează. 


Lecţia a cincea 


Ca sufletul să se înalțe către Dumnezeu şi să rămână cu el necontenit, trebuie în 
primul rând ca, de-a lungul întregii zile, să strigăm cât mai des spre Domnul cu 
fraze scurte, potrivit nevoii sufletului şi împrejurărilor în care ne aflăm. 


De pildă, 

= când începi ceva, zi: ,, Binecuvântează, Doamne"; 

— când sfârşeşti o treabă, zi: „Slavă Ție, Doamne! ” - şi nu numai cu limba, 
ci şi cu Simţământul inimii. 

— Scoate capul vreo patimă? Zi: ,„, Mântuieşte, Doamne, că pier”; 

— vine întuneric de gânduri tulburătoare? Strigă: „Scoate din temniță 
sufletul meu”. 

— Te trage păcatul spre nedreptate? Roagă-te: ,,Arată-mi, Doamne, calea ” 
sau ,, Nu da spre tulburare picioarele mele”. 

— Păcatele te apasă şi te mână la deznădejde? Strigă cu glasul vameşului: 
„Dumnezeule, milostiv fii mie, păcătosului! ” 


Și tot aşa, potrivit fiecărei situaţii. Sau pur şi simplu zi mai des: „Doamne, 
miluieşte; Stăpână de Dumnezeu Nascătoare, miluieşte-mă; îngere al lui 
Dumnezeu, păzitorul meu cel sfânt, apără-mă” sau strigă lăuntric cu oarecare 


alte graiuri de rugăciune. Străduieşte-te doar să strigi astfel cât mai des, făcând 
tot ce e cu putinţă ca strigătele acestea să iasă din inimă, ca rupte din ea. Dacă 
vom face aşa, vom avea dese înălțări gândite spre Dumnezeu din inimă, dese 
întoarceri spre Dumnezeu, deasă rugăciune, iar această îndesire ne va împărtăşi 
deprinderea de a vorbi cu Dumnezeu. 


Pentru ca sufletul să înceapă a striga astfel trebuie să-l silim însă mai înainte a 
întoarce întru slava lui Dumnezeu totul, orice lucrare a sa, de la cea mai mare la 
cea mai mică. 


Acesta e al doilea mijloc prin care învăţăm sufletul să se întoarcă mai des în 
timpul zilei spre Dumnezeu - căci dacă ne vom face lege din porunca apostolică 
de a face totul întru slava lui Dumnezeu, chiar când mâncăm sau bem (1 Cor. 10, 
3 1), negreşit ne vom aminti de Dumnezeu orice am face, şi ne vom aminti de EI 
nu Oricum, cu teama de a face vreun lucru nedrept şi de a-L jigni pe Dumnezeu 
cu gândul, cu cuvântul sau cu fapta. Asta ne va şi face să ne întoarcem spre 
Dumnezeu cu frică şi să cerem de la EI ajutor şi înţelepțire. 


Dar ca sufletul să facă toate întru slava lui Dumnezeu, el trebuie dispus spre asta 
de dimineaţa devreme, chiar de la începutul zilei, când omul iese la lucru şi la 
lucrarea sa până seara. Această dispoziție se face prin cugetarea la cele 
dumnezeieşti. Acesta este al treilea mijloc de a deprinde sufletul cu deasa 
întoarcere către Dumnezeu: cugetarea evlavioasă la însuşirile şi la lucrările 
dumnezeieşti, la scopul cunoaşterii lor şi la îndatoririle pe care le aşază ele 
asupra noastră, cugetarea la bunătatea, dreapta judecată, atotputernicia, 
omniprezenţa, atotştiința lui Dumnezeu, la faptul că El este Ziditorul şi 
Purtătorul nostru de grijă, la iconomia mântuirii întru Domnul lisus Hristos, la 
harul şi la cuvântul lui Dumnezeu, la Sfintele Taine, la Împărăţia Cerurilor, la 
oricare dintre aceste lucruri ai începe să te cugeţi, cugetarea va umple negreşit 
sufletul de un simţământ evlavios faţă de Dumnezeu. 


De pildă, 

— dacă vei începe să cugeţi la bunătatea lui Dumnezeu, vei vedea că eşti 
înconjurat de milele dumnezeieşti atât trupeşte cât şi duhovniceşte, şi vei 
cădea inaintea lui Dumnezeu revărsându-ți umilele simţăminte de 
recunoştinţă. 

— Dacă vei începe să cugeţi la atotştiinţa lui Dumnezeu vei afla că nimic din 
tine nu este ascuns de ochii lui Dumnezeu, şi negreşit vei lua hotărârea de 
a priveghea cu asprime asupra mişcărilor inimii şi minţii tale, ca să nu Îl 
jigneşti cumva pe Atotvăzătorul Dumnezeu. 

— Dacă vei începe să cugeţi la dreptatea dumnezeiască, te vei încredința că 
nici un lucru rău nu rămâne nepedepsit şi te vei hotări negreşit să cureți 


toate păcatele tale prin frângerea inimii înaintea lui Dumnezeu şi prin 
pocăință. 


Astfel, la orice însuşire şi lucrare dumnezeiască ai cugeta, orice cugetare de 
acest fel va umple sufletul tău de simțăminte şi dispoziţii evlavioase faţă de 
Dumnezeu. Fa va face să năzuiască drept către Dumnezeu toată ființa omului, şi 
este ca atare mijlocul cel mai simplu de a deprinde sufletul să suie către 
Dumnezeu. Vremea cea mai bună şi mai potrivită pentru aceasta e dimineaţa, 
când sufletul încă nu e împovărat de mulţimea împresiilor şi grijilor lumești, şi 
anume după rugăciunea de dimineaţa. După ce vei încheia rugăciunea, aşază-te, 
şi cu gândire sfințită prin rugăciune începe să cugeţi la o însuşire şi lucrare 
dumnezeiască, mâine la alta, şi dă sufletului tău aşezarea potrivită. Osteneala nu 
este multă - se cere doar dorinţă şi hotărâre, iar roada este multă. 


Cum se desfăşoară viaţa duhovnicească 


Când omul este dedat patimilor, el nu le vede în sine însuşi şi nu se rupe de ele, 
fiindcă trăieşte în ele şi prin ele; dar când lucrează asupra lui harul dumnezeiesc, 
el începe să desluşească în sine împătimirea şi păcătoşenia, şi le recunoaşte, se 
pocăieşte şi ia hotărârea să se înfrâneze de la ele. 


Începe lupta. La început, se luptă cu faptele; după ce se dezvaţă de faptele rele 
începe deja să se lupte cu gândurile şi simţămintele rele. Și aici lupta trece 
prin multe trepte, dar principalul iată care este: gândurile şi simţămintele nu 
se eliberează dintr-o dată de patimi şi de păcat, ci rămân în robia lor şi după 
ce faptele rele au fost curmate. Chiar dacă omul nu mai săvârşeşte atunci 
fapte păcătoase, sufletul se gândeşte la păcat şi se îndulceşte de aceste gânduri 
pătimaşe. Cine îşi lucrează cu râvnă mântuirea va băga de seamă aceasta fără 
întârziere. 


Luarea aminte îi descoperă neîncetat toată urzeala gândurilor pătimaşe care 
mişună înăuntrul lui. Băgând de seamă această neorânduială, el începe să alunge 
gândurile rele şi să înăbuşe mişcările pătimaşe, se deprinde să recunoască ce 
gând pătimaş îi vine cum începe acesta, cum se furişează, cum atrage şi 
amăgeşte sufletul. Totodată, se deprinde şi să îl biruie, să-l alunge şi să-l stingă. 
Războiul se prelungeşte, patimile sunt smulse din inimă tot mai mult, uneori 
chiar în întregime. 


Sunt smulse... Opriţi-vă luarea aminte asupra acestui fapt: ce înseamnă această 
smulgere a patimilor din inimă? Patimile sunt smulse, dar războiul nu încetează; 
sunt smulse din inimă, însă din firea noastră nu ies ci rămân in ea. Semnul 
faptului că o patimă a fost smulsă din inimă este că inima începe să nutrească 
dezgust şi ură față de patima cu pricina. Dar şi când omul ajunge la treapta 


aceasta nu înseamnă totuşi că gândurile pătimaşe nu mai vin şi nu mai încearcă 
să îi momească sufletul cu ele şi atunci vor veni asupra lui, încercând să-l 
smintească, chiar dacă fără nici un spor, fiindcă inima le doboară de la început 
cu ură şi cu dezgust. Patima a fost smulsă din inimă, însă rămâne lângă ea stă în 
afara ei ca un ispititor. 


Să presupunem că s-a întâmplat asta cu două, cu trei, cu toate patimile pe 
care le are cineva: cum credeţi că se va simţi omul în care se săvârşeşte acest 
lucru? Nu altfel decât necurat, fiindcă el, deşi urăşte necuratele patimi, tot le 
vede în sine: ba vine slava deşartă, ba osândirea aproapelui, ba lenevirea, ba 
pofta. Chiar dacă le respinge şi le alungă pe toate, nu poate totuşi să nu vadă că 
le poartă în sine şi prin urmare, nu poate să nu-şi dea seama că e bolnav de ele. 


Şezând în chilia sa, un mare nevoitor se învinuia singur, cu voce tare de felurite 
păcate. Ucenicii lui auzeau prin perete ce spunea el: „Ce frate, te-ai şi certat? ”. 
Apoi după puțină vreme: Încă nici nu au mijit zorii şi te-ai şi îndopat? ” pe 
urmă: ** Ehe, de-acum te-ai făcut judecător şi i-ai judecat pe toți?” şi aşa mai 
departe, Acestea erau de fapt nu păcate, ci veneau asupra lui gânduri, iar el se 
socotea deja necurat, părtaş la ele păcătos, deşi prin aspra sa vieţuire se afla pe 
înalta treaptă a desăvârşirii duhovniceşti. 


De aici reiese că pe cât este cineva mai desăvârşit pe atât se simte mai nepu- 
tincios în inima sa şi se învinuieşte de împătimire, deşi a respins şi a urât 
patimile. Şi nu numai atât se poate spune chiar că el se socoate pătimaş tocmai 
pentru că a respins patimile, fiindcă atâta timp cât inima lui nu a respins 
patimile, omul nu vrea să se recunoască vinovat de ele, ci îşi tot caută 
dezvinovăţiri. 


Ba if iaae 

Lecţie la mormântul aproapelui 


Slai lângă mormântul aproapelui tău: priveşte şi trage învăţătură! leri ochii 
aceştia vedeau, urechile acestea auzeau, gura aceasta vorbea şi trupul acesta era 


în mişcare dar duhul de viaţă a plecat, şi ce se află acum înaintea ta?... Deci 
fiecare să-şi amintească această clipă şi să se poarte aşa cum îi insuflă amintirea 
el. 


Acum ei, mâine noi: calea e una singură. Nu căuta plăceri pentru văz şi auz 
mâine, ochiul se va închide şi urechea va înceta să mai audă. Nu-ţi lăsa în voia 
lor mâinile şi picioarele - mâine le va lega mâna morţii şi pe tine însuţi te va 
fereca de pat, din care nu te vei mai scula. Nu-ţi dori locuinţe luxoase - iată în ce 
veşmânt te vor îmbrăca mâine şi iată ce casă îţi vor pregăti. Nu-ţi dori decoraţii - 
ele vor fi puse în jurul sicriului tău, parcă batjocorind slava ta deşartă. Nu te lega 
de pământ şi de nici un lucru pământesc mâine coasa morţii va tăia toate aceste 
legături şi împotriva voii şi a dorinţei tale vei merge în altă parte, unde toate sunt 
pe dos faţă de cele pământeşti. Deci mută-te din timp acolo cu gândul şi cu 
inima, ca atunci când te vor duce în acel tărâm să nu te trezeşti ca într-un loc 
străin, ale cărui rânduieli nu le cunoşti. 


Sfânta Rusie 


Adeseori ne lăudăm: „Sfânta Rusie, Rusia pravoslavnică”. O, dacă am fi şi am 
rămâne pentru totdeauna sfinţi şi pravoslavnici, sau măcar iubitori de sfinţenie şi 
de Pravoslavie! Ce chezăşie sigură că nu putem fi înfrânți am avea în aceste 
titluri! Însă... uitaţi-vă în jurul vostru. Întristătoare este nu numai pervertirea 
moravurilor, ci şi apostazia de la mărturisirea pe care ne-o porunceşte 
Pravoslavia. Oare s-a mai auzit vreodată în limba rusă hulă asupra lui Dumnezeu 
şi a Hristosului Lui? Iar acum inşii nu numai că gândesc, ci şi spun, şi scriu, şi 
tipăresc atâtea lucruri potrivnice lui Dumnezeu că sufletul este cuprins de groază 
şi de cutremur. Şi credeţi că o să rămânem nepedepsiţi? Nu. Cel ce locuieşte în 
ceruri ne va răspunde întru iuţimea Sa şi întru mânia Sa ne va tulbura (Ps. 89, 7). 


Ne atrage Apusul, dar în Apus deja apune soarele dreptăţii -- iar noi, răsăritenii, 
suntem datori să rămânem în lumină şi nu numai pe noi înşine să ne luminăm, ci 
şi pe ceilalți. Nu demult a luat fiinţă o coaliție politică împotriva noastră: ne-am 
unit cu toţii într-un singur cuget, într-o singură dorinţă, şi coaliția parcă nici n-ar 
fi existat. Sâ facem acelaşi lucru şi în privinţa credinţei. Acolo, în Apus, este o 
altă coaliție, îndreptată împotriva sfintei noastre credinţe: se ridică unii după alții 
învăţători mincinoşi, pornesc nori de învățături mincinoase ca să întunece 
soarele care ne luminează. 


O, de-ar da Dumnezeu ca şi în alungarea acestor vrăjmaşi să ne unim toţi cu 
unirea cea vie de cuget a Pravoslaviei şi prin strădaniile obşteşti să suflăm de pe 
pământul Rusiei praful cel stricător adus din Occident! lată, englezii se disting 
acum prin fidelitatea faţă de principiile credinţei lor - iar înainte ce era la ei? La 
ei au început învăţăturile atee - cum au reuşit să se curăţească? lată cum: când 


ateii au început să-şi răspândească la ei învăţăturile, s-au sculat toţi, atât clericii, 
cât şi mirenii (ba chiar mai mult mirenii) şi, prin convorbiri, predici, adunări, 
scrieri, au răsturnat toate cugetările deşarte ale luptătorilor împotriva lui Hristos, 
i-au convins pe toți de minciuna acestor cugetări şi astfel au salvat credinţa în 
patria lor. Necredinţa a trecut la francezi şi la nemți, iar de la ei vine şi la noi şi 
se răspândește tiptil. Ce să facem? Să lăsăm lucrurile cum sunt? Dar atunci totul 
se va strica în credinţă. Trebuie să înviem duhul Pravoslaviei în noi înşine şi să 
ne unim în ridicarea împotriva oricărui fel de a gândi care nu conglăsuieşte cu 
ea. Numai prin asta îi vom învinge pe vrăjmaşii lui Hristos, aşa cum am învins 
coaliția politică a vrăjmaşilor patriei noastre. 





Viaţa în Dumnezeu şi cu Dumnezeu 


Ce să însemne cuvintele Apostolului: De acum nu mai viez eu, ci viază întru 
mine Hristos (Gal, 2, 20)? Înseamnă că el nu mai avea propria vrere şi 
înţelegere, ci numai vrerea şi înţelegerea lui Hristos; doar puterile trupului şi ale 
duhului erau ale Apostolului, iar cel care lucra în el era Hristos. Cum s-a ajuns la 
asta? Simplu: Apostolul s-a lepădat de voia sa şi s-a supus pe deplin voii lui 
Dumnezeu. 


Ramura nu trăieşte prin propria sevă, ci prin seva pomului: şi noi, dacă vrem să 
trăim cu adevărat, trebuie să trăim nu prin mişcarea, ca să zic aşa, proprie, ci 
prin mişcările care vin de la Hristos Mântuitorul. Sfânta Lui voie trebuie să 
devină legea vieţii noastre, care exclude orice înrâurire din afară ce ar intra în 
noi asumându-și calitatea de lege dominantă şi definitorie. Actul hotărârii la o 
asemenea supunere față de voia Domnului este altoire a noastră pe EI ca pe un 
pom al vieţii, iar rămânerea în această supunere este rămânerea în altoirea pe EI, 
în împărtăşirea de viaţa Lui, altfel spus într-o relaţie cu El potrivit căreia toate 
puterile dumnezeieşti cele ce sunt spre viaţă (v. 2 Pt. 1, 3) se revarsă de la EI în 
noi fără împiedicare. 


Rânduiţi-vă astfel, şi vor veni în voi tărie şi putere morală, bună rânduială şi 
bună rodire a vieţii; şi toate acestea vor începe să se facă în aşa fel încât nici 
nu vă veţi da scama de unde aţi căpătat asemenea chibzuinţă şi inventivitate în 
găsirea mijloacelor, de unde atâta ştiinţă de a le folosi la vremea potrivită, cu 
măsura potrivită şi în locul potrivit. lată care e taina acestui fel de viaţă: când 
ia naştere supunerea fără cugetare în deşert faţă de voia lui Dumnezeu, atunci 
Dumnezeu este cel ce lucrează întru voi şi ca să voiţi şi ca să lucraţi după 
buna voinţă (Filip. 2, 13) iar unde este Dumnezeu, e totul! 


Aşadar, dacă vrei această desăvârşire şi acest bine, rânduieşte viaţa în aşa fel ca 
orice pas al tău, orice acţiune a ta, fie ea lăuntrică sau exterioară, să fie împlinire 
a voii lui Dumnezeu - împlinire conştientă, dar fără cârtire şi fără cugetare în 
deşert. Şi le vei primi. Jar în acest scop iată ce să faci: adânceşte-te binişor în 
starea ta, apoi desfăşoară cuvântul lui Dumnezeu, alege de acolo toate 
regulile care se potrivesc cel mai bine cu starea ta şi defineşte prin ele felul în 
care trebuie să acţionezi şi ce atitudine trebuie să ai faţă de toate câte se 
întâmplă în viaţa ta. După ce ai definit lucrurile acestea, ia hotărârea 
nestrămutată de nu face nimic decât după acest îndreptar, fără a te gândi la 
urmări, până la moarte: nu trebuie să te abaţi de la voia lui Dumnezeu, o dată 
ce ai cunoscut-o, nici dacă ar trebui să plăteşti cu viaţa. 


De pildă, 

— sunteţi soţ şi soție; vedeţi ce vă porunceşte Domnul, şi aşa să vă rânduiţi 
viața: bărbate, să-ţi iubeşti femeia; femeie, să-ţi iubeşti bărbatul şi să-l 
asculți în orice privinţă. 

— Sunteţi mamă şi tată; vedeţi cum vi se porunceşte în cuvântul lui 
Dumnezeu să vă purtaţi, şi luaţi hotărârea de a face fără abatere aşa şi 
nu altfel. 

— Sunteţi fiu şi fiică: aflaţi ce scrie despre voi în Scriptură, şi bine va fi de 
voi, şi veţi deveni tineri cu bună cuviinţă înaintea lui Dumnezeu şi a oa- 
menilor. lar de exemplul dezmăţaţilor tineri „emancipaţi ”, care acum 
sunt tot mai mulţi pretutindeni, să nu vă lăsaţi atraşi şi să ştiţi că felul lor 
de viaţă şi de purtare este urât de Dumnezeu, potrivnic lui Dumnezeu, 
blestemat... 

= Eşti judecător? Cum este scris în cuvântul lui Dumnezeu să faci judecată, 
aşa să judeci. 

—> Eşti negustor? la seama cum porunceşte cuvântul lui Dumnezeu să faci 
comerț şi să nu te abaţi de la el. 

— Eşti Slugă? Vezi ce arată cuvântul lui Dumnezeu că trebuie să facă 
slugile, şi aşa să faci. 


Pe scurt: fiecare să afle în amănunt ce hotărâri ale voii dumnezeieşti îl 
privesc, să cerceteze călăuzit de ele viaţa sa şi să îşi facă o imagine limpede a 
felului în care trebuie să împlinească voia lui Dumnezeu. 


După aceea, ia hotărârea neclintită de a împlini iară să stai pe gânduri şi mai 
ales iară să le gândeşti la urmări. Tocmai prin asta se deosebeşte adevărata 
supunere faţă de voia lui Dumnezeu: o dată ce a cunoscut-o, o face fără să stea 
pe gânduri. 





Spune-ţi de fiecare dată în inima ta: 





Şi în orice situaţie în care ştii limpede voia lui Dumnezeu, să ai 
totdeauna această dispoziţie în suflet - iar dacă vei începe să cugețţi la urmări. 
Fără îndoială te vei abate de la calea dreaptă şi vei păcătui. 


Să presupunem, de pildă, că ai fost jignit; voia lui Dumnezeu se ştie: trebuie 
Să ierţi. Ei bine, iartă fără să stai pe gânduri, iar de vei sta pe gânduri: „Ce va 
ieşi din asta?"', le vei pierde; vor veni gânduri cum că toţi vor începe să te 
considere om fără caracter, care n-are conştiinţa propriei demnități: „astăzi”, 
vor zice etc, „.te-a jignit unul, mâine o Să te jionească altul, pe urmă altul - 
viața ta o să devină un calvar” şi atunci vei spune: „Nu, nu se poate să iert, 
trebuie să mă apăr””, şi vei începe să te aperi, şi o să vină tulburare asupra ta - 
şi de ce? Fiindcă voia lui Dumnezeu a fost încălcată - şi de ce a fost încălcată? 
Fiindcă te-ai gândit la urmări. Spune îndată: “Ieri, fiindcă aşa a poruncit 
Dumnezeu ”, şi toate şovăielile vor pieri. Doar în întreaga lume Stăpân este 
unul singur -- Domnul, EI vede toate, şi nu îl va uita vreodată pe cel ce 
împlineşte fără abatere voia Lui. 


Luati-i pe sfinţii mucenici; i s-a propus fiecăruia dintre ei: „Leapădă-te de 
Hristos, sau uite ce chinuri te aşteaptă!” Ei ştiau voia Domnului pentru această 
situaţie: „Cine se va lepăda de Mine înaintea oamenilor, şi Eu Mă voi lepăda de 
El înaintea feţei lui Dumnezeu (v. Le. 12, 9)”, şi au mărturisit fără să se 
gândească la urmări: „Noi suntem creştini şi de Hristos nu ne vom lepăda”, şi au 
răbdat cu bărbăţie chinurile de tot felul. Dar dacă ar fi căzut pe gânduri: „Ce 
chinuri groaznice, nu voi răbda; las că mă lepăd cu limba, dar în inima mea o să 
rămân creştin şi-o să mă pocăiesc pe urmă”, nu ar fi rezistat. Şi într-adevăr, au 
fost şi unii pe care aceste gânduri i-au abătut de la calea dreaptă. 


Acum, mulți părinţi au dat frâu liber copiilor la dezmăţ - şi de ce? Nu fiindcă nu 
ştiau că trebuie să-i ţină în frica de Dumnezeu, ci fiindcă au început să cugete: 
„Păi ce-o să creadă oamenii despre noi, acum toţi sunt aşa...” şi alte prostii de 
acest fel. Au început să judece astfel, şi au dat frâu liber copiilor, şi i-au pierdut. 
lar dacă ar fi hotărât fără şovăire: „Pentru nimic în lume, în nici o privinţă n-o să 
le dăm îngăduinţă la rău; cum a poruncit Domnul să ne îndrumăm copiii, aşa o 
să şi facem, şi pe copii îi vom învăţa cu severitate, ca nici prin cap să nu le 
treacă să se abată câtuşi de puţin de la rânduielile vieţii creştineşti”. Dacă 
părinţii ar face aşa, n-ar apărea la noi asemenea urâciuni, care fără multă 
întârziere vor face ţara noastră de poveste, spre batjocura întregii lumi. 


Pe de altă parte, de ce s-au aruncat copiii în dezmăţ? Fiindcă au început să 
„gândească” - mai bine zis să nu gândească, ci să fie purtaţi de vântul care le 
suflă lor prin cap. Lor li se pare că dau dovadă de nu ştiu ce mare înţelepciune, 


când în realitate nu fac altceva decât să repete istoria strămoaşei Eva, care s-a 
lăsat momită de năluca atotştiinţei. 


Să ne izbăvească Domnul de asemenea rânduieli: pe părinţi de indulgenţa faţă de 
păcat, iar pe copii de duhul rău al neascultării! 





Dragostea - cununa vieţii creştine 


Un oarecare cărturar s-a apropiat de Domnul şi l-a întrebat: „Cum să moştenesc 
viaţa veşnică?" Cărturarul - om care studia legea dată de Dumnezeu şi se 
odihnea în ea (v. Rom. 2, 17) ar fi trebuit să ştie şi singur asta; tocmai de aceea 
Domnul l-a întrebat: „Cum scrie despre asta în lege? Citeşte”. Cărturarul a citit: 
Sâ iubeşti pe Domnul Dumnezeul tău din toată inima ta şi din tot sufletul tău, şi 
din toată virtutea ta şi din tot cugetul tău şi pe aproapele tău ca pe tine însuţi (Lc. 
10, 27). Atunci Domnul i-a zis: Drept ai răspuns aceasta fă şi vei fi viu, adică a 
întărit răspunsul lui şi a adeverit că n-are rost să întrebe cineva de altă cale spre 
viaţa veşnică şi spre mântuire: atare cale nu este şi nici nu poate fi. lubeşte-L pe 
Dumnezeu, iubeşte-ţi aproapele: asta e totul! 


Ce catehism scurt! Ce legiuire simplă! Doar două propoziţii: „iubeşte-L pe 
Dumnezeu ”, „iubeşte-ţi aproapele”, ba chiar una singură, un Singur cuvânt: 
„iubeşte”, fiindcă cel care Îl iubeşte cu adevărat pe Dumnezeu, acela deja îl 
iubeşte în Dumnezeu şi pe aproapele, şi care îşi iubeşte cu adevărat aproapele, 
acela Îl iubeşte deja pe Dumnezeu. 

„Și atunci”, vor zice unii, „de ce lucrurile sunt atât de complicate şi din partea 
lui Dumnezeu, şi din partea oamenilor? De ce toate aceste tipice, sfinţiri, 
taine, acest sistem deloc restrâns de învățături? De ce aceste uşi înguste şi 
această cale strâmtă? La ce bun nevoinţele cu care se nevoiesc oamenii Să 
intre pe uşile cele strâmte, şi la ce hun aceste posturi, privegheri, rugăciuni şi 
aşa mai departe - panoplia pe care trebuie s-o ia cei ce merg la viaţă?” Ca să 
ne înalțe la dragoste. Dragostea este lumina şi roada în viața noastră 
duhovnicească. Multă osteneală, multe nevoinţe trebuie să ai ca să aduci această 


roadă. La pom înaintea roadei este floarea, înainte florii frunza şi ramurile, 
înaintea ramurilor — trunchiul, înaintea trunchiului rădăcina, înaintea rădăcinii - 
sămânţa. Şi în viața duhovnicească este la fel: la început cade sămânţa 
cuvântului de mântuire în pământul inimii noastre, din această sămânță iese 
mlădița cu frunze şi cu ramuri, apoi se formează pomul, pomul dă roadă, iar 
roada aceasta este dragostea. Ea este scoasă din întreaga alcătuire a 
lucrurilor şi ostenelilor mântuitoare, şi ca atare însufleţeşte şi plineşte toate 
prin sine. 


În adevărata sa formă, dragostea este raiul duhovnicesc. Ba este aşezare 
sufletească plină de căldură, paşnică, bine voitoare, vie, pururea mişcătoare şi 
făcătoare de bucurie - nu asemenea unui oaspete care vizitează pentru o vreme 
sufletul nostru, ci statornică, tare, adânc înrădăcinată, nedespărțită de noi prin 
însăşi firea ei, la fel ca respirația sau ca bătăile inimii. Cel în care s-a sălăşluit 
acest simţământ, această putere, este fericit cu fericire adâncă, nelulburată. Chiar 
dacă este totdeauna în osteneală, nu vede şi nu simte nici osteneala, nici 
necazurile, nici piedicile, fiindcă înseşi greutăţile care apar în calea dragostei n-o 
micşorează, ci o înalță, după cum vântul nu stinge, ci întăreşte şi întinde tot mai 
mult flacăra. 


Da, dragostea este rai, însă rai pierdut. Intri în tine însuţi şi nu îl afli acolo, vezi 
că în țarina inimii nu creşte acest pom al vieţii. De ce? Fiindcă inima s-a 
înţelenit cu pomii cei răi ai patimilor, ce înăbuşă dragostea. Unde se află patimă, 
acolo nu e loc pentru dragoste. 


= Dragostea se milostiveşte: cum va sta ea în inimă, dacă acolo domnesc 
nepăsarea cea împietrită faţă de suferinţele celorlalți? 

=> Dragostea nu pizmuieşte: cum va sta ea în inimă, dacă acolo trăieşte 
pizma? 

— Dragostea nu se înalţă şi nu se mândreşte: cum va sta ea în inimă, dacă 
acolo stăpânesc trufia şi slava deşartă? 

= Dragostea nu caută ale sale (1 Cor. 13, 5): cum va sta ea în inimă, dacă 
acolo punctul de plecare a faptelor, a cuvintelor şi gândurilor omului este 
iubirea de sine? 

= Dragostea nu face necuviinţă: cum va sta ea în inimă, dacă aceasta este 
plină de patimi necuviincioase? 

= Dragostea nu se bucură de nedreptate: cum va sta ea în inima înclinată 
spre vorbirea de rău, spre judcearea aproapelui şi spre clevetire? 


Mai întâi dezrădăcinaţi aceşti pomi răi ai patimilor, şi în locul lor va creşte un 
singur pom cu multe ramuri, ce dă şi floare, şi roadă duhovnicească. Însă îndată 
ce veţi începe să dezrădăcinaţi patimile, veţi păşi negreşit pe calea cea strâmtă şi 
necăjită, vă veţi întâlni cu necesitatea de a lua armele nevoinţelor şi ale 


lipsurilor, veţi fi nevoiţi să treceţi prin toate legiuirile sfinţitoare, îndreptătoare şi 
călăuzitoare ale Bisericii lui Dumnezeu, adică înainte de a intra în unirea 
dragostei sunteţi datori să purtaţi multe osteneli şi să vă îndreptați puterile spre 
multe îndeletniciri duhovniceşti, ca şi cum aţi trece printr-o pădure spre a ieşi în 
poiana cea veselă, presărată cu multe flori, a dragostei. 

Este limpede: calea spre acest scop nu este scurtă şi nici uşoară. Ca atare, auzind 
flecăreala noilor „filantropi”, nu vă lăsaţi cu uşurătate pradă strigătului amăgitor: 
„Jos cu toate celclalte! Ajunge dragostea!” Aşteptaţi cu „Jos toate celelalte”. Mai 
înainte, treceţi cu răbdare prin toale regulile vieţii evlavioase, pe care vi le pune 
înaintea Sfânta Biserică - prin toate, de la cele mici până la cele mari, căci doar 
prin asta veţi ajunge la dragostea cea adevărată. lar când va veni dragostea cea 
adevărată, ea însăşi vă va învăţa ce să faceţi cu toate cele pe care le socoate de 
prisos „filantropia” imatură şi lipsită de experienţă duhovnicească. 


Dacă cuvântul nostru către noi înşine ar fi atât de puternic că am putea să 
spunem: „De acum Îl voi iubi pe Dumnezeu şi îmi voi iubi aproapele” şi 
dragostea s-ar înscăuna pe loc în inima noastră, bine ar fi - însă în realitate, de 
cele mai multe ori, se întâmplă cu totul altfel. Gândul şi limba zic: „Voi iubi”. 
însă inima merge împotriva acestor vorbe şi cugetări, şi când vine prilejul de a 
face faptele dragostei se leapădă de ele, chiar şi în clipele când este atrasă de 
ideile „filantropice”. De ce? Fiindcă inima este împietrită prin egoism, trufie, 
senzualitate, lăcomie, pe care nu le poţi alunga doar cu fraze la modă. Tocmai de 
aceea Apostolul, când scrie despre dragoste, spune: Urmează dragostea (1 Cor. 
14, I; 1 Tim. 6, 11), adică năzuiţi cu tărie către dragoste, şi îmbrăcaţi-vă întru 
dragoste (Colos. 3, 14), adică osteniţi-vă cu încordare ca să o dobândiţi şi rugaţi- 
vă ca Dumnezeu să vă dăruiască duhul dragostei (2 Tini. 1, 7), fuindcă dragostea 
de la Dumnezeu este (1 In. 4, 7), vărsată în inimile noastre prin Duhul Sfânt 
(Rom. 5, 5), iar darul Duhului trebuie meritat şi atras: numai prin vorbe nu 
ajungi la asta. 
Dragostea de Dumnezeu 


Este în noi dragoste de Dumnezeu sau nu? Pentru a da răspuns la această 
întrebare, să intrăm în noi înşine, să privim imprejur şi să căutăm semne simple 
şi apropiate înţelegerii oricui, după care să judecăm fără greş în această privinţă. 


Cine este îndrăgostit vorbeşte mereu despre persoana iubită; cu oricine s-ar 
întâlni începe îndată să vorbească despre ea sau abate treptat spre ea făgaşul 
discuţiei. Aşa şi aici: cine îl iubeşte pe Dumnezeu vorbeşte cu plăcere doar 
despre El numai spre El abate făgaşul discuţiilor sale şi când începe să vorbească 
despre El nu se mai satură. Nu se simte bine decât acolo unde se vorbeşte despre 
Dumnezeu şi despre lucrurile Lui, iar acolo unde se vorbeşte despre una şi alta 
se plictiseşte îngrozitor. 


Dimpotrivă: cine nu-l iubeşte pe Dumnezeu, acela nu vorbeşte despre EI din 
proprie iniţiativă şi se fereşte de cei cărora le place să vorbească despre EI, în 
schimb când se vorbeşte de probleme ale acestei vieţi - comerciale, juridice, 
militare, mă rog. savante, numai dumnezeieşti să nu fie acolo se simte în largul 
său şi nu-l mai scoţi nici cu arcanul din locurile unde oamenii se ocupă, cu 
noutăți, mode, bârfe şi jocuri de noroc. Neobosit este când se discută despre 
lucruri deşarte şi lumeşti, dar îndată ce este vorba de Dumnezeu şi de mântuirea 
sulletului zice două-trei cuvinte fără nici un chef pe urmă amuţeşte. 


Cu adevărat din prisosul inimii vorbeşte gura: multe găseşte de spus despre 
lucrurile cu care e plină inima. 


Să vedem acum şi să gândim în ce constau discuţiile noastre şi se va arăta de la 
sine dacă este în noi dragoste de Dumnezeu sau nu. 


Cine este îndrăgostit, acela se grăbeşte să meargă acolo unde speră că se va 
întâlni cu cel iubit, ori că va primi veste despre el, ori că va da peste cineva care 
aminteşte de el. Aşa şi aici: cine Îl iubeşte pe Domnul se grăbeşte să meargă la 
biserică, unde Domnul arată în chip aparte prezenţa Sa unde credincioşii intră în 
cea mai apropiată împărtăşire cu sfinţii lui Dumnezeu, ce sunt înfățişaţi ochilor 
lor şi aud cuvântul privitor la El. Cine ÎL iubeşte pe Domnul, acela caută să fie 
părtaş la Sfintele Taine, se străduieşte cu încordare să treacă prin ansamblul 
rânduielilor şi rugăciunilor bisericeşti, fiindcă simte în el urma bunei miresme a 
lui Hristos; simte dulceaţă şi căldură în biserică, la fel ca în casa tatălui său. Se 
grăbeşte să prindă începutul slujbei şi cu oarecare amărăciune iese din biserică 
la sfârşitul ei. lar cine nu-l iubeşte Domnul nu poate fi adus cu nici un preţ în 
biserică, când alții merg acolo, el rămâne acasă ori merge la teatru şi la petreceri, 
iar dacă trece pe la biserică o face fără chef nu de la începutul slujbei şi nu ca să 
se roage, ci ca să se mai vadă cu cunoscuţii. Şi el posteşte şi se împărtăşeşte o 
dată pe an, însă de silă fiindcă aşa este obiceiul, iar despre rugăciuni ce să mai 
vorbim: nu au fost scrise pentru el. Pe un asemenea om îl trec fiorii la simplul 
gând despre biserică sau despre vreun lucru bisericesc. 


Să stăm acum şi să ne gândim ce atitudine avem faţă de Biserică şi faţă de 
întreaga ei rânduială şi vom vedea dacă-L iubim sau nu pe Dumnezeu. 


Celui îndrăgostit nu-i poate ieşi din cap gândul la cel iubit; când este singur, 
vorbeşte cu el în gând, închipuindu-şi faţa lui cu drag. Aşa şi aici: cine ÎL iubeşte 
pe Domnul nu se depărtează de gândul la EI şi îndată ce prinde vreo clipă liberă 
se întoarce către EI în cugetul său şi stă de vorbă cu EI din inimă, cu căldură. 

După legiuitele îndeletniciri, pe care i le pretind problemele familiale ori 
serviciul şi meseria, nu caută distracții, ci se grăbeşte să se însingureze ca să fie 
cu Domnul său, să se adâncească în cugetarea la cele dumnezeieşti, să se 


gândească la iconomia mântuirii noastre, la soarta ultimă a omului, la plata care 
îl aşteaptă pe fiecare dintre noi şi la celelalte de acest fel sau să se roage, sau să 
citească vreo carte mântuitoare de suflet şi să-şi împrospăteze capul cu 
adevărurile cuprinse acolo. 


Iar pentru cel ce nu-L iubeşte pe Domnul, a rămâne singur este un adevărat chin; 
după ce termină treaba, se grăbeşte să meargă în vizită sau la teatru, sau la club. 
sau şi mai rău. lar dacă nevoia sau boala îl silesc să rămână singur, ce face? 
Nimic nu face: fie visează la nimicuri, fie cugetă la vreun plan lumesc, fie citeşte 
vreo galimatie de roman. 


Deci să ne cercetăm, să aflăm cum stăm în această privinţă şi vom vedea dacă-L 
iubim pe Dumnezeu sau nu. 


Să nu ne întindem mai departe. Ne ajung şi aceste semne pentru a vedea dacă 
este în noi dragostea de Dumnezeu sau nu, şi prin aceasta fie să aflăm 
mângâiere, fie să ne umplem de grija cea bună sufletul. 


Cine este de-al nostru și cine nu este de-al nostru 


Cine crede şi mărturiseşte că Dumnezeu, Cel Unul prin fire este întreit în Feţe: 
Tatăl, Fiul şi Sfântul Duh, şi că Aceştia Trei sunt nu nume ale uneia şi aceleiaşi 
Feţe şi nici ale feluritelor lucrări ale aceleiaşi Feţe ci Trei Ipostasuri ale Singurei 
Dumnezeiri - acela e de-al nostru. 


Cine crede şi mărturiseşte că acest Dumnezeu în Trei Ipostasuri, Atotdesăvârşit 
din sloboda Sa voie fără nici o nevoie dinlăuntru sau din afară, a făcut această 
lume în şase zile doar prin cuvântul Său, fără să se amestece cu ea ci rămânând 
în Sine întreg şi neschimbat deşi este Pretutindenea şi toate plineşte acela e de-al 
nostru. 


Cine crede şi mărturiseşte că Atotbunul Dumnezeu, după ce a făcut lumea, nu a 
lăsat-o în voia soartei şi nu a ferecat-o în lanţurile predestinării, ci cu libertatea şi 
stăpânirea cu care a zidit-o o şi cârmuieşte şi cu bunătate se îngrijeşte de toată 
făptura, dar în primul rând de cea înţelegătoare, toate îndreptându-le slobod spre 
bunele Sale scopuri, fără a fi strâmtorat de legile firii care nu sunt în sine altceva 
decât arătări ale voii Lui, şi ca atare se află pe de-a-ntregul în stăpânirea Lui 
fiind schimbate de EI acolo unde o cere nemărginita Lui înţelepciune acela e de- 
al nostru. 


Cine crede şi mărturiseşte că noi, fiind zidiți să avem împărtăşire cu Dumnezeu 
de-a pururea şi nestrămutată fericire împreună cu EI, am căzut de la EI în 
protopărinţii noştri prin călcarea poruncii Lui, am atras asupră-ne dreapta Lui 


mânie şi am ajuns sub pedeapsă vremelnică şi osândă veşnică, şi că din această 
pricină tot răul cel văzut, pe care îl încercăm, fie el lăuntric sau în afară, nu este 
pentru noi stare firească sau urmare a mărginirii noastre, ci roadă nemijlocită a 
păcatului, pedeapsă care doar prin milostivirea lui Dumnezeu a fost întoarsă în 
unealtă prin care să ne curățim, cu condiția credinţei şi a pocăinţei cu smerită 
supunere faţă de voia lui Dumnezeu - acela e de-al nostru. 


Cine crede şi mărturiseşte că Domnul, mişcat de dragoste, nesuferind ca făptura 
Lui cea iubită - omul - să piară în starea aceasta nenorocită, bine a voit a Se 
pogorî pe pământ, a lua asupra sa firea omenească, a mulţumi prin pătimirea şi 
moartea Sa dreptatea lui Dumnezeu şi înălţându-Se la cer şi şezând de-a dreapta 
lui Dumnezeu Tatăl după înviere, 1-a deschis iarăşi omului intrare slobodă la 
împărtăşirea vie cu Dumnezeu - acela e de-al nostru. 


Cine crede şi mărturiseşte că puterile dumnezeieşti de reaşezare a omului, cele 
ce sunt spre viaţă şi bună credință (2 Pt. 1, 3), sunt aşezate de Domnul în 
Biserica Sa cea Sfântă ca în singurul nostru spital duhovnicesc şi lucrează în ea 
prin Duhul Sfânt, în Sfintele Taine şi în celelalte rânduieli simţitoare, asupra 
tuturor celor ce se apropie de ele cu inimă deschisă prin credință şi că alt mijloc 
de primire a puterilor harice nu este şi nu poate fi, orice ar născoci şi oricum ŞI- 
ar închipui că se pot înduhovnici altfel minţile visătoare - acela e de-al nostru. 


Cine crede şi mărturiseşte că oricine caută mântuire trebuie în primul rând să 
facă pocăință cu hotărârea nestrămutată de a nu mai păcătui chiar dacă asta l-ar 
costa viaţa, iar după accea să se apropie de Taina Împărtăşaniei pentru a primi 
har ca puterile sale cele fireşti să se întărească spre bine, şi apoi să meargă după 
puterea sa pe calea poruncilor lui Hristos între toate aşezămintele şi rugăciunile 
sfințitoare ale Bisericii, de care este neapărată nevoie ca să se aprindă în noi 
duhul harului, sub înrâurirea nevoinţelor lepădării de sine spre omorârea 
patimilor, până ce va ajunge, în cele din urmă, în luminatul tărâm al nepătimirii 
şi curăției, întru măsura vârstei plinirii lui Hristos (Efes. 4, 13) acela e de-al 
nostru. 


Cine crede şi mărturiseşte că intrând în împărtăşirea cu Dumnezeu, cei ce merg 
pe această cale intră totodată şi în împărtăşire cu lumea cea nevăzută - cu îngerii 
şi cu toți sfinţii care înaintea lor au plăcut lui Dumnezeu şi alergând sub 
acoperământul lor, primesc de la ei, şi mai ales de la Preacurata Stăpâna noastră 
de Dumnezeu Născătoarea şi Pururea Fecioara Maria, atotputernica noastră 
ocrotitoare şi mijlocitoare, ajutor la bună vreme - acela e de-al nostru. 


Cine crede şi mărturiseşte că pentru păcatul strămoşesc sufletul se va despărţi de 
trup prin lucrarea morţii şi va rămâne în această despărțire până la învierea şi 
judecata ce vor să fie, fie hrănindu-se cu nădejdea veşnicei fericiri (dacă a urmat 


întru totul voii lui Dumnezeu), fie chinuindu-se cu groază muncilor veşnice 
(dacă s-a împotrivit poruncilor Domnului) - acela e de-al nostru. 


Iar cine nu crede în Sfânta Treime şi crede că Tatăl, Fiul şi Sfântul Duh nu sunt 
Feţe ale Singurei Dumnezeiri, ci doar nume ale aceleiaşi Feţe acela nu-i de-al 
nostru. 


Cine tăgăduieşte că Dumnezeu este Făcătorul şi Purtătorul de grijă şi se ţine de 
crezul că lumea, cu toate făpturile din ea a luat naştere din întâmplare şi se 
cârmuieşte singură acela nu-i de-al nostru. 


Cine nu crede în Sfânta Biserică ca în singurul spital duhovnicesc care cuprinde 
în sine toate puterile de reaşezare a noastră, socotind Sfintele ei Taine şi 
mijloace simţitoare drept simple ritualuri fără putere lăuntrică - acela nu-i de-al 
nostru. 


Cine visează să primească puterea simțitoare a lui Dumnezeu prin oarece mijloc 
tainic şi nevăzut, iar nu prin cel înfățişat de Sfânta Biserică acela nu-i de-al 
nostru. 


Cine se înstrăinează de împărtăşirea cu sfinţii şi tăgăduieşte cu dispreţ mijlocirea 
şi ocrotirea lor ca şi lucrările pierzătoare ale duhurilor răutăţii celor de sub ceruri 
- acela nu-i de-al nostru. 


Cine nu recunoaşte că ne trebuie ncvoinţa şi toate lucrările lepădării de sine, 
amăgindu-se cu nădejdea cea mincinoasă de a împăca duhul lui Hristos cu duhul 
lumii - acela nu-i de-al nostru. 


Cine tăgăduieşte duhovnicul sufletului, nemurirea lui, învierea ce va să fie a 
trupurilor noastre şi veşnica răsplătire pe care o vom primi după faptele noastre 
acela nu-i de-al nostru. 


Cine calcă pe faţă şi într-ascuns rânduielile Bisericii lui Dumnezeu, nu socotește 
de cuviinţă să ţină posturile, să se spovedească şi să se împărtășească, cine nu 
cinsteşte sfintele sărbători şi zilele de duminică sau în loc să le cinstească cum se 
cuvine se dedă distracțiilor şi plăcerilor nebuneşti acela nu-i de-al nostru. 


Cine îndreptăţindu-se pe sine cu obrăznicie, nu păzeşte curăția înainte de 
căsătorie şi credință faţă de soț ori soţie după căsătorie născocind alfel de 
însoţire în locul celei binecuvântate de Dumnezeu acela nu-i de-al nostru. 


Îndeobşte, cine se lasă mânat, molipsindu-i şi pe ceilalţi, de samavolnicie 
neîmblânzită în felul de a gândi şi în rânduielile vieţii sale acela nu-i de-al 
nostru. 


Acum să se cerceteze fiecare pe sine şi punând mâna pe inimă, să răspundă la 
întrebarea: De-al nostru eşti sau din potrivnicii noştri?” (Isus Navi 5. 13). 





Programul educaţiei 


Ce vor educatorii? Să lumineze mintea şi sâ educe inima elevilor. Dar unde sunt 
bazele trainice şi mijloacele eficace în vederea atingerii acestor două scopuri? 
Răspund cu hotărâre: nicăieri, fără numai în Domnul nostru lisus Hristos, Carele 
S-a făcut nouă înţelepciune de la Dumnezeu şi dreptate şi sfințire, şi izbăvire (| 
Cor. 1, 30), adică în sfânta credinţă, cea dăruită de EI, împreună cu toate 
aşezămintele ei cele mântuitoare. 


Ce înseamnă „a lumina mintea”? Înseamnă a întipări în ea concepţii sănătoase 
despre tot ce există, şi anume: că există Dumnezeu, care sunt însuşirile Lui, în ce 
relație a binevoit El a Se pune cu lumea şi cu noi; ce e această lume, de unde 
este ea, prin ce se ţine şi încotro se îndreaptă; ce suntem noi înşine, de ce suntem 
aici, pe acest pământ, ce înseamnă această stare a noastră pe jumătate luminoasă 
şi pe jumătate întunecată, ce ne aşteaptă în viitor şi aşa mai departe. 

Ansamblul acestor cunoştinţe alcătuieşte înţelepciunea, pe care a căutat-o şi o 
caută dintotdeauna, cu atâta sârguință omul. Şi cine ştie cu adevărat toate 
acestea, nu fără drept temei este numit „luminat”, pentru că vede toate într-o 
lumină limpede. 


Trebuie observat că aceste concepţii sunt răspunsuri la întrebările care 
neliniştesc mintea noastră. Nu este om pe care ele să nu-l frământe, şi nu este 
om care sâ nu dea un oarecare răspuns la ele. Răspunsul cel adevărat, cel mai 
mângâietor şi de nădejde dintre toate, este însă cuprins în Descoperirea lui lisus 
Hristos şi predanisit de către Sfânta Biserică. Potrivit învăţăturii ei Dumnezeu 
este Duh Atotdesăvârşit, Unul prin fire şi Întreit în Feţe, Făcătorul lumii şi 
Purtătorul de grijă a toate; lumea este făptură a lui Dumnezeu, care doar prin 
cuvânt a fost chemată la fiinţă de Cel Atotputernic şi se ţine prin cuvântul puterii 


Lui, întărită în toate privinţele prin legi neschimbate, dar care sunt gata să se 
supună într-o clipă voii lui Dumnezeu; omul este făptură înţelegătoare, de o 
deplină desăvârşire la început apoi căzută şi stricată, iar acum refăcută de 
Domnul lisus Hristos în Sfânta lui Biserică prin harul Sfântului Duh şi care, în 
cele din urmă, o să se arate în nouă slavă în veacul ce va să fie pentru credinţa şi 
pentru osteneala faptelor bune şi aşa mai departe. 


Ce concepţii luminoase, înalte şi roditoare! Degeaba se apucă mintea să dezlege 
singură întrebările arzătoare. Experiențele dezlegărilor ei dinainte de venirea în 
lume a Mântuitorului şi actualele experienţe pe care le fac în Occident cei ce au 
lepădat jugul cel bun al supunerii față de cuvântul Nemincinosului Dumnezeu 
ne conving în mod palpabil cât de slabă este ea în această privinţă, cu cât este 
mai potrivit pentru ea să rămână în acest sens (ca şi în multe altele) învățăcel 
pentru totdeauna şi să nu cuteze a se urca la catedra învățătorească. Tocmai de 
accea în Ortodoxie sunt respinse, cât se poate de întemeiat şi raţional, aiurelile 
el. Şi atunci, ce le rămâne “luminătorilor minţii”? Să nu mai născocească, ci să 
ia de-a gata adevărurile dumnezeieşti şi să le întipărească în minţile copiilor, iar 
apoi să construiască pe ele ca pe nişte temelii întregul edificiu al cunoaşterii, 
întregul ansamblu al ştiinţelor. Ce tărie, ce bărbăţie capătă mintea luminată în 
acesl fel! Cât de temeinică este în ea întreaga sumă a cunoştinţelor, pătrunsă de 
un singur duh şi de un singur principiu! 


Ce înseamnă „a educa inima”? Înseamnă a deştepta cerinţele ascunse în firea 
noastră, a transfigura simțămintele şi aşezările sufleteşti, a înălța la principiile şi 
regulile vieţii duhovniceşti, ca apoi să se poată spune despre oricine le are: „lată 
omul desăvârşit!” Cum se poate face asta? Multora li se pare îndeajuns sâ 
„dezvolte”, zic ei, „natura”, spunând că, dacă din sămânță iese plantă sau pom 
desăvârşit pentru specia sa, şi omul va ieşi desăvârşit dacă vom dezvolta tot ce 
este ascuns în firea lui. În aparenţă ce poate fi mai raţional şi mai temeinic decât 
o asemenea presupunere? Şi totuşi, nu iese deloc cum se aşteaptă ei. 

De pildă, dezvoltând latura estetică, îl înconjură pe cel educat cu lucruri alese şi 
îl deprind cu artele. Încetul cu încetul se dezvoltă gustul, dar se arată totodată şi 
felurite pofte, ba încă în forme... deloc alese. Pentru a-l învăţa pe cel educat să se 
poarte cu demnitate, îl duc în societate şi îi arată toate elementele bunei purtări 
lumeşti. Într-o anumită măsură scopul este atins, dar totodată se sălăşluiesc 
trufia, capriciile, disprețul faţă de cei mai mici şi linguşirea faţă de cei mai mari. 
Îl mai învaţă să fie întreprinzător, şi elevul ajunge să facă asta cu spor, dar nu cu 
mai puţin spor cresc în el lăcomia, mercantilismul şi nemilostivirea. Şi tot aşa în 
orice privinţă. Ce să însemne asta? Dacă e semănată sămânță bună, de unde vin 
neghinele? Din aceea că sămânţa firii noastre este vătămată de cădere şi la ea s- 
au altoit multe lucruri nefireşti şi împotriva firii, care pretind să fie satisfăcute 
cot la cot cu cele fireşti, ascunzându-se sub masca firescului. Din aceea că 
educatorii dezvoltă fără discernământ tot ce găsesc în om, firesc şi nefiresc la un 


loc = iar în firea noastră sunt numeroşi paraziți, care nu rareori înăbuşă şi usucă 
ramurile fireşti. 


Aşadar, nu trebuie dezvoltat totul, ci unele trebuie dezvoltate, iar altele înăbuşite 
şi dezrădăcinate. lată deci în ce constă toată dificultatea educaţiei şi cultivării! 
Nu avem ochi sau instrumente optice ca să deosebim firele fine, împletite între 
ele, ale firescului şi nefirescului - şi chiar dacă am putea să le deosebim, nu 
avem bisturiu ca să le despărțim. Dar şi dacă am avea, n-avem putere să întărim 
firescul şi să-i dăm viaţă şi să înăbuşim ncfirescul. Aşadar, cât timp suntem 
singuri, cu propriile mijloace, nu ne putem aştepta la un succes trainic în 
educarea inimii. Şi atunci, un educator chibzuit va simţi o extremă nevoie de 
ajutor suprafiresc, iar ajutorul suprafiresc e gata: în Biserica lui Dumnezeu, în 
Sfintele ei Taine şi în toate rânduielile simţitoare. Împărtăşit şi aprins prin ele, 
harul dumnezeiesc pătrunde înăuntrul nostru, desparte firescul de nefiresc şi, 
unindu-se cu cel dintâi îl întăreşte şi-i dă viaţă, iar pe cel de-al doilea. 
respingându-l, îl usucă şi-l nimiceşte. 


Ca atare, cine creşte sub înrâurirea lor nu are nevoie de cine ştie ce sforțări din 
partea părinților sau educatorilor (afară de inevitabilele avertismente) ca la 
intrarea în viaţa activă să apară cu simțăminte şi dispoziţii sufleteşti pur 
omeneşti, adevărat creştine, fără amestecul monstruozităţilor nefireşti, care 
înjosesc omenirea. Aşadar, cei ce doresc să aibă mijloace puternice, eficace, de 
educare a inimii n-au decât să-i ţină pe cei educați sub înrâurirea mântuitoarelor 
Taine ale Bisericii şi a tuturor rânduielilor ei sfințitoare şi efortul lor va fi 
încununat dc succes deplin. Să nu-i înstrăineze pe copii de Biserică şi de 
îmbisericire, de rugăciuni, posturi, spovedanie şi împărtăşanie, de ţinerea 
sărbătorilor şi de mersul la locurile şi odoarele sfinte: atunci vor putea fi 
încredințați că după încheierea educaţiei sufletul elevilor va fi înfățişat lui 
Hristos ca o fecioară curată, gata de tot lucrul bun. 

lată întreg programul educației! A întipări adevărurile credinţei în minte, făcând 
ca ele să dispună de toate celelalte cunoştinţe şi concepţii, a-i călăuzi fără 
abatere pe elevi după poruncile maicii noastre purtătoare de grijă - Biserica aşa 
vor ieşi copii cu minte puternică şi inimă bună, buni cu bunătate temeinică şi 
neclintită. 


Unde sunt admise într-o ramură a cunoaşterii concepţii potrivnice adevărurilor 
credinţei, acolo mintea celor educați este întunecată şi lipsită de putere prin 
amestecul minciunii, iar unde ei sunt într-un fel sau altul, înstrăinaţi de Biserică, 
inima lor este stricată îngăduindu-se să se dezvolte şi să se întărească în ea 
simţăminte şi dispoziţii pătimaşe, împotriva firii. 


Cercetarea Scripturilor 


Există o cercetare a Scripturilor care nu-i bună de nimic iscodire stearpă a 
minţii. Cum să o recunoaştem? lată cum: dacă vezi că toate gândurile care se 
nasc în tine sunt ca nişte băşici de săpun, frumoase la vedere, insă lipsite de 
conţinut, şi se sparg la cea mai uşoară atingere a văzduhului judecății sănătoase, 
să ştii că ele sunt produs al curiozităţii deşarte. lar dacă afli că aceste gânduri se 
aşază pe inimă, şi se vâră cu sila în ea, şi o apasă, frângând-o, sau o lărgesc, 
veselind-o cu nădejdi nepământeşti, ele nu sunt produs al curiozităţii deşarte, ci 
adevăr cunoscut prin experienţă. 


Pentru unii, cercetarea Scripturilor poate fi o mare ispită. Vă veţi mira, dar aşa şi 
este. 


Avva Serid l-a bătut o dată pe Dositei pentru că fără să fie nevoie, începuse să 
iscodească ce înseamnă asta, ce înseamnă cealaltă, de ce e scris aşa şi nu astfel. 


Iată şi alt exemplu: în Filipi era o fată cu duh pitonicesc, iscoditor şi Apostolul 
Pavel a gonit duhul. În Filocalie, Filotei şi Diadoh socot că este rău când 
nevoitorul este abătut de la luare aminte şi rugăciune de către dorinţa sau 
imboldul de a “teologhisi puţin” de altfel, în multe alte locuri sunt numeroase 
sfaturi de acest fel cu privire la cercetarea Scripturilor. 

Cum au luat naştere ereticii? Toţi, până la unul, din cercetarea Scripturilor. De 
aici reiese că aceasta e o armă cu două tăişuri şi prin urmare, trebuie să fim 
prevăzători când o mânuim. 


Creştinul ortodox citeşte cuvântul lui Dumnezeu şi îşi întipăreşte în inimă 
adevărurile cuprinse nemijlocit în el fără să-şi mişte gândurile dincolo de 
hotarele acestui conţinut şi fără să-şi înalțe mintea deasupra lui cu trufie şi 
samavolnicie, ca un stăpân, ci supunându-şi-o cu smerenie. Dacă întâlneşte 
vreun lucru anevoie de înţeles, caută dezlegare nu în mintea sa, nu în 
presupunerile sale, ci în păstrătoarea cea de obşte a tot adevărul, care este 
Biserica - el caută, adică, dezlegare de-a gata, recunoscută de toţi şi pusă la 
îndemâna tuturor de Sfânta Biserică. 


De pildă, în Evanghelie s-a zis: Tu eşti Petru, şi pe această piatră şi aşa mai 
departe (Mt. 16, 18). Este de neînțeles cum poate fi Biserica întemeiată pe Petru, 
de vreme ce temelia ei este Domnul nostru Iisus Hristos - despre o altă temelie 
nici nu poate fi vorba. Fără a sta să filosofaţi pe această temă, adresaţi-vă 
Bisericii, şi ea vă va spune că aici cuvântul Petru nu desemnează persoana 
Apostolului Petru, ci mărturisirea neclintită a credinţei în Domnul lisus Hristos. 
Această neclintire l-a făcut „piatră” pe fiecare mucenic: a fost bătut, torturat, dar 
nu s-a sfărâmat. Dar catolicii au început, iată, să caute soluția în capul lor şi l-au 
găsit pe... papa. 


Dacă vreun loc din Scriptură va stârni un gând, iar acest gând, la rândul său, va 
începe să tragă concluzii care se îngrămădesc în cap fără să le putem respinge, 
nu-i nimic: ortodoxul nu se fereşte de asta, însă tratează aceste concluzii, nu ca 
pe nişte fu buni, ci ca pe nişte fii vitregi: le pune la încercare, încercând să le 
integreze întregului ansamblu al adevărurilor Sfintei credinţe ce sunt cuprinse în 
învăţătura ortodoxă, şi se uită dacă se potrivesc cu ele, iar dacă nu se leagă sau 
chiar le contrazic, le alungă din cap ca pe nişte fii nelegitimi. Dacă nu poate să 
facă asta singur cere ajutor fie de la învățătorii vii, fie de la cei dinainte, şi îi 
întreabă pe aceştia. 


Neortodoxul nu face aşa. I se nasc în cap oarecare gânduri (bune sau rele, pentru 
el nu contează, numai să-i placă) - se şi apucă să râme în Scriptură şi să le caute 
confirmare. La asemenea dispoziţie sufletească, bineînţeles că fiecare rând şi 
chiar expresie ce pare să aducă de departe cu visele iscoditorului sunt luate drept 
dovadă. Sunt strânse astfel câteva texte cărora li se agaţă de coadă tâlcuiri 
samavolnice, şi după aceea este trasă concluzia (adică ideea care i s-a născut în 
cap respectivului înainte de a citi Scriptura) şi, în cele din urmă, strigătul de 
triumf: „Aşa învaţă toată Scriptura!” 
Aşa au luat naştere toate ereziile, aşa a luat naştere protestantismul, aşa a luat 
naştere papismul - cu singura diferenţă faţă de protestantism că papistaşii încă 
mai râmă în Sfinţii Părinţi şi îi siluiesc ?. 

Cotitura duhovnicească 
Întrebaţi: „Oare la toţi viaţa cu adevărat creştină începe printr-o cotitură 
dureroasă, iar cel ce n-a trecut printr-o asemenea cotitură n-a început încă Să 
trăiască creştineşte?” 
Nu, nu la toți. Cei ce au păstrat harul botezului în toată curăţia lui nu trec printr- 


o asemenea cotitură. Dar şi ei trebuie să-şi dea seama de momentul când trec la 
viaţa creştină conştientă. Acesta este tocmai acel moment când încep în mod 


* Mai nou, nici protestanții nu se dau în lături să facă asta... (n. tr ) 


conştient să considere că sunt datori să ducă felul de viaţă în care cât timp au 
fost copii au petrecut la porunca educatorilor, din instinct de imitație şi din 
deprindere. Aici nu poate fi vorba de nici o cotitură dureroasă, fiindcă ei, 
ajungând la convingerea că pentru propriul bine au neapărată nevoie să fie 
creştini şi luând hotărârea să fie astfel, află deja pregătit atât în afara, cât şi 
îniăuntrul lor tot ce le trebuie ca să trăiască creştineşte, întrucât până la 
momentul respectiv concepțiile, simțămintele şi dispoziţiile lor, ca şi rânduiala 
exterioară de viaţă, caracterul şi toate regulile de comportament au fost formate 
în ei potrivit cu duhul lui Hristos. Aşadar, pentru ei nu este nimic nou, afară de 
faptul că începând din acest moment încep să facă din conştiinţa datoriei ceea ce 
înainte făceau din obicei şi din instinct de imitație. Ferice de aceste suflete! Dar 
multe sunt ele oare? 


Ajungând la ideea că trebuie să se mântuiască, cei mai mulți află în sine şi în 
rânduiala lor de viață multe lucruri care nu duc la mântuire, ci la pierzare: fie 
concepţii incorecte, fie simțăminte şi dispoziţii rele, fie deprinderi pătimaşe, fie 
legături întinate şi altele asemenea. Când iau hotărârea de a trăi creştineşte, 
aceşti oameni nu pot evita o cotitură dureroasă, fiindcă nu au cum să nu simtă 
mânia lui Dumnezeu pentru jignirea măririi Lui şi fiindcă trebuie să-şi rupă 
inima de lucrurile cu care înainte se îndulcea şi s-o ducă la cele ce i se par cu 
totul neplăcute. Cu cât are cineva mai multe deprinderi pătimaşe şi cu cât a 
petrecut mai mult timp în ele, cu atât mai dureros şi mai greu îi este sufletului să 
se întoarcă la Dumnezeu. 

Mai este şi o a treia clasă de oameni, care prin rânduiala din afară a vieţii sunt 
creştini desăvârşiţi, iar după cea lăuntrică... te miri ce. Aceştia nici nu se gândesc 
că trebuie să schimbe ceva în ei înşişi, cu toate că starea lor este foarte proastă. 
Ei sunt fecioarele nebune din parabola evanghelică. Pe dinafară, şi ele au făclii, 
aşa cum trebuie, însă pe dinăuntru este pustiu - nici untdelemn, nici făclii. Şi iată 
că, netrecând prin cotitura cea dureroasă, se socot în rândul creştinilor plăcuţi lui 
Dumnezeu, măcar că se deosebesc cu mult de ei. Aceia au avut un moment, pe 
care şi-l amintesc, când au luat în mod conştient asupra lor jugul cel bun al lui 
Hristos ori şi-au dat seama că sunt datori să facă ceea ce înainte ţineau din 
deprindere şi-l amintesc şi fiindcă este atât de însemnat în viaţa lor, şi datorită 
fericitei stări pe care o cunoaşte atunci sufletul. Iar „fecioarele nebune" nu-şi pot 
aminti un asemenea moment, fiindcă nici nu l-au avut: cum s-au obişnuit să 
trăiască, aşa trăiesc. 


Asta încă n-ar fi nimic dar necazul este că ele, oprindu-se la forma exterioară a 
mântuitoarei vieţuiri creştine, nu intră înăuntru ca să vadă ce au în inimă şi în 
minte, şi îngăduie să crească acolo tot felul de necurăţii şi netrebnicii: înăuntru 
sunt împietriţi, iar problema principală este că socotindu-se drepţi, pe toţi ceilalți 


îi pun în rândul păcătoşilor, mai ales pe cei care nu dau „cuvenita cinstire” 
părutei lor sfinţenii. De aici caracterul bănuitor şi judecarea cea presărată cu 
laudă de sine a aproapelui care alcătuiesc boala lor cea mai însemnată. 


Dumnezeule izbăveşte-ne de căderea pe această cale! 





Unul dintre mijloacele de întoarcere către Dumnezeu 


Vai şi amar când omul este sătul şi mulţumit în inima sa, şi mult mai bine când 
este flămând în inimă! Săracul aleargă pe la ferestre să ceară milostenie şi pe ger 
aspru. Oare ar face asta dacă ar avea o bucată de pâine? 


Când omul simte necazul, se îngrijeşte şi se osteneşte din răsputeri. La fel şi cu 
inima: când se atinge de ea simţământul nevoii, al sărăciei şi al foametei, nu dă 
odihnă nici trupului, nici sufletului: “Fă asta, dar şi pentru cealaltă urneşte-te”. 
Atunci omul nu se mai autocompătimeşte, şi nici o osteneală nu i se pare prea 
mare. lar simţțământul foamei şi al nevoii este trimis de Domnul celui care se 
rogă şi care cere. El este semn al sănătății duhovniceşti. Bolnavul nu are poftă 
de mâncare: el e sătul, chiar dacă nu mănâncă cu săptămânile. 


Păsărica legată de picior cu un fir scurt îşi ia zborul, cade, iar îşi ia zborul şi iar 
cade. Când firul este lung, păsărica zboară sus şi departe, dar în jurul aceluiaşi 
loc se învârte. De n-ar fi firul, ar zbura păsărica în pajiştile frumoase. Chiar dacă 
zboară în colivii mari, păsărelele tot nu-s în libertate. Cum să scape? 


Când focul îl ameninţă pe cel legat, acesta se zbate cu putere încât ajunge să 
rupă nu numai un fir slab, ci chiar şi un lanţ dc fier. Aşadar, lucrurile sunt 
simple: trebuie să „aprinzi nevoia” în jurul lui. 


Ce înseamnă să „aprinzi nevoia”? Înseamnă să ai adâncul simțământ că te afli 
într-o primejdie extrem de mare, de care nu te poţi mântui altfel decât în Domnul 


lisus Hristos. Tocmai acest simțământ ne va mâna spre Domnul şi ne va face să 
strigăm fără încetare: „Ajută, apără!" Toţi sfinţii au avut acest simțământ, ce nu 
i-a părăsit nicicând. Potrivnic lui este simțământul mulţumirii cu propria stare, 
care îl linişteşte pe om şi stinge în el orice grijă de propria mântuire. 


Miluieşte-ne, Dumnezeule, şi scapă-ne de acesta! 





Monabhismul 


Există între noi oameni rău voitori față de monahism, care zic: “N-a fost instituit 
de Insuşi Mântuitorul”. 


Dar ce înţeleg aceştia prin monahism? Rasa, comănacul, metaniile şi restul 
înfățişării n-au fost, într-adevăr, instituite de Mântuitorul, însă puterea şi duhul 
monahismului au fost arătate de EI Însuşi în propria Sa persoană, în persoana 
Maicii lui Dumnezeu, a Înainte-Mergătorului şi am putea spune, a tuturor 
Apostolilor. 


Monahismul este, pe lângă lepădarea de toate, neîncetata rămânere cu mintea 
şi cu inima în Dumnezeu. Monah e cel care se simte singur cu Dumnezeu. lar 
întrucât în calea acestei dispoziţii sufleteşti viaţa de familie şi societatea ridică 
multe piedici, cei ce o caută se însingurează, o rup cu societatea, nu intră deloc 
în relaţii de familie. În legătură cu aceasta, însuşi Mântuitorul vorbeşte de celibat 
şi de neagonisirea desăvârşită. 


Apoi, când în Corint s-au stârnit nedumeriri cu privire la fecioarele ce nu voiau 
să se mărite, Apostolul Pavel le-a arătat printr-o epistolă cum să procedeze. 
Sensul poveţelor lui este următorul: nu face rău cel care se căsătoreşte, dar e mai 
bine să nu te căsătoreşti. 


În timpurile apostolice au existat asceţi, care mai târziu au apărut sub numele de 
pustnici, de monahi. Biserica le-a dat atunci numai organizarea exterioară, nu a 
instituit ceva inexistent până atunci. Nici politica, nici evenimentele mondiale nu 
au jucat vreun rol aici. Monahismul nu vine din afara creştinismului, ci din 
duhul lui şi chiar din natura duhului omenesc. 


Există, de pildă, oameni ce se dedică ştiinţei. artelor - pentru ce? „Ăsta-i talentul 
lor”, se spune. Şi atunci, de ce să fii răuvoitor faţă de cei care se dedică lui 
Dumnezeu? Şi acesta este un talent sau totuna, dar al lui Dumnezeu. Aşa e 
dispoziţia lor: Cela ce poate cuprinde, să cuprindă (Mt. IV. 12). 


Se spune: „Monahismul n-aduce nici un folos". Ia extindeţi sfera utilului dincolo 
de interesele materiale — includeți în ea evlavia, buna moralitate, curăţia inimii, 
şi hotărâți atunci: de la cine puteţi aştepta folos în aceste privințe deloc 
neînsemnate? Nu de la oameni ca Serafim din Sarov şi Partenie din Kiev? lar 
creştinismul ce vrea? Cele de sus căutaţi, cele de sus gândiţi. Viaţa voastră este 
ascunsă cu Hristos în Dumnezeu (Colos. 3. 1-3). 





Frica de Dumnezeu 


Frica de Dumnezeu este cetate de nădejde pentru creştinul adevărat. Trebuie să 
te rogi ca ea să vină şi să umple inima. În această frică nu e nimic bolnăvicios: 
ea este plină de evlavie, de trezvie, împrospătând simţirea ca o adiere a 
dimineţii: nu răpeşte căldura, ci o aduce la temperatura potrivită. Doar dragostea 
înmoaie şi îmbunează. 


Există însă şi o căldură tulbure, care vine din altă parte, o stare asemănătoare cu 
starea de dragoste, fără să fie de fapt vorba de dragoste, ci de o nălucă a ei. 
Această nălucă face obraznic sufletul; de îşi îngăduie atunci libertăți şi 
comodităţi ca şi cum ar avea dreptul la ele, socotindu-le fleacuri şi neavând de 
gând să dea socoteală pentru ele. 


Este bine dacă rămâi nepedepsit şi îngerul păzitor te călăuzeşte depărtând toate 
nenorocirile, alminteri vin una după una indulgenţe faţă de sine şi comodităţi, şi 
atunci poţi să-ţi iei adio de la tot ce înseamnă viaţa duhovnicească! Tocmai din 
pricina acestei nenorociri îi însoțea frica pe toţi sfinţii până la ieşirea lor din 
această lume şi chiar după ieşire, până la hotărârea lui Dumnezeu în privința 
sorții lor veşnice. 


De asta se şi cuvine să ne rugăm: Frica Ta, Doamne, sădeşte-o în inimile 
noastre, ale celor ce Te lăudăm pe Tine! 


Credinţa fără fapte este moartă 


Mulţi sunt în această privinţă într-o zăpăceală completă. Unii zic: „E de ajuns să 
crezi, şi te vei mântui: faptele nu ajută”. 


lată însă adevărata regulă de care trebuie să ne ţinem: omul este dator prin 
natura Sa Să împlinească voia lui Dumnezeu, trebuie să-L iubească pe 
Dumnezeu şi să-şi iubească aproapele, arătând asta prin fapte - însă omul a 
căzut şi s-a făcut neputincios. A venit Domnul şi a rânduit pe pământ cale de 
mântuire în Sfânta Sa Biserică, în ea sunt şterse păcatele şi se dă puterea de a 
face voia lui Dumnezeu. 


Dar pentru ce se dă această putere, dacă nu pentru fapte? Apostolul Pavel le 
porunceşte celor botezați să umble întru înnoirea vieții (Rom. 6, 4); altundeva 
zice că suntem aleşi şi chemaţi să fim sfinți şi neprihăniţi înaintea Domnului 
întru dragoste (v. Efes. 1,4) la Apostolul Petru se spune că ne sunt date toate 
puterile dumnezeieşti cele ce sunt spre viaţă şi bună credinţă O Pt. 1, 3). 


Cum poate omul să-şi curățeascâ inima? Prin osteneala împlinirii poruncilor, 
care sunt potrivnice patimilor. Cere ajutor, dar osteneşte-te şi tu! Fără osteneala 
ta, nici ajutorul nu va veni; dar şi din osteneală, dacă nu vine ajutorul, nu va ieşi 
nimic. Este nevoie de amândouă. Aşadar, de făcut fă faptele cele bune, dar nu te 
bizui pe ele şi nu te încânta de ele, ci fă cum zice Apostolul: cele dinapoi 
uitându-le, spre cele dinainte tind (Filip. 3. 13). 


Un sfat bun 


Suntem lăudaţi, ce este de mirare? “Când nu e peşte şi racul e peşte”, precum 
zicea părintele Partenie. Aceasta e o bună recomandare pentru societatea noas- 
tră, de vreme ce există în ea simpatie fie şi faţă de umbra binelui, dar pentru noi 
este ceva foarte, foarte dezavantajos. Tot căzând, picătura găureşte şi piatra. 
Puțin câte puţin, fiecare laudă cade asupra viermelui iubirii de sine şi al slavei 
deşarte şi îl hrăneşte: el creşte fără ca noi să băgăm de seamă, lasă să existe şi 
simţăminte smerite până ce se întăreşte dar când ajunge la maturitate roade 
deodată totul. Mai departe: lauda gâdilă inima, opreşte râvna şi o slăbeşte - la fel 
cum i s-ar pune piedica unuia care aleargă. 


In viaţa duhovnicească oprirea este deplasare înapoi. Deci smeriţi-vă şi înăbuşiţi 
înălţarea gândului şi a inimii prin toate felurile de simțăminte smerite despre voi 
înşivă. Îndată ce va răsună în urechi sunetele vorbelor dulci coborâţi-vă în inimă 


şi defăimaţi-vă în tot felul înaintea Domnului şi a sfinţilor Lui. Gândiţi-vă ce 
nevoinţe au purtat ei ca să placă Domnului! lar noi ce suntem? Am trecut o dată 
pe la biserică, am făcut acasă cinci sau şase metanii, am citit o pagină, două 
dintr-o carte mântuitoare şi gata ce repejor ne-am făcut sfinţi!... În atare caz, 
muncile trupeşti de rând ajută mult. Nu fiți nepăsători faţă de starea aceasta, 
altminteri laudele vă vor împietri şi vor face din voi sculptură de marmură, care 
deşi nu e urâtă pe dinafară, în schimb este lipsită de viaţă. 


Lacrimile 


Există lacrimi care vin de la slăbiciunea inimii, de la un caracter foarte moale, de 
la durere; unii le întărâtă singuri silindu-se să plângă; există însă şi lacrimi de la 
har. 

Preţul lacrimilor nu ţine de cantitatea de umezeală care curge din ochi, ci de ceea 
ce este în suflet în timpul lor şi după ele. 


Lacrimile harice sunt legate de multe schimbări din inimă. În principal, inima 
trebuie atunci să ardă în focul judecății dumnezeieşti, însă fără durere şi 
pârjolire, ci cu umilinţa adusă de nădejdea în Milostivul Dumnezeu, Ce judecă 
păcatul şi iubeşte pe păcătos. Aceste lacrimi trebuie să vină spre sfârşitul 
ostenelilor nu al ostenelilor din afară, ci al ostenelilor curăţirii inimii, ca ultimă 
„Clătire" a sufletului. 


Aceste lacrimi ţin nu un ceas, nu o zi şi nu două zile, ci ani întregi. Se spune că 
există un anume plâns fără lacrimi al inimii, însă la fel de preţios şi de puternic 
ca şi lacrimile. Acest plâns este mai bun şi mai îndemânos pentru cei ce trăiesc 
în lume, fiindcă lacrimile pot fi văzute de către alţii. Dar pe toate le rânduieşte 
Domnul, Mântuitorul tuturor... 





Viaţa pentru societate 


Se spune câteodată: “Dumnezeu l-a creat pe om pentru societate”. Această idee 
trebuie puţintel corectată: omul a fost zidit pentru împărtăşirea cu Dumnezeu 
acesta este scopul lui principal. Tocmai de aceea, când omul a căzut de la 
Dumnezeu, Fiul lui Cel Unul-Născut a binevoit a Se pogori pe pământ ca să-l 
unească iarăşi cu Dumnezeu, iată ce însemnată şi indispensabilă este această 
împărtăşire! 


Dar întrucât pentru a intra în această împărtăşire şi a se întări în ea omul are 
nevoie să trăiască un scurt răstimp pe pământ, iar aici îi este greu să trăiască 
singur, i s-a dat pentru o vreme şi atracţia spre viaţa socială nu ca un lucru 
principal, ci ca anexă, alături de alte înclinări ce ţin de viaţa pământească. 
Sălaşul tuturor acestora este în suflet - dar duhul nu este pământesc. Ca atare, 
când el prinde putere înăbuşă glasul cerinţelor pământeşti şi rupe toate legăturile 
ce ţin sufletul şi de care sufletul nu se poate desface singur. Omul se simte 
atunci uşurat şi în largul său: este în elementul său. 


Vai societăţii unde viaţa socială e scop în sine! Atunci se deplasează centrul real 
şi încep tulburarea şi neorânduiala. 


